Neymar alun Barcelona ah gennan Messi varah beynunvi | Mihaaru\nނޭމާ އަލުން ބާސެލޯނާ އަށް ގެންނަން މެސީ ވަރަށް ބޭނުންވި\n13 ސެޕްޓެމްބަރ 2019 - 11:26\nމީގެ ދެ އަހަރު ކުރިން ބާސެލޯނާ ދޫކޮށް ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ޕީއެސްޖީ އަށް ބަދަލުވި ނޭމާ ގެންނަން ބާސެލޯނާ އިން ވަނީ މި ފަހަރުގެ ޓްރާންސްފާ މާކެޓްގައި އެކި ގޮތްގޮތުން މަސައްކަތްކޮށްފަ އެވެ. ބާސެލޯނާ ދޫކޮށް ނޭމާ ބޭނުންވީ މެސީގެ ހިޔަނިން ނުކުމެ ދުނިޔޭގެ މޮޅު ކުޅުންތެރިޔާގެ މަގާމު ހޯދާށެވެ. އެކަމަކު ފްރާންސްގެ ޗެމްޕިއަން ޕީއެސްޖީގައި ނޭމާ ބޭނުންވާ ވަރުގެ ކާމިޔާބީތަކެއް ހާސިލްކުރެވޭނެ މަގެއް ނެތެވެ.\nބާސެލޯނާ އަށް އަލުން ނޭމާ ގެންނަން އެންމެ ބޮޑަށް މަސައްކަތްކުރި ކުޅުންތެރިންނަކީ ލިއޮނަލް މެސީ އާއި ލުއިސް ސުއަރޭޒް އަދި ޖެރާޑް ޕީކޭ އެވެ. ސްޕެއިނުގެ ނޫހަކަށް ދިން އިންޓަވިއުއެއްގައި މެސީ ބުނީ ނޭމާ އެނބުރި އައިނަމަ ވަރަށް ބޮޑަށް އުފާވާނެ ކަމަށެވެ.\n"ނޭމާ ހުރީ ވަރަށް އަންނަހިތުން. އަހަރެން ވެސް އޭނާ ގެންނަން ވަރަށް ބޭނުންވި. ނޭމާ މި ޓީމުން ދިޔައީ އެންމެ ރަނގަޅު ގޮތުގައި ނޫން ކަމަށް ވިޔަސް އަހަރެމެން އޭނަ އަށް ހުރިހާ ދޮރެއް ބަންދުކުރާކަށް ނެތިން،" މެސީ ބުންޏެވެ.\nބާސެލޯނާ އިން ވަނީ މި ފަހަރުގެ ޓްރާންސްފާގައި ތަފާތު ތިން ބިޑެއް ނޭމާ ހޯދަން ކޮށްފަ އެވެ. އޭގެ ތެރޭގައި ބާސެލޯނާގެ ހަތަރު ކުޅުންތެރިއަކު ވެސް ހިމެނި އެވެ. އެއީ ފްރާންސްގެ ދެ ކުޅުންތެރިން ކަމަށްވާ ޑިފެންޑަރު ޓޮޑީބޯ އާއި ވިންގް އޮސްމާން ޑެމްބެލޭގެ އިތުރުން ކްރޮއޭޝިއާގެ މިޑްފީލްޑަރު އިވާން ރަކިޓިޗް އަދި ބަޔާން މިއުނިކަށް މި ފަހަރު ބަދަލުވި ފިލިއްޕޭ ކުޓީނިއޯ އެވެ.\nރިޕޯޓްތައް ބުނާގޮތުން ބާސެލޯނާ އިން ނޭމާ ޑީލްގެ ތެރެއިން މި ހަތަރު ކުޅުންތެރިން ވެސް ޕީއެސްޖީ އަށް ދޫކޮށްލަން ނިންމިއިރު، އެކަން އެ ކުޅުންތެރިންނާއި އެ ކުޅުންތެރިންގެ އޭޖެންޓުންނަށް ނާންގަ އެވެ. އޭގެ ސަބަބުން އެ ކުޅުންތެރިންނަށް މުސްތަގުބަލާ މެދު ސުވާލުއުފެދިފައި ތިބެން ޖެހުނު ކަމަށް އެ ކުޅުންތެރިންނާ ހަވާލާދީ ބައެއް މީޑިއާތަކުން ވަނީ ރިޕޯޓްކޮށްފަ އެވެ. މީގެ ސަބަބުން ބާސެލޯނާ ތެރޭގައި ހިޔާލުތަފާތުވުންތަކެއް އުފެދުނު ކަމަށް މީޑިއާގައި އަޑުފެތުރުނެވެ.\nމެސީ ބުނީ ބާސެލޯނާގެ އެއްވެސް ކުޅުންތެރިޔަކު ވަކި ކުޅުންތެރިޔަކު ދޫކޮށްލުމަށް ފަހު ނޭމާ ގެންނަން ލަފާނުދޭ ކަމަށާއި ކުޅުންތެރިންގެ ހިޔާލަކަށް އެދުމުން ގިނަ ކުޅުންތެރިން ވެސް ބޭނުންވީ ނޭމާ އަލުން ގެންނަން ކަމަށެވެ.\n"ކަންތައްތައް ދިޔަ ގޮތް އެނގޭނީ ދެ ކްލަބަށް. ހާލަތަށް ބަދަލެއް ނާދޭ. ބާސެލޯނާ ޓީމު އޮތީ އެއް ރޫހެއްގައި،" މެސީ ބުންޏެވެ.\nއުމުރުން 27 އަހަރުގެ ނޭމާ ވަނީ 2013 އިން 2017 އަށް ބާސެލޯނާ އަށް ކުޅެދިން 186 މެޗުން 105 ގޯލު ޖަހައިފަ އެވެ.\nމެސީ ބޭނުންނަމަ އޭނާ އަށް މި ސީޒަނަށް ފަހު ބާސެލޯނާ ދޫކޮށްލުމުގެ ހާއްސަ އިހުތިޔާރެއް ކޮންޓްރެކްޓްގެ ތެރެއިން ލިބެ އެވެ. އެކަމަކު މެސީ ބުނީ އޭނާ ބޭނުންވަނީ ބާސެލޯނާގައި މަޑުކުރަން ކަމަށާއި އެ ކްލަބަށް ވެސް އެ ޔަގީންކަން އޭނާއާ މެދު އޮންނާނެ ކަމަށެވެ.\nލިއޮނަލް މެސީ ބާސެލޯނާ ނޭމާ\nރަދީފް ސޮރާ.. ނޭމާ ނުލާވެސް މެސީ އޮތީ ޗެމްޕިއަންލީގް ކާމިޔާބު ކޮއްފަ.. ދެން ހަޖަމް ކޮއްލާ..\nލޮލް. މެސީ ބޭނުންހާ ގޮތަކަށް ޓީމު އެކުލަވާލެވޭނީ އާރޖެންޓީނާގަ. ބާރސާ މެސީއަށްވުރެ ބޮޑުކަން މެސީއަށް ވިސްނެންވެއްޖެ. މެސީވެސް ނޭމާރ ގެންނަން ބޭނުންވީ އަމިއްލަ އެދުމަށް. ނޭމާރގެ ހިޔަނީގަ ބޮޑެތި މުބާރާތް ކާމިޔާބުކޮށް، ކުރިން ހެދިގޮތަށް ހުރިހާ ކްރެޑިޓެއް ނަގަން. ނޭމާރ ކްލަބް ދޫކޮށްލީވެސް މިސަބަބާ ހުރެ.\nނޭމާ އަކަށް ނޫޅެވޭނެ އެއްތާކުވެސް އެފާޑަށް ބޮޑާހާކައިގެންނެއް\nދެންފަހަރަކު ދަގަނޑޭ ގެނަން މަސައްކަތް ކޮށްދިނުމަށް އެދެން


ދިވެހިންގެ ނުފެންނަ ޗާބޫކު ދަށުގައި ބިދޭސީން | Jazeera\tދިވެހިންގެ ނުފެންނަ ޗާބޫކު ދަށުގައި ބިދޭސީން - Jazeera\nދިވެހިންގެ ނުފެންނަ ޗާބޫކު ދަށުގައި ބިދޭސީން\nޙުސެއިން ޝާހް December 20, 2018 75 views0\nޗާބޫކު ނުވަތަ ހަންމުއްޓަކީ ނައާމްސޫފި ކިޔަމަން ކުރުމަށް ބޭނުންކުރާ އާލާތެކެވެ. އަދި ހަމަ މިއާއި އެކު ޗާބޫކަކީ އަޅު އިންސާނުންނަށް އަދަބުދިނުމުގެ ގޮތުން ވިޔާނުދާ ގޮތެއްގައި ބޭނުން ކުރި އެއްޗެއްކަން އެނގެއެވެ. މިޒަމާނުގެ ހާލަތު ބަދަލުވެ ދާދިއުމުގައި ޗާބޫކު ފެންނަން ނެތްކަމުގައިވީނަމަވެސް، ޗާބޫކުން ދިން އަނިޔާ އާއި އެއްފަދަ އަނިޔާ ދަނީ ރަހުމެއްނެތް ގޮތުގައި އިންސާނުންނަށް ދެމުންނެވެ. އެގޮތުން އަޅުން ގެންގުޅޭ ހާލު ބިދޭސީން ލައްވައި ރާއްޖޭގައި މަސައްކަތް ކުރުވެނީ މިފަދަ ބީދައަކުންނެވެ. އަމިއްލަ ވަޒަން ދޫކޮށް ފޮނި އުއްމީދެއްގައި ރާއްޖެ އަންނަ ބިދޭސީން، ލޮލަށް ނުފެއްނަ ޗާބޫކެއްގެ ދަށު ކޮށްލަނީ އޭ ބުންޏަކަސް މުޅިއަކުން ދޮގަކަށް ނުވާނެއެވެ.\nނިކަމެތި އާއިލާތަށް ދޫކޮށް، ފޮނި އުންމީދެއްގައި ހައިހޫނުކަން ފިލުވޭވަރުގެ ފައިސާއެއް ލިބޭތޯ ބިދޭސީން މިރާއްޖޭގައި ނުކުރަނީ ކޮން މަސައްކަތެއްތޯ؟\nނުފޯރާ ހާލުގަ ކޮންމެވެސް ދަތިގޮތަކަކުން ބޮޑެތި ލޯނުތައް ނަގައިގެން މިރާއްޖެއަށް ކޮންމެވެސް ވަޒީފާއެއް އަދާކުރުމުގެ ފޮނި އުންމީދުގައި އަންނަ ބިދޭސީން ވެފައި މިވަނީ ދިވެހީންގެ އަޅުންނަށެވެ. މިއީ ގިނަ ބިދޭސީންނަށް މަޖުބޫރުވެފައިވާ ގޮތެވެ.\nކުޑަ ކޮޓަރި ގަނޑެއްގައި 10 ، 12 މީހުން ފިތި ބާރުވެފައި ތިބޭތިބުން މިވަނީ ދިވެހިންނަށް މައްސަލައަކަށް ނުވެފައެވެ. ޝަކުވާއެއް ކޮށްފިނަމަ އެހާލުގަވެސް އުޅުމުގެ ފުރުސަތު ނުދޭނެކަމަށްބަލާ ކެއްތެރި ކަމާއި އެކު އެތިބީވެސް އިންސާނުންނެވެ. ވަލު ޖަނަވާރުންނަށް ކަންކަން ނުކުރާ ބީދައިން ބިދޭސީންނާއިމެދު އަމަލު ކުރާކަމީ އެންމެންވެސް ދަންނަ ހަގީގަތެކެވެ. މިކަމަށް ފިޔަވަޅެއް އެޅޭނެ ގޮތެއްހަމަ ނެތީބާއެވެ.\nމަސައްކަތުގެ މާހައުލަށް ނިކުތްނަމަވެސް ފެންނަނީ މިފަދަ ގޮތަކަށެވެ. ދިވެހީންގެ ބޯހިޔާވަހިކަމަށް މަތިމަށްޗަށް އިމާރާތްތަށް ނަގަމުންދާއިރު ރައްކާތެރިކަމުގެ ފިޔަވަޅުނެތި މަސައްކަތުގައި ބިދޭސީން އުޅެމުންދާތަން ފެންނަނީ މަދަކުން ނޫނެވެ. މަސައްކަތް ނިންމާލުމަށްފަހު އާއިލާގެ ހާލުބަލާލެވޭނެ ކަމުގެ ޔަގީންކަމެއް ނެތްހާލުގަވެސް އެބަލަނީ ދިވެހިންގެ އަޅު މަސައްކަތް ކުރުމަށެވެ. އެވެސް އިންސާނުންނެވެ. ދިވެހިންގެ ފުރާނައެކޭ ނިކަމެތި ބިދޭސީ މީހާގެ ފުރާނައެކޭ ވަކި ތަފާތެއްނުވެއެވެ. ރައްކާތެރިކަމުގެ ފިޔަވަޅު ނޭޅުމުގެ ސަބަބުން މިރާއްޖޭގައި މަރުވީ ކިތައް ބިދޭސީންތޯ މިއީ ވިސްނާލުން މުހިއްމުކަމެކެވެ.\nމިފަދައިން ބިދޭސީންނާއިމެދު އަމަލުތައް ކުރަމުންދާއިރު މުސާރަ ފިއްތުމާއި ނުދީ ހިފެހެއްތުމަކީވެސް ކުރަމުންދާ ލާއިންސާނީ އަމަލެކެވެ. މިކަމުގެ ސަބަބުން އުސޫލުންބޭރުން ނަމަވެސް މިރާއްޖޭގައި ތިބޭތިބުމުގައި ލާރި ހޯދުމަށް ކުރެވުނު މަސައްކަތެއް ކުރެއެވެ. ބިދޭސީއަކު ފިލީމަ ފިލާވާހަކަ ވައިގަހިފާ ހިނގައިދާނެއެވެ. ނަމަވެސް ފިލަނީ ކޮން ސަބަބަކާއި ހުރެތޯ މިއީ ގިނަފަހަރު ބަލަންބޭނުން ނުވާކަމެކެވެ. ބިދޭސީންނާއި މެދު އިހްމާލުވެފަވާ މިންވަރު ކޮންމެ ދިވެއްސަކަށްވެސް ވިސްނޭނެއެވެ. މިކަންކަމަށް އެދެވޭ ހައްލެއް ހޯދައި ދިނުމަކީ އިންސާނިއްޔަތައްޓާކައި ކޮންމެހެން ކޮށްދޭން މަޖުބޫރުކަމެކެވެ. އިހުމާލުވެފައިވާ އެހާމެ ބޮޑު ލާއިންސާނީ އަމަލެކެވެ. މިކަމަށް އެދެވޭ އަވަސް ހައްލެއް ހޯދައި ދިނުމަކީ ކޮންމެ ދިވެހި ރައްޔިތެއްގެވެސް ފަރުދީ ޒިންމާއެއް ކަމުގައި ދެކެމާތޯއެވެ. ރަހުމެއް ކުލުނެއް ނެތި ނުފެންްނަ ޗާބުކުން ތިދޭ އަނިޔާ ހަގީގަތުގައިވެސް މާބޮޑެވެ.


Kulhuntherinah gehlumeh viya nudheynan: Klopp | Mihaaru\n21 މެއި 2020 - 15:12\nޕްރިމިއާ ލީގުގެ ކްލަބްތަކުގެ ވޯޓުން ފާސްކޮށް ކުޅުންތެރިން ކުދި ގްރޫޕްތަކެއް ގޮތަށް ޕްރެކްޓިސް ކުރުމުގެ ފުރުސަތު ވަނީ ދީފަ އެވެ. ޕްރެކްޓިސް ފެށުމުގެ ކުރިން ޕްރިމިއާ ލީގުގެ ކުޅުންތެރިންނާއި އޮފިޝަލުން ކޮވިޑް-19 އަށް ޓެސްޓްކުރިއިރު ހަ ޕޮޒިޓިވް ކޭސް އެއް ވަނީ ފެނިފަ އެވެ. އަންނަ މަހު ލީގު ފަށަން މަސައްކަތްކުރަމުން އަންނައިރު، ބައެއް ކުޅުންތެރިން އަންނަނީ ފުޓްބޯޅަ ފަށަން އަދި މާ އަވަސް ކަމަށް ބުނަމުންނެވެ. އަދި ޓްރެއިނިން އަށް ނުކުންނަން ވެސް ބައެއް ކުޅުންތެރިން ދެކޮޅު ހަދަ އެވެ.\nމާޗް މަހު ލީގު މެދުކަނޑާލިއިރު އެއް ވަނައިގައި ލިވަޕޫލް އޮތީ 25 ޕޮއިންޓުގެ ލީޑަކާ އެކު އެވެ. ތިރީސް އަހަރަށް ފަހު ލީގު ޗެމްޕިއަންކަން ހޯދަން ލިވަޕޫލަށް ދެން ބޭނުންވަނީ ދެ މޮޅެވެ. ލިވަޕޫލުން ޕްރެކްޓިސްތައް ފަށާފައިވާއިރު، އެ ޓީމުގެ ކޯޗު ކްލޮޕް ބުނީ މިއީ އުނދަގޫ ވަގުތެއް ކަމަށާއި ކުރިއަށް ދެވޭނީ ކުޅުންތެރިންގެ އެއްބާރުލުމާ އެކު ކަމަށެވެ.\n"އަހަރެމެން ބޭނުންކަމެއް ހާސިލްކުރަން ގަސްދުގައި ކުޅުންތެރިން ނުރައްކަލުގެ ތެރެއަށް ނުލާނަން. ތެދެއް އަހަރެމެން ފުޓްބޯޅަ ދެކެ ލޯބިވޭ. އެއީ އަހަރެމެންގެ ވަޒީފާ. އެކަމަކު މިއީ އަހަރެމެންގެ ފުރާނަ ނޫނީ އެހެން މީހުންގެ ފުރާނަ އަށް ވުރެން މުހިއްމު ކަމެއް ނޫން،" ސްކައި ސްޕޯޓްސް އަށް ދިން އިންޓަވިއުއެއްގައި ކްލޮޕް ބުންޏެވެ. "ޔަގީންކޮށް ބުނަން އެނގޭ ކަމަކީ ލިވަޕޫލްގައި އެއްވެސް ކުޅުންތެރިޔަކަށް މަޖުބޫރުކަމެއް ނޯންނާނެ،"\nޔޫރަޕްގެ ގައުމުތަކުގައި އަންނަނީ ފުޓްބޯޅަ ސީޒަން ކެންސަލްކުރަމުންނެވެ. ބައެއް ގައުމުތަކުގައި އެއް ވަނައިގައި އޮތް ޓީމަށް ޗެމްޕިއަންކަން ދިނުމަށް ފަހު ވަނީ ލީގު އަވަހަށް ނިންމާލައިފަ އެވެ. ކްލޮޕްގެ ނަޒަރުގައި މި ސީޒަނުގައި އޭނާގެ ޓީމަށް ލީގު ނުލިބިއްޖެނަމަ އެއީ ބޭއިންސާފެކެވެ.\nޕްރިމިއާ ލީގު ކެންސަލްކޮށްލުމުގެ ވިސްނުން މިހާރު ދޫކޮށްލާފައިވާއިރު، އަންނަ މަހު ފަށަން އަންނަނީ ވަރަށް ބޮޑަށް ތައްޔާރުވަމުންނެވެ. އަލުން ލީގު ފެށުމުގައި ކާމިޔާބު ހޯދީ ޖަރުމަނުންނެވެ. މިދިޔަ ހަފްތާ ބަންދުގައި ޖަރުމަނު ލީގު ވަނީ ފަށައިފަ އެވެ.\n"އަހަރެމެން ފަށާނެ ދުވަހެއް ޔަގީންކޮށެއް އަދި ނޭނގޭ. އެކަމަކު ޔަގީންކޮށް އެނގޭ ކަމަކީ މިއަދު ޕްރެކްޓިސް ފަށާފައި މާދަމާ މެޗުތައް ކުޅެވޭނެ ހާލަތެއް ނޫން މިއީ. އަހަރެމެން އެބަޖެހޭ މެޗު ފިޓްވެސް ވާން. އަނެއްކޮޅުން ސިއްހީ މާހިރުން ދޭ ލަފާ ވެސް އަޑު އަހަން ޖެހޭ،" ކްލޮޕް ބުންޏެވެ.\nއިނގިރޭސި އެފްއޭ އާއި ޕްރިމިއާ ލީގު އަދި އިނގިރޭސި ސަރުކާރުން އެންމެ ފަހުން ބޭއްވި މަޝްވަރާތަކުގައި އެއްނަސްވެވުނީ އަންނަ މަހު މެދުތެރޭގައި އަލުން ލީގު ފަށާގޮތަށެވެ. ސީދާ ތާރީހެއް ކުރިއަށް އޮތް ހަފްތާއެއްހާ ދުވަސްތެރޭގައި ފައިނަލްކުރާނެ އެވެ.


Officer in vakikuran nimmi massalaige aduehumeh nubaavvaathy JSC ah - One Online\nފުލުހުންގެ ވަޒީފާއިން ވަކިކުރަން ނިންމި އޮފިސަރުން: މީގެ ތެރެއިން ފަސް ބޭފުޅުން ވަނީ އެ މައްސަލަ ސިވިލް ކޯޓަށް ހުށަހަޅާފައި---\nއޮފިސަރުން ވަކިކުރަން ނިންމި މައްސަލައިގެ އަޑުއެހުމެއް ނުބާއްވާތީ ޖޭއެސްސީއަށް\nފުލުހުންގެ އިސް އޮފިސަރުންތަކެއް ވަކިކުރުމަށް، ޕޮލިސް ބޯޑުން ނިންމީ ޖަވާބުދާރީވުމަށް ފުރުސަތު ނުދީކަމަށް ބުނެ ކޯޓަށް ހުށަހެޅި މައްސަލައިގެ އަޑުއެހުމެއް ބާއްވައި ނުދީގެން ސިވިލްކޯޓުގެ ގާޒީ އަލީ އަބުދުﷲގެ މައްސަލަ ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށަހަަޅައިފިއެވެ.\nފުލުހުންގެ ހަތް އޮފިސަރަކު މަގާމުން ވަކިކުރަން ޕޮލިސްބޯޑުން ނިންމައި އެކަން ތަންފީޒު ކުރުމަށް ޕޮލިސް ކޮމިޝަނަރު މުހައްމަދު ހަމީދަށް ހުށަހެޅީ ހުސްވި އޯގަސްޓް މަހުގެ ނުވަނަ ދުވަހުއެވެ. އޭގެ ތެރެއިން ފަސް އޮފިސަރަކު ވަނީ އެ މައްސަލަ ސިވިލް ކޯޓަށް ހުށަހަޅައިފައެވެ.\nއެބޭފުޅުންގެ ތެރޭގައި ހިމެނިވަޑައިގަންނަވަނީ، މުހައްމަދު ޖަމްޝީދު އާއި އަހުމަދު މުހައްމަދު (ޓޫފޯ) ގެ އިތުރުން އިސްމާއިލް ޝަމީމް އާދަމާއި އަބްދުﷲ ޝަރީފު އަދި މުހައްމަދު ދާވޫދެވެ. ގާޒީ އަލީ އަބުދުﷲ ގެ މައްސަލަ ޖޭއެސްސީއަށްވެސް ހުށަހެޅުއްވީ މި ފަސް ބޭފުޅުންނެވެ.\nއެބޭފުޅުން ޖޭއެސްސީއަށް ފޮނުއްވި ސިޓީގައި ވަނީ، މިމަހު ހަ ވަނަ ދުވަހު އެ މައްސަލަ ސިވިލް ކޯޓަށް ހުށަހެޅި އިރު އެ މައްސަލައަށް މައުލޫއީ ގޮތުން ކޯޓުން ގޮތެއް ކަނޑައަޅަންދެން އެބޭފުޅުންގެ ވަޒީފާއާބެހޭގޮތުން އިތުރު ފިޔަވަޅެއް ނޭޅުމަށް ފުލުހުންގެ މައްޗަށް ވަގުތީ އަމުރެއް ނެރެދިނުމަށް ހުށަހަޅާފައިވާ ކަމަށެވެ. އެއީ އެ މައްސަލަ ހުށަހެޅި އިރު އޭގެ ތެރޭގައި ހިމެނޭ މުހައްމަދު ޖަމްޝީދު އާއި އަހުމަދު މުހައްމަދު (ޓޫފޯ) މަގާމުން ވަކިކުރަން ނޯޓިސް ދީފައިވާތީ އާއި ދެން ތިބި ތިން އޮފިސަރުންނަށްވެސް އެކަމުގެ ނޯޓިސް ދިނުމުގެ މަރުހަލާގައި އޮތުމުން ކަމަށްވެސް ބުނެފައިވެއެވެ.\n"އެހެނީ މި މައްސަލައަކީ ވަގުތު ކަނޑައެޅިގެން ނިންމުން ތަންފީޒު ކުރެވޭގޮތަށް އޮތް މައްސަލައެއްކަމުގައި ވެފައި، މައްސަލައިގައި ޝަރީއަތުގެ ފައިސަލާއަށް އެދި ހުށަހަޅާފައި ވަނީ މި ދެންނެވި ނިންމުންތައް ތޯއުނުކޮށްކަމުގައިވާއިރު، އެ ނިންމެވުންތަކާމެދު ޝަރީއަތުގެ ނިޔާއެއް އައުމުގެ ކުރިން، އެނިންމުންތައް އެގޮތުގައި ތަންފީޒުވެގެން ދިއުމަކީ ހުށަހެޅިފައިވާ މައްސަލައިގެ މައުލޫއަށް ސީދާގޮތުން އަސަރުކުރާނެ ކަމެއް ކަމުގައި ވެގެންދާތީ،" ސިޓީގައިވެއެވެ.\nއޭގެ އިތުރުން މައްސަލައިގެ ހައްސާސްކަން ބަޔާންކޮށް މައްސަލައިގެ އަވަސް އަޑުއެހުމެއް ބާއްވައިދެއްވުމަށް އެދި މައްސަލަ ރެޖިސްޓްރީ ކުރުމުގެ ކުރިންނާއި ރަޖިސްޓްރީ ކުރުމުގެ ފަހުންވެސް ސިޓީއަކުން ކޯޓަށް ހުށަޅާފައިވާ ކަމަށްވެސް ބުނެފައިވެއެވެ. އަދި އެ މައްސަލައިގެ ޑިސްޕިއުޓް މަރުހަލާނިމި މިމަހު 10 ވަނަ ދުވަހު ޝަރީއަތްކުރާ ސެކްޝަނަށް މައްސަލަ ތަހުވީލު ކުރުމުންވެސް އަޑުއެހުމެއް ބާއްވަން ދަންނަވަމުން ގެންދިޔަ ކަމަށްވެސް އެ ސިޓީގައި ބުނެފައިވެއެވެ. ނަމަވެސް މައްސަލަ ހުށަހެޅިއިރު އޮތް ހާލަތު ބަދަލުވެ، ފުރަތަމަ ނޯޓިސް ދިން ޖަމްޝީދާއި އަހުމަދު މުހައްމަދު މަގާމުން ވަކިކުރިއިރުވެސް އަޑިއެހުމެއް ބާއްވާފައިނުވާ ކަމަށް ވެސް ބުނެފައިވެއެވެ.\nއެސިޓީގައި އިތުރަށް ބުނެފައިވަނީ އެ ދެ އޮފިސަރުން މިހާރު ވަކި ކޮށްފައިވާއިރު، ދެން ތިބި ތިން އޮފިސަރުންނަށްވެސް މިހާރު 10 ދުވަހުގެ ނޯޓިސް ދީފައިވާ ކަމަށެވެ. އެ 10 ދުވަހުގެ މުއްދަތު މިމަހު 20 ވަނަ ދުވަހުގެ ނިޔަލަށް ހަމަވާއިރުވެސް، ގާޒީގެ އަމަލުތައް ހުރިގޮތުން ޝަރީއަތުގެ ދޮރު އެބޭފުޅުންނަށް ހުޅުވާލައި މައްސަލައަށް ގޮތެއް ކަނޑައެޅޭނެކަމަށް ނުފެންނަ ކަމަށްވެސް ބުނެފައިވެއެވެ.\nޝަކުވާއަކީ އެ ބޭފުޅުން ހުށަޅާފައިވާގޮތަށް ވަގުތީ އަމުރު ނެރެދިނުން ނޫން ކަމަށާއި ޝަކުވާއަކީ ހުށަހަޅާފައިވާ މައްސަލައަށް ގޮތެއް ކަނޑަނާޅައި ތާށިކޮށްފައި ބޭއްވުން ކަމަށްވެސް ބުނެފައިވެއެވެ.\nމި މައްސަލައިގައި ދެ އޮފިސަރުން ވަޒީފާއިން ވަކިކޮށް ތިން އޮފިސަރުންނަށް ވަޒީފާއިން ވަކި ކުރުމުގެ ނޯޓިސް ހަވާލުކުރުމުގެ ހާލަތު މެދުވެރިވެފައި ވަނީ ގާޒީ އަލީ އަބުދުﷲ އަމަލުކުރެއްވިގޮތުން ކަަމަށްވެސް އެ މައްސަލަ ޖޭއެސްސީއަށް ހުށަހެޅި ސިޓީގައި ބުނެފައިވެއެވެ.\nގުޅޭ ޓެގު ޕޮލިސް ސިވިލް ކޯޓް ޕޮލިސް ބޯޑު


Fathaah filmy dhaairaa dhookollaifi | Mihaaru\nފައްތާހް "ހައްދު" ގެ ޕްރިމިއާގައި: 21 އަހަރު ފަހުން ފިލްމީ ދާއިރާ ކުއްލި ގޮތަކަށް ވަނީ ދޫކޮށްލާފައި.\nފައްތާހް ކުއްލި ގޮތަކަށް ފިލްމީ ދާއިރާ ދޫކޮށްލައިފި\n20 ނޮވެމްބަރ 2017 - 09:19 55 comments\nރާއްޖޭގެ އެންމެ މަގުބޫލް އަދި ކުޅަދާނަ ޑައިރެކްޓަރުންގެ ތެރޭގައި ހިމެނޭ އަބްދުލް ފައްތާހް ކުއްލި ގޮތަކަށް ފިލްމީ ދާއިރާ ދޫކޮށްލައިފި އެވެ.\nފޭސްބުކްގައި ފައްތާހް ރޭ ވަނީ ފިލްމީ ދާއިރާ އިން ދެން ނުފެންނާނެކަން ރަސްމީކޮށް އިއުލާންކޮށްފަ އެވެ. އެ ޕޯސްޓްގައި އޭނާ ވަނީ އެކުގައި މަސައްކަތް ކުރި ހުރިހާ އެންމެންނަށް ޝުކުރު ވެސް އަދާކޮށްފަ އެވެ.\nކުއްލި ގޮތަކަށް ފިލްމީ ދާއިރާ ދޫކޮށްލަން ނިންމި ސަބަބާ ބެހޭ ގޮތުން ސުވާލު ކުރުމުން ފައްތާހް ބުނީ "ނޯ ކޮމެންޓް" ކަމަށެވެ. އަދި ދެން ފެންނާނީ ކޮން ދާއިރާއަކުންތޯ އެހުމުން ބުނީ "އެކަމާ އަދި ނުވިސްނަން" ކަމަަށެވެ.\nފިލްމީ ދާއިރާގައި މަސައްކަތް ކުރާތާ 21 އަހަރު ފަހުން، މި ދާއިރާ ފައްތާހް ދޫކޮށްލި އިރު، އޭނާގެ 12 ވަނަ ފީޗާ ފިލްމް "ހައްދު" ވަނީ މިދިޔަ ސެޕްޓެމްބަރު6ގައި ބެލުންތެރިންނާ ހަމައަށް ގެނެސް ދީފަ އެވެ. އަދި އެ ފިލްމަކީ މި އަހަރުގެ އެންމެ ކާމިޔާބު އެއް ފިލްމު ވެސް މެ އެވެ.\nފައްތާހްގެ ފޭސްބުކް ޕޯސްޓް.\nކުރިން ފައްތާހް ބުނެފައިވާ ގޮތުގައި އަދި ހަތަރު އަހަރުން އޭނާގެ އުމުރުން 50 އަހަރު ފުރުމާ އެކު ޑައިރެކްޝަނާ ދުރުވެ، ހަމައެކަނި ފިލްމް ޕްރޮޑިއުސަރެއްގެ ގޮތުގައި ހުންނަން އޮތީ ވިސްނައިފަ އެވެ. އެކަމަކު ކުއްލި ގޮތަކަށް ފިލްމީ ދާއިރާ އިން ދެން ނުފެންނާނެކަން އޭނާ ކަށަވަރުކޮށްދިނުމަކީ، އެއް ބައެއްގެ ނަޒަރުގައި، ވަރަށް ބޮޑު ޝޮކެކެވެ.\nފައްތާހު އޮތީ އަންނަ ޖެނުއަރީގައި އާ ފިލްމެއް ވެސް ލޯންޗް ކުރަން ޕްލޭންކޮށްފަ އެވެ. މީގެ އިތުރުން ރާއްޖޭގެ ރަނިކަން ކުރި "ރެހެންދި ހަދީޖާ" ގެ ތާރީހީ ވާހަކަ އަށް ބިނާކޮށް ފިލްމެއް ހަދާނެކަން ވެސް އޭނާ އޮތީ އިއުލާންކޮށްފަ އެވެ.\nފައްތާހް ފިލްމީ ދާއިރާ އަށް ނުކުތީ ސިފައިންގެ ވަޒީފާގައި އުޅުނު އިރު އެވެ. އެ ދުވަސްވަރު އޭނާ ވަނީ އޮފީސް ޓެލެޑްރާމާ މުބާރާތުގައި ސިފައިންގެ ބައެއް ޑްރާމާތައް ވެސް ޑައިރެކްޓްކޮށްފަ އެވެ.\nފިލްމް "ހިމޭން ދުނިޔެ އިން" 2000 ވަނަ އަހަރު ޑައިރެކްޝަނަށް ނުކުތް ފައްތާހް ވަނީ ފީޗާ ފިލްމާއިި ގިނަ އަަދަދެއްގެ ޑްރާމާ ސިލްސިލާތައް ވެސް ޑައިރެކްޓްކޮށްފަ އެވެ. އަދި ބައެއް ފިލްމްތައް ޕްރޮޑިއުސް ވެސް ކޮށްފައިވެ އެވެ.\nފައްތާހްގެ އެންމެ ފަހު ފިލްމު "ހައްދު" ގެ ޓްރެއިލާއެއް.\nމިހާރު ސިނަމާގައި އޮތް ފާތުމަތު ނަހުލާގެ ފިލްމް "ބޮސް" ރިލީޒް ކުރުމުގެ ކުރިން އެ ފިލްމާ ބެހޭ ގޮތުން ފައްތާހު ދެއްކި ބައެއް ވާހަކަތަކާ ގުޅިގެން، ވަރަށް ބޮޑެތި ފާޑުކިޔުންތައް އޭނާއަށް އަމާޒުވި އެވެ.


COVID-19 in salaamah vumah face mask muhimmeh noon - AO News\nއެކަކުގެ ގައިން އަނެކަކަށް ހަލުވިކަމާއެކު ފެތުރިގެންދާ ކޮވިޑް-19 އާއި ގުޅިގެން އެންމެ އަވަހަށް ހުސްވެގެން ދިޔަ އެކައްޗަކީ ފޭސް މާސްކެވެ. ގިނަ ބަޔަކު ފޭސް މާސްު ގިނަ އަދަދަކަށް ގަނެ ރައްކާކޮށްފައިވާއިރު އޭގެ އަގު ވަނީ ވަރަށް ބޮޑުތަނުން އުފުލި ރަނގަޅު ވިޔަފާރިއަކަށް ވެފައެވެ. ބައެއް ގައުމުތަކުގައި ބްލެކް މާކެޓްގައި ފޭސްކު މާސްކު ވިއްކަމުން އަންނައިރު ދާދި ފަހުން ތައިލެންޑުގައި ވަނީ ބޭނުންކޮށްފައިވާ ފޭސްކު މާސްކުތަކެއް އިސްތިރިކޮށްގެން އަލުން ވިއްކާ މައްސަލައެއްވެސް ފެންމަތިވެފައެވެ.\nމިކަމާގުޅިގެން އިންފެކްޝަން ޕްރިވެންޝަން ސްޕެޝަލިސްޓެއް ކަމުގައިވާ ޑޮކްޓަރ އެލި ޕެރެންސެވިޗް ވިދާޅުވެފައިވަނީ ކޮރޯނާވައިރަހުން ސަލާމަތް ވުމަށް “N95 މާސްކު” ، ރެސްޕިރޭޓަރީ މާސްކު، ސާޖިކަލް މާސްކު އަދި ފޭސް މާސްކު ބޭނުންކުރުމަކީ މުހިއްމު ކަމެއް ނޫންކަމަށެވެ.\n“ފޭސް މާސްކު އެޅުމަށް ވުރެ ނޭޅުން އެންމެ ބުއްދިވެރި ގޮތަކީ. އާދައިގެ ސިއްހަތެއްގައި ހުރި މީހަކަށް ފޭސް މާސްކު ބޭނުމެއް ނުވާނެ. އަދި މިހާތަނަށް ހޯދި ހޯދުމުން ނެތް ފޭސް މާސްކު އެޅުމުން ބަލިން ރައްކާތެރިވެވޭނެ ކަމަށް. ގިނަ ފަހަރު މިފަދަ މާސްކު އަޅަނީ ނުބައިކޮށް. އަދި ފޭސް މާސްކު އޮތުމުން އުނދަގޫ ވެގެން ގިނަ ގިނައިން މޫނުގައި އަތްލެވޭތަން އާދޭ. މީގައި އެންމެ މުހިއްމީ ދެއަތް ސަލާމަތުން އޮތުން” ޑރ ވިދާޅުވެފައިވެއެވެ.\nޔުނިވަރސިޓީ އޮފް ލޮވާސް ކޮލެޖް އޮފް މެޑިސިންގެ ޕްރޮފެސަރެއް ކަމުގައިވާ މި ޑޮކްޓަރު ގަބޫލު ކުރައްވަވާ ގޮތުގައި މާސްކު އަޅަން ޖެހެނީ ސިއްހަތު ސަލާމަތުން ތިބި މީހުންގެ ބަދަލުގައި ބަލި މީހުންނެވެ.\n“ކޮރޯނާވައިރަސް އަކީ ވައިގެ ތެރޭގައި ދަތުރުކުރާ އެއްޗެއްނޫން. މި ވައިރަސް އެކެއްގެ ގައިން އަނެކެއްގެ ގަޔަށް އަރަނީ ޑްރޮޕްލެޓްސް އިން. މާނައަކީ ހާމަ ވައިގެ ތެރެއަށް ނޭވާލުމަކުން ބަލި ނުޖެހޭނެ ކަން. ބައްޔަށް ޝައްކު ކުރެވޭނަމަ އަވަހަށް މާސްކު އަޅަންވީ. އެއީ ފަހަރެއްގައި ވެސް ކެއްސާ ނުވަތަ ކިނބިހި އަޅާއިރު ކުޅު ތަންތަނުގައި ހޭކިދާނެތީ. ކިރިޔާވެސް ބަލީގެ ނިޝާނެއް ފެނިއްޖެނަމަ އެމީހަކު އަވަހަށް މާސްކު އަޅަންވީ” ޑޮކްޓަރ ވިދާޅުވެފައިވެއެވެ.\nސިއްހީ މާހިރުން ވިދާޅުވާ ގޮތުގައި ކޮރޯނާވައިރަހުން ސަލާމަތް ވުމަށް އެންމެ ރައްކާތެރި ގޮތަކީ ގިނަގިނައިން އަތް ދޮތުމެވެ. ސައިބޯނި ލައިގެން ރަނގަޅަށް އަތް ދޮވެ ދެއަތް ރައްކާތެރިކުރުމެވެ. އޭގެ ސަބަބުން ވައިރަސް ހުރި ތަނެއްގައި އަތް ލެވިފައިވިޔަސް އަތް ސާފުކޮށްލުމުން ވައިރަހުގެ އަސަރު އަތުން ފިލައިގެން ދާނެކަމަށް ކަމާބެހޭ ތަޖުރިބާކާރުން ވަނީ ވިދާޅުވެފައެވެ.\n“ގިނަ ގިނައިން އަތް ދޮންނަންވީ. އަދި އަތް ނުދޮވެ ހުންނަ ވަގުތު މޫނުގައި އަތްނުލައި ވޭތޯ ބަލަން ޖެހެނީ. ސައިބޯނިން އަތް ދޮވޭނެ ގޮތް ނެތް ވަގުތު ތަކުގައި ސެނެޓައިޒާ ބޭނުންކުރަންވީ. ނޭވާ ލުމަކުން މި ވައިރަސް ހަށިގަނޑުގެ ތެރެއަކަށް ނުދާނެ. މި ވައިރަސް އަރަނީ ޖަރާސީމު ހުރި ތަނެއްގައި އަތް ލެވިގެން އަދި އަތުން މޫނާއި ނޭފަތާއި އަނގައިގައި ހޭކިގެން. ހަމަ އެހެންމެ މީހަކު ކެއްސާ ކިނބިހި އަޅާތަން ފެނިއްޖެނަމަ އެމީހަކާއި ގާތްގަނޑަކަށް3ފޫޓު ވަރަކަށް ދުރުގައި ހުރެވޭތޯ ބަލަން ޖެހެނީ. ސަބަބަކީ ކުޅުތިއްކެއް ހަށިގަނޑުގައި އައިސް ހޭކިދާނެތީ” ޑޮކްޓަރ ޕެރެންސެވިޗް ވިދާޅުވެއެވެ.\nކޮރޯނާ ވައިރަސްކޮވިޑް-19ފޭސް މާސްކު


24 gadi iru viyafaari kurumuge hudhdha Addu city in2faraathakah dheefi - vNews.mv\nސައުވީސް ގަޑިއިރު ވިޔަފާރިކުރުމުގެ ހުއްދަ އައްޑޫ ސިޓީން ދެ ފަރާތަކަށް ދީފި\nހަދީޖާ އާނަސްތު 14 August 2019, 09:22\n24 ގަޑިއިރު ވިޔަފާރިކުރުމުގެ ހުއްދަ އައްޑޫ ސިޓީން ދެ ފަރާތަކަށް ދީފިއެވެ.\n24 ގަޑިއިރު ވިޔަފާރިކުރުމުގެ ހުއްދަ އައްޑޫ ސިޓީން ދީފައިވަނީ ދެ ކޭފޭއަކަށެވެ. އެއީ އައްޑޫ ސިޓީގެ ހިތަދޫގައި ހިންގަމުންދާ ހޮޓް ބޮކްސް ކެފޭއަށާއި ސ.ފޭދޫ ގައި ހިންގާ ތްރީ އެސް ލައުންޖް ކެފޭ އަށެވެ.\nމިއަހަރުގެ މޭއި މަހު އިކޮނޮމިކް މިނިސްޓްރީން ވަނީ އައްޑޫ ސިޓީގައި 24 ގަޑިއިރު ވިޔަފާރިކުރުމުގެ ހުއްދައަށް އެދެވޭނެ ސަރަޙައްދުތައް ކަނޑައަޅައި ހުއްދަ ދޫކުރަން ނިންމާފައެވެ. އެގޮތުން 24 ގަޑިއިރު ވިޔަފާރިކުރުމުގެ ހުއްދައަށް ހިތަދޫއިން ތިން ސަރަހައްދެއް ކަނޑައަޅާފައިވާއިރު މަރަދޫއިން ދެ ސަރަހައްދު ވަނީ ކަނޑައަޅާފައެވެ. އަދި މަރަދޫފޭދޫއިން އެއް ސަރަހައްދު ކަނޑައަޅާފައިވާއިރު ފޭދޫއިން ވަނީ ދެ ސަރަހައްދު ކަނޑައަޅާފައެވެ. މީގެއިތުރުން ހުޅުދޫއިން ދެ ސަރަހައްދަކާއި މީދޫއިން ތިން ސަރަހައްދެއް 24 ގަޑިއިރު ވިޔަފާރި ކުރުމުގެ ހުއްދައަށް ވަނީ ކަނޑައަޅާފައެވެ. އެހެންކަމުން މުޅި އައްޑޫ ސިޓީން ޖުމްލަ 13 ސަރަހައްދެއް ވަނީ 24 ގަޑިއިރު ވިޔަފާރިކުރުމުގެ ހުއްދައަށް އެދެވޭ ގޮތަށް ކަނޑައަޅާފައެވެ.\n24 ގަޑިއިރު ވިޔަފާރި ކުރމުގެ ހުއްދަ އައްޑޫ ސިޓީ ފިޔަވައި ދެން ދީފައިވަނީ މާލެއަށެވެ. އެގޮތުން މާލެ ސިޓީން 24 ތަނަކަށް މިހުއްދަ ދީފައިވާއިރު މީގެތެރޭގައި ހިމެނެނީ ކެފޭ ރެސްޓޯރެންޓް ތަކުގެތެރެއިން 15 ތަނަކާއި9ފިހާރައެކެވެ.\nމާލޭގެ އިތުރުން ހުޅުމާލޭގައިވެސް 24 ގަޑިއިރު ވިޔަފާރި ކުރުމުގެ ހުއްދަ ދޫކުރަން ފެށުމަށް އިކޮނޮމިކް މިނިސްޓްރީން ދަނީ ތައްޔާރުވަމުންނެވެ.\n24 ގަޑިއިރަށް ވިޔަފާރި ކުރުމަށް ހުއްދަ ދިނުމުގައި އިކޮނޮމިކް މިނިސްޓްރީން ހާއްސަ ޝަރުތުތަކެއް ވެސް ވަނީ ކަނޑައަޅާފަ އެވެ. އެއީ ތަނުގެ އެތެރެ ސާފުކޮށް ފެންނަ ގޮތަށް ހުރުމާއި، 24 ގަޑިއިރު އޮޕަރޭޓް ކުރާ ކެމެރާއެއް ހަރުކޮށްފައި ހުރުމާއި، ކައުންސިލްތަކުން ކަނޑައަޅާ ސަރަހައްދެއްގައި ހުންނަ ތަނަކަށްވުމުގެ އިތުރުން ދުންފަތުގެ އިސްތިއުމާލު ކުރުން މަނާ ކޮށްފައިވާ ތަނަކަށް ވުމެވެ.\n24 ގަޑިއިރު ވިޔަފާރި ކުރުމުގެ ހުއްދަ ދިނުމަށް ހަމަޖެހިފައި ވަނީ 2000 ރުފިޔާގެ ފީއަކަށް، ދެ އަހަރު ދުވަހުގެ މުއްދަތަކަށެވެ. ޝަރުތަކާ ހިލާފުވާނަމަ ފުރަތަމަ ފަހަރު ހަ މަހަށް ހުއްދަ ހިފަހައްޓާނެ އެވެ. އެއަށްފަހުގައި ވެސް ގަވާއިދުން ޝަރުތުތަކާ ހިލާފުވާނަމަ ހުއްދަ ބާތިލު ކުރާ ގޮތަށް ވެސް ވަނީ ހަމަޖެހިފަ އެވެ.\n24 ގަޑިއިރު ވިޔަފާރި ކުރުމުގެ ހުއްދަ ރާއްޖޭގައި ހިންގާ އެއްވެސް ބޭރުގެ ފްރެންޗައިޒަކަށް ނުދިނުމަށް ވަނީ ނިންމާފަ އެވެ.


Muliaage kureege chief Musthafa ge bandhah 10 dhuvas court in ithuru koffi | Mihaaru\nޚަބަރު / މުލީއާގެ\nމުލިއާގޭގެ ކުރީގެ ޗީފް އޮފް ސްޓާފް މުސްތަފާ: އޭނާގެ ބަންދަށް 10 ދުވަސް މިއަދު ވަނީ އިތުރު ކޮށްފައި\n10 ފެބުރުއަރީ 2019 - 16:43\nކުރީގެ ރައީސް އަބްދުﷲ ޔާމީންގެ ސަރުކާރުގައި މުލީއާގޭގެ ޗީފް އޮފް ސްޓާފަކަށް ހުންނެވި މުސްތަފާ އިއްޔެ ހައްޔަރުކުރީ ރާއްޖެ އިން ބޭރުގައި އުޅުއްވުމަށް ފަހު ރާއްޖެ ވަޑައިގަތުމާ އެކު، ވެލާނާ އިންޓަނޭޝަނަލް އެއާޕޯޓުންނެވެ.\nމުސްތަފާގެ ބަންދަށް 10 ދުވަސް ކްރިމިނަލް ކޯޓުން އިތުރުކުރީ އޭނާގެ ބަންދާ މެދު ގޮތެއް ނިންމަން މިއަދު ކޯޓަށް ގެންދިއުމުންނެވެ.\nމުސްތަފާ ހައްޔަރުކުރީ ޓޫރިޒަމްގެ ބޭނުމަށް ރަށެއް ކުއްޔަށް ދިނުމުގައި ކޮރަޕްޝަނަށް މަގުފަހިވާ ގޮތަށް އަމަލުކުރި ކަމަށް ތުހުމަތު ކުރެވޭ މައްސަލައަކާ ގުޅިގެން ހެކިންނަށް ނުފޫޒު ފޯރުވިކަމުގެ ތުހުމަތުގައި ކަމަށް ފުލުހުން ބުންޏެވެ.\nމުސްތަފާ އަކީ، ކުރީގެ ޓްރޭޑް މިނިސްޓްރީގައި ވަޒީފާ އަދާކުރެއްވި ދުވަސްވަރުން ފެށިގެން ޔާމީނާ ގާތްގުޅުމެއް އޮންނަ ބޭފުޅެކެވެ. އޭނާ ވަނީ ޔާމީން ވެރިކަމަށް ވަޑައިގެންނެވި ފަހުން އެންވަޔަރުމަންޓް މިނިސްޓްރީ އާއި ޓޫރިޒަމް މިނިސްޓްރީގެ ޑެޕިއުޓީ މިނިސްޓަރުކަން ވެސް ކުރައްވައިފަ އެވެ.\nކުށްކުރުން ފުލުހުން ކްރިމިނަލް ކޯޓް މުލީއާގެ ރިޝްވަތު އަހުމަދު މުސްތަފާ\n14 ކޮމެންޓް, 33 ރިއެކްޝަންސް\nއެމްޑީޕީ ސަޕޯޓަރުން ނުން މީހުން ވަޒީފާ އިން ވަކޮކޮށް، އެމްޑީޕީ އެންމެންނަށް ވަޒީފާ ހަމަޖައްސާ... މިހާރުވެސް ތިޔަ ގެންދާ ގޮތަށް 100 ވަރަކަށް މިނިސްޓަރުން ލާ. 1000 ސްޓޭޓް މިނިސްޓަރުން ލައި. 2000 ޑެޕިއުޓީ މިނިސްޓަރުންލާ... އަދި 3000 އެޑްވައިޒަރުންލާ.. 1000 ކޮމިޝަން އުފައްދައި 5000 މެންބަރުންލާ.. 100 ކުންފުނި އުފައްދައި 20000 މުވައްޒަފުންލާ..\nހޫން. ހާދަ ރުޅިއެއް ތިޔަ އައީ.\nސާބަހޭ.. ޔާމީނަށް ތާޢީދުކުރާ އެންމެން ހައްޔަރު ކުރޭ...\nޔާމީނަށް ތާއީދު ކުރާމީހުން ހައްޔަރު ކުރަނީކީ ނޫން ބޮޑެތި ވައްކަން ކުރި މީހުން ހައްޔަރު ކުރަނީ.\nމިހާރު މިހިނގާ ކުއްލި މަރުތައް ބަލަން ކޮމެޓިއެއް އުފައްދާ ބަލަ. ހިތާމަވެރި އެތައް ހާދިސާއެއް ހިނގަމުންދާއިރު އިބޫ ހިތަށް އެއްޗެއްނާރައެ\nހޫނ. ދިވެއްސަކަށް ވިއްޔާ ފިލައެއް ނުހުރެވޭނެ. ރެހެންދި ފޮނުވައިގެންވެސް ގެނެވޭނެ. ހުރަވީ ފޮނުވައިގެންވެސް ގެނެވޭނެ. ސަރުކާރާ ސަރުކާރާ ވާހަކަދައްކާލައިގެންވެސް ގެނެވޭނެ. ހީކުރީތަ؟\nއަހަރުމެން ވެސް މި އުންމީދު ކުރަނީ އިންސާފު ގާއިމު ވާނެ ކަމަށް.\nރަނގަޅު. އަންނަންއޮތްޖީލަށްޓަކައިވެސް ހިޔާނާތްތެރިން ނަށް އަދަބުދޭންޖެހޭ.\nއޯގާތެރި ސަރުކާރުގެ އޯގާތެރިކަން ފެށުނީތަ? ހާދަ އަވަހަކަށް\nހާދަމަދުން މުއްދަތު ތި ޖެހީ. ހިޔާނާތް ތެރިންނަށް އެކަމްގެ ސަޒާ ކޮންމެވެސް ދުވަހަކުން ލިބޭނއ\nރަދީފްގެ ލީގަލް ޓީމް\nރަދީފްގެ ލީގަލް ޓީމުން މުސްތޮއަށް އެހީތެރިކަން ފޯރުކޮށްދޭނެ.\nމުސްތަފާ ބަންދުގަ ހުންނާތީވެ ވަރަށް ހިތާމަކުރަން.މުސްތަފާ އެއީ މަގޭ ކްލާސްމޭޓެއް.އީޕީއެސް ސްކޫލް 1996 ގްރޭޑް 9އޭ ގެ ކްލާސް މޮނީޓަރަކީ ވެސް މުސްތަފާ.ވަރަށް ބެސްޓް ބްރައިޓް ސްޓޫޑެންޓެއް މުސްތޮއެއީ.މުސްތޮއަށް ކެތްތެރިކަން މިންވަރުކުރައްވާށި.އިންސާފުން މުސްތޮއާއިމެދު އަމަލުކުރާނެކަމަށް އުއްމީދުކުރަން.ވ.ވެދުން\nރަދީފް ތިޔަދައްކަވާނީ މީގެ 23 ހަކަށް އަހަރު ކުރީގެ ވާހަކައެއް. އެއިރު މީނާއަކީ ތިޔާބުނާކަހަލަ ބެސްޓް ބްރައިޓް ކުއްޖަކަށް ވެދާނެ. އެކަމު އޭގެފަހުން ސިޔާސީ ވިހަ ވަނީ މީނަގެ އެންމެ ފުނަށަފޯރާ މީހާއަށް މީހާ ނުފެންނަވަރަށް ފެންވަރު އޮޅިފަ. މީސްމީހުންނާ ދިމާަލަށް ކިޔޭނުކިޔާވެސް ނޭންގެ ހުންނަ ބޮޑާކަމާއި ފޮނިކަމުން. މީގެ އަނެއް ކޮޕީ އެއީ ތަރުޖަމާނު މުއާއަކީ.. ކޮންމެއަކަސް ކެހި ކަނޑުލުގެ ހިތިވާނީ އަމިއްލައަށް ފިލުވަން. ވ. ސަލާމް


ކޮލެސްޓްރޯލް މާ މަތިތަ؟ ހިނގުމަކީ ރަނގަޅު ފަރުވާއެއް |\nކޮލެސްޓްރޯލް މާ މަތިތަ؟ ހިނގުމަކީ ރަނގަޅު ފަރުވާއެއް\nކޮލެސްޓްރޯލާ ބެހޭ ގޮތުން ތަފާތު އެކި ކަހަލަ ވާހަކަތައް ދެކެވުނު ކަމުގައިވީ ނަމަވެސް ކޮލެސްޓްރޯލަކީ ހަޤީޤަތުގައި ހަށިގަނޑަށް ބޭނުންތެރި އެއްޗެކެވެ. ކޮލެސްޓްރޯލް ހުންނަނީ ހަމައެކަނި ލޭގައެއް ނޫނެވެ. ހަށިގަނޑުގެ ހުރިހާ މަސްތަކެއްގައި ވެސް ކޮލެސްޓްރޯލް ހުރެއެވެ. ހަށިގަނޑުގައި ދައުރު ކުރާ ލޭގައި ހިމެނޭ ކޮލެސްޓްރޯލްގެ ބޮޑު ބައެއް އުފައްދަނީ ހަށިގަނޑުގެ ތެރޭގައެވެ. އެހެންނަމަވެސް އަހަރެމެން ކާ ކާނާގައިވެސް ކޮލެސްޓްރޯލް ހުރެއެވެ.\nކޮލެސްޓްރޯލް ހަށިގަނޑުގައިވާ ލޭގައި ދައުރުކޮށްދެނީ 'ލިޕޯ ޕްރޯޓީން' ކިޔާ މާއްދާއަކުންނެވެ. އޭގެ ތެރޭގައި ހިމެނެނީ 'ހައި ޑެންސިޓީ' (އެޗް.ޑީ.އެލް) ނުވަތަ ބަރު މާއްދާއަކާއި 'ލޯ ޑެންސިޓީ' (އެލް.ޑީ.އެލް) ނުވަތަ ލުއި މާއްދާއެކެވެ. 'އެޗް.ޑީ.އެލް' އަކީ ހަށިގަނޑަށް ފައިދާ ހުރި 'ރަނގަޅު' ކޮލެސްޓްރޯލްއެވެ. އަދި 'އެލް.ޑީ.އެލް' އަކީ 'ނުރަނގަޅު' ކޮލެސްޓްރޯލްއެވެ. ހަށިގަނޑުގައި 'އެޗް.ޑީ.އެލް' ގިނަވުމުން ހިތުގެ ބަލިތަކުން ސަލާމަތްކޮށްދެއެވެ. ހަށިގަނޑުގައި 'އެލް.ޑީ.އެލް' ގިނަވުމުން ހިތުގެ ބަލިތައް ޖެހުމަށް މަގުފަހިވެއެވެ.\nކަސްރަތާ ބެހޭ ފިޒިއޮލޮޖިސްޓުން ބުނާގޮތުގައި ކަސްރަތަށް ވާގޮތަށް ޤަވާއިދުން ހިނގުމަކީ ލޭގައި 'ރަނގަޅު' ކޮލެސްޓްރޯލް 'އެޗް.ޑީ.އެލް' އިތުރުކޮށްދީ ހިތުގެ ބަލިތަކުން ސަލާމަތްކޮށްދޭ ކަމެކެވެ. ހަށިގަނޑުގައި 'އެޗް.ޑީ.އެލް' އިތުރުކުރުމަށްޓަކައި ދިރިއުޅުމަށް ގެންނަންޖެހޭ މުހިއްމު ބަދަލަކީ ކަސްރަތުކުރުމެވެ. މިގޮތުން އެންމެ ރަނގަޅު އެއް ކަސްރަތަކީ ހިނގުމެވެ.\nހަށިގަނޑުގައިވާ ކޮލެސްޓްރޯލްގެ ޖުމްލައަށް ބަދަލު ގެނެސްދޭ އަނެއް ކަމަކީ ކާނާއެވެ. ކާއެއްޗެހީގެ ތެރޭގައި ކޮލެސްޓްރޯލް ހުންނަނީ ދިރޭ އެއްޗެހިން ލިބޭ ކާނާގައެވެ. އެއީ ގެރިމަސް، ކުކުޅު ބިސް، ބަޓަރު، ޗީޒް ކަހަލަ އެއްޗެހީގައެވެ. ކޮލެސްޓްރޯލް ހިމެނޭ ކާނާ ބޭނުންކުރުމުން ހަށިގަނޑުގައިވާ ކޮލެސްޓްރޯލް އިތުރުވެއެވެ. އެހެންކަމުން ކޮލެސްޓްރޯލް ހިމެނޭ ބާވަތްތައް ކެއުން މަދުކުރުމަކީ ވަރަށް މުހިއްމު ކަމެކެވެ.\nކަންތައްތަކާ ވިސްނައި ފިކުރު ބޮޑުވެ، ކަންބޮޑުވުމުންވެސް ހަށިގަނޑުގައި ކޮލެސްޓްރޯލް އިތުރުކޮށްދެއެވެ. ކަންތައްތަކާ ކަންބޮޑުވުމުން ޗިސްމޭގައި ހުންނަ ހަކުރު، ހަށިގަނޑުގެ މަސްތަކަށް ހަކަތަ ދިނުމަށްޓަކައި، ލޭ ދައުރުކުރާ ނިޒާމަށް ދޫކޮށްލައެވެ. މިގޮތަށް ދޫކުރާއިރު އޭގެތެރޭގައި ވަރަށް ގިނަ އަދަދަކަށް ކޮލެސްޓްރޯލް ވެސް ހުންނާނެއެވެ. އެހެންކަމުން ކަންބޮޑުވެ، ފިކުރުބޮޑުވާން ފެށުމުން ކަސްރަތަކަށް ހިނގާލަންދާށެވެ.


Italy meehaku Pfizer vaccine ge6dose jahaifi. Dhen vee kihinei? | ThePress\nއިޓަލީ މީހަކު ފައިޒާ ވެކްސިންގެ6ޑޯޒް ޖަހައިފި. ދެން ވީ ކިހިނެއް؟\nމުޅި ދުނިޔެ ކުޑަކަކޫ މައްޗަށް ތިރިކޮށްލި ކޮރޯނާވައިރަސް ޑިޒީޒް (ކޮވިޑް-19) އާ ގުޅިގެން ފެންމަތިވާ ކޮންމެ ވާހަކައަކުންވެސް ހައިރާންކަން ގެނުވައޭ ދެންނެވުމަކުން ގޯހެއް ނެތެވެ. ކޮވިޑް-19ގެ ބަލިމަޑުކަމަށް ނިމުން އައިސްދާނެ ކަމުގެ ފެނި ސިގުނަލް ދިން ވެކްސިން ކެމްޕޭންތަކާއެކު އުފެދެން ފެށި ސުވާލަކީ، ބަލިން ދިފާއު ހޯދާ އަޑަނަ އަތަށް އަރާނީ، ކިތަށް ޑޯޒް ޖަހައިގެންތޯ ކުރެވުނު ސުވާލެވެ.\nމި ސުވާލަށް ދޭނެ ސާބިތު ޖަވާބެއް އަދިވެސް ސައެންސްވެރިންނަކަށް ނުހޯދެއެވެ. މިފަދަ ހާލެއްގައި ދުނިޔެ ވަނިކޮށް، ސިހުން ގެނުވި އެއް ހަބަރު ފެންމަތިވީ އިޓަލީވިލާތުންނެވެ. އެއީ އިޓަލީވިލާތުގެ އަންހެނަކު، ކޮވިޑް-19 އިން ދިފާއުވުމަށް ފައިޒާ/ބައޮއެންޓުން ތަރައްގީ ކުރި ވެކްސިންގެ6ޑޯޒް ޖެހި ހަބަރެވެ. ފައިޒާ ވެކްސިން ފަރުމާ ކޮށްފައި ވަނީ2ޑޯޒްގެ މައްޗަށް ކަމުގައި ވީ ނަމަވެސް އެމީހާ6ޑޯޒް "ފުރިހަމަ" ކޮށްފައެވެ.\nކޮވިޑް-19އިން ދިފާއުވުމަށް ފައިޒާ ކުންފުނިން ތަރައްގީ ކޮށްފައިވާ ވެކްސިން ހުސްކުރި ފުޅިތަކެއް / ފޮޓޯ: އޭއެފްޕީ\nކޮވިޑް-19ގެ ދިފާއި އައްޑަނަ މިލްކުވަނީ ކިތަށް ޑޯޒުންތޯ ކުރެވޭ ސުވާލު ޖަވާބު ދިރާސާ ކުރަން، 23 އަހަރުގެ މި ޒުވާނާއަކީ އެންމެ އެކަށީގެންވާ ކެންޑިޑޭޓް ކަމުގައިވެސް ބުނެވިދާނެއެވެ. މި ޒުވާނާ،6ޑޯޒް ޖެހީވެސް އެއް ފަހަރާއެވެ.\nއެއް ފަހަރާ6ޑޯޒް ޖެހީ ކިހިނެއް؟\nމިކަމެއް ހިނގީ، ނަރުހަކަށް އެރި "އޮޅުމަކުން" ކަމަށް ބުނެވެއެވެ. އޮޅުން އެރި ނަރުސް މީހާ، އެއް ޑޯޒްގެ ބަދަލުގައި، 23 އަހަރުގެ ޒުވާނާގެ ހަށިގަނޑަށް ޖެހީ 1 ވައެލްގެ ވެކްސިނެވެ. ފައިޒާގެ ކޮންމެ ވައެލްއަކީ6ޑޯޒްގެ ވެކްސިނެވެ. މިފަދަ ގޮތަކަށް ވެކްސިން އޯވާޑޯޒް ވީ ކަމުގެ އެއްވެސް ރިޕޯޓެއް، މިހާތަނަށް ދުނިޔޭގެ އެއްވެސް ހިސާބަކުން ކޮށްފައެއް ނެތެވެ. އެންމެ ގިނަވެގެންވެސް ޖެހިފައި އޮތީ ފައިޒާގެ4ޑޯޒްއެވެ.\nކޮވިޑް-19 އިން ދިފާއުވުމަށް ފައިޒާ ކުންފުނިން ތަރައްގީ ކޮށްފައިވާ ވެކްސިން / ފޮޓޯ: ޖަސްޓިން ޓެލީޒް\nފައިޒާ ވެކްސިން އޯވާޑޯޒް ވުމުގެ ރިޕޯޓްތައް ދުނިޔޭގެ އެކި ހިސާބުތަކުން ކޮށްފައި އެބަހުއްޓެވެ. އޭގެ ތެރޭގައި އިސްރާއީލު، އޮސްޓްރޭލިއާ، އެމެރިކާ އަދި ސިއްހީ ގޮތުން އެންމެ ކުރިއަރާފައި ވާކަމަށް އެންމެ ގިނަ ބަޔަކު އިއްތިފާގުވާ ޖަރުމަނުވިލާތްވެސް ހިމެނެއެވެ.\nމިކަމާ ގުޅިގެން ފައިޒާ ކުންފުނިން އަދި ވަކި އެއްޗެއް ބުނެފައެއް ނެތެވެ. ނަމަވެސް، ސިންގަޕޫރުގައި ފައިޒާ ވެކްސިން އުފައްދަން އުޅޭ ކަމުގެ ހަބަރުތައް ލިބެމުންނެވެ. މިއާއެކު، އިރުމަތީ އޭޝިއާގެ ގައުމުތަކަށް ފައިޒާ ވެކްސިން ތިޔާގިވެ، ވެކްސިންގެ ކާމިޔާބީއާ މެދު އިތުރަށް ފުރިހަމަ ނަތީޖާތަކެއް ލިބިގެންދާނެ ކަމަށް ބެލެވެއެވެ.\nކޮވިޑް-19 އިން ދިފާއުވުމަށް ފައިޒާއިން ތަރައްގީ ކުރި ވެކްސިން ރަމްޒުކޮށްދިނުމަށް ބޭނުން ކޮށްފައި ވާ ތަސްވީރެއް / ފޮޓޯ: ޑަބްލިއުއެސްޖޭ\nއެއްފަހަރާ6ޑޯޒްގެ ފައިޒާގެ ވެކްސިން ޖެހި ޒުވާނާއަށް، ސިއްހީ މައްސަލައެއް ކުރިމައްޗެއް ނުވެއެވެ. ނަމަވެސް، މިހާތަނަށް އެއްވެސް މީހަކު ޖަހާފައި ނުވާހާ ގިނަ އަދަދަކަށް އެނާ ވެކްސިން ޖަހާފައި އޮތުމުން، އޭނާގެ ސިއްހީ ދުޅަހެޔޮކަން ކަށަވަރު ކުރުމަށް، ބޭސްފަރުވާގެ އެހީތެރިކަން ދީފައިވެއެވެ.\nފައިޒާ ވެކްސިނަކީ ކޮވިޑް-19 އިން ދިފާއުވުމަށް ތަރައްގީކޮށް، ދުނިޔޭގެ އެކި ކަންކޮޅުތަކުގައި މިހާރު ބޭނުން ކުރަމުން އަންނަ ވެކްސިންތަކުގެ ތެރެއިން، ދުނިޔޭގެ ސިއްހަތު ޖަމިއްޔަ (ޑަބްލިއުއެޗްއޯ) އިން އެންމެ ފުރަތަމަ ރުހުން ދިން ވެކްސިނެވެ.\nމީހެއްގެ ގަޔަށް ވެކްސިން ޖަހަނީ / ފޮޓޯ: ބިޒްނަސް ސްޓޭންޑަޑްސް\nފުރަތަމަ ޑޯޒްއަށްފަހު3ހަފުތަ މަޑުކޮށް،2ވަނަ ޑޯޒް ޖަހައިގެން ވެކްސިން ފުރިހަމަ ކުރާ ގޮތަށް ފަރުމާކޮށްފައިވާ ފައިޒާގެ ވެކްސިނަކީ، ކޮވިޑް-19އާ ދެކޮޅަށް 95 ޕަސެންޓް ދިފާއު ހޯދާދޭ ކާމިޔާބު ވެކްސިނެއް ކަމަށް އިއުލާން ކުރީ މިދިޔަ ނޮވެމްބަރު މަހުއެވެ. ފައިޒާއާއި ބައޮއެންޓެކް ކުންފުނިން ތަރައްގީ ކުރި ވެކްސިން ރައްކާ ކުރަން ޖެހެނީ މައިނަސް 75 ޑިގްރީ ސެލްސިއަސްގައި ކަމަށް ވާއިރު، ވެކްސިން ރައްކާ ކުރެވޭ މުއްދަތަކީ5ދުވަހެވެ.\nރިޕޯޓް ކޮވިޑް-19 ފައިޒާ އަދި ބައޮއެންޓެކް ލައިފްސްޓައިލް ސިއްހަތު


Charity Shield Match: Mourinho ge record akee koba? | Mihaaru\n07 އޯގަސްޓް 2016 - 09:03\nއިނގިރޭސި ފުޓްބޯޅަ ސީޒަން ހުޅުވި މެޗުތަކުގައި ފާއިތުވި 10 އަހަރު އެންމެ ގިނައިން ފެނުނު އެއް ކޯޗަކީ ހޯސޭ މޮރީނިއޯ އެވެ. އޭނާ ވަނީ ޗެލްސީއާ އެކު، ސީޒަން ހުޅުވަން ކުޅޭ ޗެރިޓީ ޝީލްޑް މެޗާ ހަތަރު ފަހަރު ކުރިމަތިލައިފަ އެވެ. މިރޭ އޭނާ ޗެރިޓީ ޝީލްޑް މެޗުގައި ލެސްޓާ ސިޓީއާ ދެކޮޅަށް ނުކުންނާނީ އޭނާގެ އާ ޓީމު މެންޗެސްޓާ ޔުނައިޓެޑް ގޮވައިގެންނެވެ. ތިރީގައި އެވަނީ ޗެރިޓީ ޝީލްޑް މެޗުތަކުގައި މޮރީނިއޯ ކުރި ތަޖުރިބާތަކާއި ރެކޯޑްތަކެވެ.\n2005 - އާސެނަލް 1-2 ޗެލްސީ\nޗެލްސީގެ ކޯޗުކަމާ 2004 ވަނަ އަހަރު ހަވާލުވުމަށް ފަހު މޮރީނިއޯ ވަނީ ފުރަތަމަ ސީޒަނުގައި އެ ޓީމަށް ޕްރިމިއާ ލީގު ހޯދައިދީފަ އެވެ. ޖެހިގެން އައި ސީޒަނުގައި ޗެލްސީ ޝީލްޑް މެޗުގައި ނުކުތީ އާސެނަލާ ދެކޮޅަށެވެ.\nޑިޑިއޭ ޑްރޮގްބާގެ ދެ ލަނޑާ އެކު ޗެލްސީ އެ މެޗުން މޮޅުވީ 2-1 އިންނެވެ. މިއީ މިހާތަނަށް މޮރީނިއޯ އަށް ޝީލްޑް މެޗުން މޮޅުވެވުނު ހަމައެކަނި ފަހަރެވެ.\nޝީލްޑް މެޗުން މޮޅުވެ، މޮރީނިއޯ ވަނީ ލީގުގައި ފުރަތަމަ ކުޅުނު ނުވަ މެޗުން ވެސް މޮޅުވެފަ އެވެ. ޗެލްސީން އެ ފަހަރު ލީގު ދިފާއުކުރީ ދެ މެޗު ބާކީ އޮއްވަ އެވެ.\n2006 - ލިވަޕޫލް 2-1 ޗެލްސީ\nޗެލްސީއާ އެކު މޮރީނިއޯ ދެ ވަނަ ފަހަރަށް ޝީލްޑް މެޗުގައި ނުކުތީ ލިވަޕޫލާ ދެކޮޅަށެވެ. އެ ފަހަރު ރެކޯޑް އަގަަކަށް ޗެލްސީއާ ގުޅުނު އޭސީ މިލާންގެ ފޯވާޑް އަންދްރޭ ޝެވްޗެންކޯ ލަނޑު ޖެހި ނަމަވެސް ޕީޓަ ކްރައުޗް ޖެހި ލަނޑުން ފަހު ވަގުތު ލިވަޕޫލް މޮޅުވީ 2-1 އިންނެވެ.\nއެ ފަހަރު ލީގުގައި ރަށުން ބޭރު ޗެލްސީ ކުޅުނު ފުރަތަމަ މެޗުން ޗެލްސީ ވަނީ މިޑްލްސްބަރާ އަތުން ބަލިވެފަ އެވެ. ޗެލްސީ އެ ސީޒަނުގައި ލީގު ނިންމާލީ ދެ ވަނައިގައި އޮވެ އެވެ. ލީގު ހޯދީ ޔުނައިޓެޑެވެ.\n2007 - ޔުނައިޓެޑް 1-1 ޗެލްސީ (ޕެނަލްޓީ: ޔުނައިޓެޑް 3-0 ޗެލްސީ)\nރަޔާން ގިގްސް ޔުނައިޓެޑަށް ލީޑު ނަގައިދީފައިވަނިކޮށް ޗެލްސީ އަށް އެއްވަރުކޮށްދިނީ ފްރާންސްގެ މިޑްފީލްޑަރު ފްލޮރެން މަލޫޑާ އެވެ. މެޗުގެ އެއްވަރުވެގެން ނަތީޖާ ނެރެން ޕެނަލްޓީ ޖެހިއިރު، ޗެލްސީން ފޮނުވާލި އެއްވެސް ޕެނަލްޓީ އެއް ކާމިޔާބު ކުރެވޭގޮތެއްނުވި އެވެ.\nއެ ފަހަރު ޕްރިމިއާ ލީގުގެ ފުރަތަމަ މެޗުން ބާމިންހަމް ސިޓީ އަތުން އުނދަގޫ މޮޅެއް ހޯދި ނަމަވެސް ޗެލްސީ އެ ސީޒަނުގައި ފެނުނީ އާދައިގެ ގޮތަކަށެވެ. ޖެހިޖެހިގެން ހަތަރު މެޗު މޮޅެއް ނުހޯދުމުން އެ އަހަރުގެ ސެޕްޓެމްބަރު މަހުގައި މޮރީނިއޯ ވަނީ ޗެލްސީ ކޯޗުކަމުން ވަކިކޮށްފަ އެވެ. ޗެލްސީ ކޯޗުކަމާ އެ ފަހަރު ވަގުތީ ގޮތުން ހަވާލުވީ އަވްރަމް ގްރާންޓް އެވެ.\n2015 - ޗެލްސީ 0-1 އާސެނަލް\nއާސެން ވެންގާގެ ކޯޗުކަމުގައި އާސެނަލަށް ޗެލްސީ އަތުން ހޯދުނު ފުރަތަމަ މޮޅު ލިބުނީ މި މެޗުގަ އެވެ. ފެނިގެންދިޔަ ހަމައެކަނި ލަނޑު އާސެނަލަށް ކާމިޔާބު ކޮށްދިނީ އަލެކްސް އޮކްސްލޭޑް ޗަމްބަލޭން އެވެ. މެޗަށް ފަހު މޮރީނިއޯ އާއި އާސެން ވެންގާ ސަލާމެއް ނުކުރެ އެވެ.\nމިދިޔަ ސީޒަނުގައި ޗެލްސީ ޓީމު ތެރޭގައި ގިނަ މައްސަލަތަކެއް ފެނުނެވެ. ޓީމުގެ ޑޮކްޓަރު އެވާ ކާނޭރޯ މަގާމުން ދުރުވިިއިިރު، ފުރަތަމަ ފަސް މެޗުގެ ތެރެއިން ތިން މެޗުން ޗެލްސީ ވަނީ ބަލިވެފަ އެވެ. އަދި ކުޅުން ރަނގަޅު ނުވުމުގެ ނަތީޖާ އަކަށްވީ މިދިޔަ ޑިސެމްބަަރު މަހު މޮރީނިއޯ އަށް ވަޒީފާ ގެއްލުމެވެ. ޗެލްސީން މޮރީނިއޯ ވަކިކުރިއިރު، އެ ޓީމާ ރެލިގޭޝަން ޒޯނާ ދެމެދު އޮތީ ޕޮއިންޓެއްގެ ފަރަގެވެ. އެހެންކަމުން ރެކޯޑްތަކަށް ބަލާއިރު ޝީލްޑް މެޗުން މޮރީނިއޯގެ ޓީމު ބަލިވެއްޖެ ނަމަ ލީގުގައި ނަތީޖާ ފެނިފައިވަނީ ދަށްކޮށެވެ.\n"ލެސްޓާ އަކީ އާދައިގެ ޓީމެއް ކަމަށް މިހާރު ނުދެކެން"\nމިރޭ ލެސްޓާއާ ދެކޮޅަށް ނުކުންނައިރު މޮރީނިއޯ ބުނީ އެ ޓީމަކީ އާދައިގެ ޓީމެއް ކަމަށް ނުދެކޭ ކަމަށާއި ބޭނުމީ ޔުނައިޓެޑާ އެކު ކާމިޔާބު ފެށުމެއް ކަމަށެވެ.\n"ޔުނައިޓެޑަށް ފަރުޖައްސާ ނުލެވޭނެ ލީގު ހުޅުވާ މެޗުން ބަލިވެގެން. މިދިޔަ ސީޒަނުގައި ޕްރިމިއާ ލީގުގެ 19 ޓީމު ލެސްޓާއާ މެދު އާދައިގެ ގޮތަކަށް ވިސްނައިގެން ތިއްބާ ފެނުނީ ލެސްޓާ ލީގު ހޯދިތަން. އެހެންވުމުން މި ފަހަރު އެބަޖެހޭ ސަމާލުވާން،" މޮރީނިއޯ ބުންޏެވެ.\nއޭނާ ބުނީ ޗެލްސީއާ އެކު ކުޅުނު ޝީލްޑް މެޗުތަކާ މެދު ނުވިސްނާ ކަމަށާއި ބޭނުމީ ޔުނައިޓެޑަށް ޝީލްޑް ހޯދައިދޭން ކަމަށެވެ.\nމި މެޗުގައި ޔުނައިޓެޑްގެ ވީހާވެސް ގިނަ ކުޅުންތެރިންނަށް ފުރުސަތުދޭން ބޭނުންވާ ކަމަށް މޮރީނިއޯ ވަނީ ބުނެފަ އެވެ. ޔުނައިޓެޑާއި ލެސްޓާ ބައްދަލުކުރާ ޝީލްޑް މެޗު ފަށާނީ މިރޭ ރާއްޖެ ގަޑިން 8 ޖަހާއިރު އެވެ.\nމެންޗެސްޓާ ޔުނައިޓެޑް ކޮމިއުނިޓީ ޝީލްޑް މެޗު ހޯޒޭ މޮރީނިއޯ ލެސްޓާ ސިޓީ\nދެޓީމަށްވެސް ކާމިޔާބީއަށް އެދެން.\nރަދީފް ބީތާތަ.. އެއް މެޗުން ދެ ޓީމު މޮޅު ވޭތަ؟


galehiri: ޤަބުރުގެ މަތީގައި ބިނާކޮށްފައިވާ މިސްކިތުގައި ނަމާދުކުރުމުގެ ޙުކުމް\nޤަބުރުގެ މަތީގައި ބިނާކޮށްފައިވާ މިސްކިތުގައި ނަމާދުކުރުމުގެ ޙުކުމް\nމީގެ ކުރިން ތިޔަބޭކަލުން ވަނީ، ޤަބުރުގެ މަތީގައި ބިނާކޮށްފައިވާ މިސްކިތެއްގެ ތެރޭގައި އެ ޤަބުރު ފެންނަން ނެތްކަމަށްވަނީނަމަ، އެ މިސްކިތުގައި ނަމާދުކުރުމަކީ ހުއްދަ ކަމެއް ކަމަށް ފަތުވާ ދެއްވާފަ އެވެ. އަޅުގަނޑުގެ ސުވާލަކީ، އެތެރޭގައި މަހާނަ ހަދާފައިވާ މިސްކިތުގައި ނަމާދުކުރުމަކީ ހުއްދަކަމެއް ނޫން ކަމަށް ބުނާ، އިބްނު ބާޒާއި، (ސަޢޫދީ ޢަރަބިއްޔާގެ) އައްލަޖުނަތުއްދާއިމާ (ފަތުވާ ކޮމިޓީ) ގެ ފަތުވާތަކާމެދު ތިޔަބޭކަލުން ވިދާޅުވަނީ ކީކޭތޯ އެވެ؟ މިސްކިތު ތެރޭގައި ފެންނަން ހުންނަ ޤަބުރާއި، ފެންނަން ނުހުންނަ ޤަބުރުގެ ޙުކުމުގައި ތަފާތެއް ވޭތޯ އެވެ؟ ނަމާދުކުރުން ހުއްދަވާނެ ކަމަށާއި، ނަމާދުކުރުން ހުއްދަ ނުވާނެ ކަމަށް ބުނެފައިވާ ފަތުވާތަކުގެ ސަބަބުން ވަނީ، މިކަމާމެދު ވަރަށް ބޮޑަށް ޖަދަލުކުރެވެން ފަށާފަ އެވެ. މިކަމާމެދު އަވަހަށް ގޮތެއް ނިންމަންޖެހިފައިވާތީ، އަވަހަށް ޖަވާބު ދެއްވުން އެދެމެވެ.\nމާތް ﷲ ގެ ޙަޟުރަތަށް ޙަމްދު ހުށްޓެވެ. އެކަލާނގެ ރަސޫލާއަށް ޞަލަވާތާއި ސަލާމް ލައްވާށި އެވެ! މި ޞަލަވާތާއި ސަލާމުގައި އިތުރުއެކަލޭގެފާނުގެ އާލު އަޞްޙާބުން ޝާމިލުކުރަމެވެ. އެއަށްފަހު ދަންނަވަމެވެ.\nޢިލްމުވެރިންގެ ފަތުވާއާ ފުށުއަރާކަމަށް ތިބާ ވިދާޅުވެފައިވާ އަޅުގަނޑުމެންގެ ފަތުވާގެ ނަންބަރު ވިދާޅުވެދެއްވިނަމަ، އޭގައިވާ ތިބާއަށް އޮޅުންއަރާ ކަންތައް ސާފުކޮށްދެވުނީހެވެ. އަބަދުވެސް އަޅުގަނޑުމެން ފަތުވާދެމުން ގެންދަނީ، އެހާރާއި މިހާރުގެ މުޢުތަބަރު ޢިލްމުވެރިން ފަތުވާދެއްވާފައިވާ ގޮތަށެވެ. ޚާއްޞަކޮށް ޤަބުރު މަތީގައި މިސްކިތް ބިނާކުރުމުގެ ޚުޠޫރަތްތެރި މައްސަލާގައި އަޅުގަނޑުމެން ޢަމަލުކޮށްފައި ވާނީ އެގޮތަށެވެ. ޤަބުރު މަތީގައި މިސްކިތް ބިނާކުރުމުގެ ސަބަބުން، މީސްތަކުން ވަނީ، ޝިރުކުރުމުގެ ސުންޕާ ވަބާގައި ޖެހިފަ އެވެ. އަދި އެކަމުގެ ނޭދެވޭ އަސަރު ވަނީ އިސްލާމީ ދުނިޔޭގެ ކަންކޮޅުތަކަށް ފެތުރިފަ އެވެ. އެހެންކަމުން، އަޅުގަނޑުމެންގެ ފަތުވާތަކުގައި ވާނީ، ޤަބުރު މަތީ މިސްކިތް ބިނާކުރުމުގެ ބޮޑު ފާފަ ނުކުރުމަށް ޚަބަރުދާރުކޮށް، އެކަމުގެ ޚުޠޫރަތްތެރިކަން ބަޔާންކޮށްފަ އެވެ.\nޤަބުރުތަކުގެ މަތީގައި، މިސްކިތް ބިނާކުރުން ނަހީކުރެއްވުމުގެ ޙިކުމަތަކީ، ޝިރުކުކުރުމުގެ މަގު ނުވަތަ ޛަރީޢަތް ބަންދުކުރުމެވެ. އެހެންކަމުން، ޝިރުކުކުރުމުގެ މަގު ފަހިވެއްޖެނަމަ، އެކަން ކުރުން މަނާވާނެ އެވެ. ޤަބުރެއްގެ ނުވަތަ މައްޔިތެއްގެ ތަސްވީރު ނުވަތަ ބުދު ހުރިކަމަށް ވަނީނަމަ، އެތާނގައި މިސްކިތް ބިނާކުރުން ހުއްދައެއް ނުވާނެ އެވެ. އެހެނީ އެ ޙާލަތުގައި، ޝިރުކުކުރުމުގެ މަގު (ނުވަތަ ޛަރީޢަތް) އެވަނީ ތަނަވަސްވެފަ އެވެ.\nމިސްކިތެއް ބިނާކޮށް ނިމޭ ފަހުން، އެ މިސްކިތް ބިނާކޮށްފައިވަނީ، ޤަބުރުގެ މަތީގައި ކަމަށް ބަޔަކު ދަޢުވާކުރާ ހިނދު، އެ ޤަބުރުތައް ފެންނަން ނެތްކަމަށްވަނީނަމަ، އެ މިސްކިތުގައި ނަމާދުކުރުން މަނާކުރުމުގެ މާނައެއް ނެތެވެ. މަހާނައެއް ނުވަތަ ޒިޔާރަތެއް ނުވަތަ ވަޅުލާފައިވާ މީހާގެ ޞޫރައެއް ހަދާފައި ނުވާތީ އެވެ.\nޝައިޚުލްއިސްލާމް އިބްނު ތައިމިއްޔާ ވެސް ވަނީ މިމޭރުމުން ޖަވާބުދެއްވާފަ އެވެ. އެކަލޭގެފާނު ވިދާޅުވެފައި ވެ އެވެ.\n"މިސްކިތެއްގެ ތެރޭގައި މައްޔިތަކު ވަޅުލުމަކީ، ހުއްދަ ކަމެއް ނޫނެވެ. ވަޅުލުމުގެ ކުރިން މިސްކިތް ބިނާކޮށްފައިވާނަމަ، އެއް ގޮތަކީ، މަހާނަ ހެދުމެއް ނެތި، ފަސްގަނޑު އެއްވަރުކުރުމެވެ. އަނެއް ގޮތަކީ، ވަޅުލިތާ ގިނަ ދުވަސް ނުވާކަމަށްވަނީނަމަ، ކޮނެގެން ގެންގޮސް އެހެން ތަނެއްގައި ވަޅުލުމެވެ. މިސްކިތް ބިނާކުރީ، މައްޔިތާ ވަޅުލައި މަހާނަ ހެދި ފަހުން ކަމަށްވަނީނަމަ، އެއް ގޮތަކީ، އެތަނުން މިސްކިތް ނެގުމެވެ. އަނެއް ގޮތަކީ، އެތާނގައި ޤަބުރުގެ ޞޫރައެއް (މަހާނައެއް ނުވަތަ ޤަބުރު ތަމްސީލުކުރާ އެއްޗެއް) ވާނަމަ އޭތި ނެގުމެވެ."\nތިޔަފަރާތުން ހުށަހަޅުއްވާފައިވާ ސުވާލުގައި ވިދާޅުވެފައިވާ "ޤަބުރު ފެންނަން ނެތްކަމަށްވަނީނަމަ" އެވެ، އޮތް ޢިބާރާތުގެ މާނައަކީ، "މަހާނައެއް ނުވަތަ ޤަބުރު ތަމްސީލުކުރާ އެއްޗެއް ނެތުން" ކަމަށްބެލެވެ އެވެ. ޞައްޙަ ޙަދީޘްފުޅުގައި ވާރިދުވެފައިވަނީ، ކީރިތި މާތް ނަބިއްޔާ، މަސްޖިދުއްނަބަވީ ބިނާކުރެއްވުމުގެ މަސައްކަތްޕުޅު ފެށްޓެވިއިރު، އެ ބިމުގައި މުޝްރިކުންގެ ޤަބުރުތަކެއް ވާކަމަށާއި، އެތަން ކޮނެ އެ ޤަބުރުތައް އެތަނުން ނެގުނު ކަމަށެވެ.\nމިކަން ބަޔާންކޮށްދެއްވަމުން، އަލްޢައްލާމާ އަލްއަލްބާނީ (ރަޙިމަހު ﷲ) ވިދާޅުވެފައި ވެ އެވެ.\n"ޤަބުރު އޮތް ތަން ފާޅުކޮށް ފެންނަން ނެތްކަމަށް ވަނީނަމަ، ޤަބުރު އޮތުމުގެ މައްޗަށް އެއްވެސް ފާސިދުކަމެއް ބިނާވެފައި ނުވާނެ ކަމީ، ސާފުކޮށް ބަޔާންވެގެންވާ ކަމެކެވެ. އެންމެނަށް ވެސް އެނގޭނެ ފަދައިން، ބުދަށް އަޅުކަންކުރުމާއި، ޝިރުކުރުމުގެ ކަންތައްތައް ހިނގަމުންދަނީ، ފާޅުކޮށް ފެންނަން ހުންނަ ޤަބުރުތަކުގެ (މަހާނަތަކާއި ޒިޔާރަތް ފަދަ ތަންތަނުގެ) ކައިރީގަ އެވެ. އަދި މީހަކު ވަޅުލުމެއްނެތި އޮޅުވާލުމުގެ ގޮތުން ހަދާފައިވާ އެފަދަ ތަންތަނުގެ ކައިރީގަ އެވެ. ނެތި ފަނާވެ އިންދިރާސްވެފައިވާ ޤަބުރުތަކުގެ ކައިރީގައެއް ނޫނެވެ. ޙިކުމަތްތެރި ގޮތަކީ، ޤަބުރުގެ މި ދެ ބާވަތް (ޝިރުކު ކުރެވޭ ޤަބުރާއި، ޝިރުކު ނުކުރެވޭ ޤަބުރު) ތަފާތުކުރުމެވެ. އިސްލާމީ ޝަރީޢަތް ވެސް ގެނެސްދެއްވާފައި ވަނީ މިގޮތެވެ." (އެބަހީ: ނަހީކުރައްވާފައިވަނީ، ޝިރުކު ކުރެވޭ ޤަބުރު މަތީގައި ބިނާކޮށްފައިވާ މިސްކިތުގައި ނަމާދުކުރުމެވެ. ޝިރުކު ނުކުރެވޭ ޤަބުރު މަތީގައި ބިނާކޮށްފައިވާ މިސްކިތުގައި ނަމާދުކުރުމަކީ ހުއްދަ ކަމެކެވެ.)\nމަތީގައި އެވަނީ، އިސްލާމްވެބްގެ ނަންބަރު 111368 ފަތުވާގެ ތަރުޖަމާއެކެވެ. އިސްލާމްވެބްގައި މި ފަތުވާ ޝާއިޢުކޮށްފައިވަނީ، 10 ޝަޢުބާން 1429 (13 އޯގަސްޓް 2008) ވީ ބުދަ ދުވަހު އެވެ. މި ފަތުވާ ތަޞްނީފުކޮށްފައިވަނީ، "މިސްކިތާއި، ނަމާދުކުރާ ތަންތަނުގެ ޙުކުމްތައް" (أحكام المساجد ومواضع الصلاة) އެވެ، ކިޔާ ބައިގަ އެވެ.


Ranaai Javaahiru Matheegai Faahaana Kohlan Beynun Tha? - Vaguthu\nރަނާއި ޖަވާހިރުގެ މަތީގައި ފާހާނާކޮށްލަން ބޭނުންތަ؟\n1 އަހަރު ކުރިން ( ނޮވެމްބަރު 8, 2019 )\nފައިސާ ހުރިނަމަ އެކި މީހުން ކުރަން ބޭނުންވާ ވަރަށް ތަފާތު ކަންތައްތައް ހުރެއެވެ. އެއް ބަޔަކު ބޭނުންވަނީ އެފައިސާ ނިކަމެތިންނަށް ޚަރަދު ކުރާށެވެ. އަނެއް ބަޔަކު ބޭނުންވަނީ އަދި އެއަށްވުރެ ވެސް ގިނަ ފައިސާ ހޯދާށެވެ. އަނެއްބަޔަކު ބެނުން ބޭނުންވަނީ ހުރި ފައިސާތައް ޚަރަދު ކުރެވެން ހުރިގޮތަކަށް ޚަރަދު ކުރާށެވެ.\nނަމަވެސް ރަނާއި ޖަވާހިރުގެ މަތީގައި ފާހާނާ ކޮށްލަން އިށީންދެވުމުން ލިބޭނެ ވަކި އިތުރު ހިތްހަމަޖެހުމެއް އޮންނާނެ ހެއްޔެވެ. މި ސުވާލު ޖަވާބު އެނގެނީ އެފަދަ ކަމެއް ކޮށްފައިވާ މީހުންނަށެވެ.\nޗައިނާ ލަގްޒަރީ އުފެއްދުންތައް އުފައްދާ ކުންފުންޏަކުން މިވަނީ ރަނާއި ޖަވާހިރު ބޭނުންކޮށްގެން ފާހާނާއެއް އުފައްދާފައެވެ. ވަރަށް ވަރުގަދައަށް ވަޒަން އަރަިއގެން ވެސް ގެއްލުމެއް ނުލިބޭ ގޮތައް ތައްޔާރުކޮށްފައިވާ މިފާހާނައިގައި 40000 އަލިމަސް ބޭނުންކޮށްފައިވެއެވެ. އަދި އޭގެ އިތުރުން 334 ކެރެޓްގެ ރަން ވެސް ފާހާނާ ހެދުމަށް ބޭނުން ކޮށްފައިވެއެވެ.\nއެހެންކަމުން ފާހާނައިގެ އަގު ވެސް ބޮޑެވެ. މިފާހާނާތަށީގެ އަގަކީ 1.2 މިލިއަން ޑޮލަރެވެ. ދިވެހި ރުފިޔާ އިން ބަލާނަމަ ވިއްސަކަށް މިލިއަން ދިވެހި ރުފިޔާ އާއި ގާތް ކުރެއެވެ.\nޗައިނާގެ ކުންފުންޏެއް ކަމަށްވާ އާރޮން ޝުމް ނަމަކަށް ކިޔާ ކުންފުނިން އުފައްދާފައިވާ މިފާހާނާ ގަތުމުގެ ނަސީބު ނުލިބޭ މީހުންނަށް ވެސް އުފާވެރި ޚަބަރެއް އެބައޮތެވެ. އެއީ އެންމެންނަށް ވެސް ބޭނުން ކުރެވޭ ގޮތައް މިބާވަތުގެ ފާހާނާއެއް މިއުޒިއަމެއްގައި ބަހައްޓަން ފާހާނާ އުފެއްދި ކުންފުނިން ނިންމާފައިވުމެވެ. އެހެންކަމުން މަދު އަދަދެއްގެ ފައިސާ ދައްކައިގެން ވެސް މި ފާހާނާ ބޭނުން ކޮށްލުމުގެ "އުފަލާއި ހިތްހަމަޖެހުން" ލިބިދާނެއެވެ.\nޝަންހާއީގައި ކުރިއަށްދާ އެކްސްޕޯއެއްގައި މި ފާހާނާ ދައްކާލަން މިހާރު ވެސް ބަހައްޓާފައި އެބަހުއްޓެވެ.\nނޮވެމްބަރު 8, 2019 09:57\nތިފާޚާނާ ތަށި މައުމޫން ޢަ ބުދުލްޤައްޔޫމަށް ހަދިޔާ ކުރޭ.\nނޮވެމްބަރު 8, 2019 11:43\nތީޔައީ ދުނިޔެމަތީގައި ކާފަޜުންނަށް ހުރި ތަކެތި.. އަހަރެމެންނަށް ތި ތަކެތި ހުރީ ޢާޚިރަތުގައި..\nނޮވެމްބަރު 8, 2019 12:03\nރަނުންނާއި ރިހިންނާއި ހިފާއިގެންނާއި ގެންގުޅޭ ތަކެތި ބޭނުން ކުރުމަކީ ހަރާމް ކަމެއް! ގްރޭޑް ދިހައެއްގެ ފޮތުގަ އޮންނާނެ އެވާހަކަ. ދެން ޝަހިންދާމެން ބުނާނެ މިހައްދުފަހަނައެޅި މީހުން އިސްލާމް ފޮތް ހަދައިގެން ރަނުގެ ފާހާނާ ތައްޓެއް މަތީ ފާހަނައެއް ނުވެޔޭ. ????


Hulhumale International Schoolge Social Studies Fothugai Churchthakeh\nގޭޓްވޭ އިންޓަނޭޝަނަލް ސުކޫލު---\n4 ޖެނުއަރީ 2017 17 ކޮމެންޓް\nހުޅުމާލޭ އިންޓަނޭޝަނަލް ސުކޫލުގެ ސޯޝަލް ސްޓަޑީޒް ފޮތުގައި ޗާޗުތަކެއް\nހުޅުމާލޭގައި މިއަހަރު އަލަށް ހިންގަން ފަށާ ގޭޓްވޭ އިންޓަނޭޝަނަލް ސުކޫލުން އެ ސުކޫލުގެ ދަރިވަރުންނަށް ދޫކުރި ސޯޝަލް ސްޓަޑީޒް ފޮތުގައި ޗާޗުތަކެއް ހުރުމުން ބެލެނިވެރިން ހިތްހަމަ ނުޖެހުން ފާޅު ކުރަން ފަށައިފިއެވެ.\nވީއެފްޕީއަށް އެނގިފައިވާ ގޮތުގައި ޗާޗުތައް ހުރީ އެ ސުކޫލުގެ ގްރޭޑު ތިނެއްގެ ދަރިވަރުންނަށް ދޫކުރި ސޯޝަލް ސްޓަޑީޒް ފޮތުގައެވެ. އެފޮތުގައި ކެތޮލިކް ޗާޗަކާއި ޕްރޮޓެސްޓެންޓް ޗާޗެއްގެ ފޮޓޯ ހިމަނާފައިވެއެވެ.\nގޭޓްވޭ ސުކޫލުގެ ބައެއް އިސްވެރިން ވެސް ހިމެނޭ ވައިބަ ގުރޫޕެއްގައި ރޭ ބައެއް ބެލެނިވެރިން ހިތްހަމަ ނުޖެހުން ފާޅު ކުރުމުން އެ ފޮތްތައް އަނބުރާ ނެގުމަށްފަހު އެކަން އިސްލާހު ކުރާނެ ކަމަށް ގޭޓްވޭ ސުކޫލުގެ މެނޭޖުމެންޓުގައި އިސްކޮށް އުޅުއްވާ ބޭފުޅަކުވަނީ ވިދާޅުވެފައެވެ. ނަމަވެސް ވީއެފްޕީން ސުވާލު ދެންނެވުމުން އެބޭފުޅާ މައުލޫމާތު ދެއްވާފައެއް ނުވެއެވެ. ސޯޝަލް ސްޓަޑީޒް ފޮތުގައި ހުރި ޗާޗުތައް---\nމިހަބަރާއި ގުޅޭ ގޮތުން ގޭޓްވޭ އިންޓަނޭޝަނަލް ސުކޫލުގެ ބަހެއް އަދިވަނީ ލިބޭ ގޮތް ނުވެފައެވެ.\nވީއެފްޕީއާއި ވާހަކަ ދެއްކި ބެލެނިވެރިއަކު ބުނީ ބެލެނިވެރިން ހިތްހަމަ ނުޖެހެނީ މެނޭޖުމެންޓުން ކަން ކުރަމުންދާ ގޮތުން ކަމަށެވެ.\n"ވަރަށް އަވަސް އަރުވާލައިގެން މިހުރިހާ ކަމެއް މިކުރަނީ. ކުރާއިރު، ގޯސް ކަމެއް ވެސް ކުރެވިދާނެ. އެކަމަކު މެނޭޖުމެންޓުން ޑީލު ކުރާ ގޮތް މުހިއްމީ. ގޯސް ފޮތްތަކެކޭ އަނބުރާ ގެންނާށެ ބުނީމަ ވެސް އަސްލު އެނގެނީ ކުޑަކޮށް އިހުމާލު އުޅޭކަން،" ބެލެނިވެރިއަކު ބުންޏެވެ.\nގޭޓްވޭއިން މިއަހަރު ހިންގަން ފަށާ ސުކޫލަކީ ކުރިން ލާލޭ އިންޓަނޭޝަނަލް ސުކޫލުގެ ނަމުގައި ހުޅުމާލޭގައި ހިންގަމުން ގެންދިޔަ ސުކޫލެވެ.\nއެ ސުކޫލު ބިޑަށް ހުޅުވާލުމުން ބިޑު ކުރި ފަރާތްތަކުގެ ތެރެއިން ހަވާލުކޮށްފައިވަނީ ކޮލިޓޭޓް އެޑިއުކޭޝަނާއެވެ. ކޮލިޓޭޓް އެޑިއުކޭޝަނާއި އެ ސުކޫލު ހަވާލުކޮށްފައިވަނީ އެންޓިކޮރަޕްޝަން ކޮމިޝަނުން ބަލަމުން ގެންދިޔަ މައްސަލަތަކަކަށްފަހު އެ ސުކޫލު އަލުން ބިޑަށް ލާން އަންގާފައި ވަނިކޮށެވެ.\nހުޅުމާލެ ތައުލީމް ގޭޓުވޭ އިންޓަނޭޝަނަލް\nއިމާރާތެއްގެ ފޮޓޯއަކީ ކަރިކިއުލަމުގައި އެފޮޓޯ ހިމެނުމާ އެއީ ދެކަމެއް. މީގެ ކުރިންވެސް އެބަހުރި ކަރިކިއުލަމުގެ ބޭރުން ކްރިސްޓިއަން ދީން ކިޔަވައިދީފައި އެމީހުންނާމެދު ފިޔަވަޅުވެސް އެޅިފައި، އެކަމަކު ކަރިކިއުލަމުގައި ޗާޗުގެ ފޮޓޯ ހުރީމަ އެ ޝަރަހަކޮށްގެން އެއީ ކޮން އެއްޗެއްކަން ބުނެދީގެން އޭނާއާމެދުގައި ފިޔަވަޅެއް ނޭޅޭނެ ކިތަންމެ ފުޅާކޮށް ބުނެދިނަސް އަދި އެއީ ކްރިޓިއަން ދީނަށް ގޮވާލުމުގެ ފުރުސަތެއް. މީހުން ކަރިކިއުލަމަށް ލަނީ ކުއްޖާގައި އަށަގަންނަވަން ބޭނުންވާ ކަންކަން. ސްޓާޕްލަހުން ދައްކާ މޫވީ ބެލެނިވެރިން ބަލާއރު ފައްޅި ފެނުމަކީ އެއީ ކަރިކިއުލަމެއްގައި ފައްޅި ހިމެނެން ޖެހޭ ސަބަބެއް ނޫން. ކައްޗަށް އެޅި ސްކޫލުގެ ބިންގަލެއް ސީދާވާނެ ގޮތެއް ހިޔެއް ނުވޭ އޮންނާނެހެނެއް.\nތިޔައިގެ ތަނެއް ފެނިއްޖިއްޔާ ލޯވެސް ވާނީ މަރަން\nސުޓާ ޕުލަހުން އަބަދު ހިންދޫ ފައްޅިތައް ދައްކާ އިރު އެ ބަލަން ތިބޭ ބެލެނިވެރިޔާ ގެ ޢަޤީދާ ކޫލް\nވަރިހަމަވާނެ ގޭގަ ޑްރާމާ އަޅުވައިން އިންނައިރު ބަގުވާނު މައްޗަށް މަޑިޔާ ޖެހިޔަސް.7އަހަރުވާއިރު ނޭނގޭ ބަގުވާނެ ނޯވޭ. ޗާޗެއް ފެނުނީމަ މިގޯސްވީ\nޗާޗެއް ފެނުނީމަތަ މައްސަލައަކީ..؟؟ ދަރިން އައުރަ ނިވާނުކުރިޔަސް ނުވަަތަ އައުރަ ނިވާ ނުކޮށް އުޅެން އޯކޭ ދޯ.. އެހެންމީހުންނަށް ގުދޯ ގުދޯ ގޮވަމުން ދުވެވޭތޯ ބަަލާ . ސަހަރޯ ހީވޭ މި ދިވެހިން އުޅޭގޮތުން. ފޮތުގަ އޮއްނަނީ އެއްބަޔަށް އީމާން ވާންތަ؟؟\nތިހުރިހާ ދީން ތަގުގެ ވާހަކަ ގުރުައާން ގަ އެބައޮތް ދެން ގޮބާ މައްސަލަ އަކީ. އެހެން ދީން ތައް އިގިގެން ނެތް ގޯހެއް. އިސްލާމް ދީން އެއީ އެންމެ ރަގަޅުދީން. ފޮރުވާގެން ގޭގަ ބަހައްޓާގެން ނެތް ވާކަށް.\nބޭރު ބަޔަކު އެހީ އެެއް ވާން އުޅެފިއްޔާ ދިވެހިންނަށް ވަނީ ހިޞޯރު ކުރުމަށް. އަމިއްލަ އަށް ފުދިގެން އުޅެވޭ ބަަޔެއް ނަމަ ރަނގަޅު.\nލިބުނު ކުޑަ ދުވަސް ކޮޅެއްގައި ތިތަން ހިންގަން ޖެހުނީމައި ތިކަހަލަ ކަންތައް ދިމާވާނެ. ރަނގަޅު ކޮށްލީމަ ނިމުނީ. ތިތަން ހިސޯރުކޮށްގެން 8 އަހަރު އުޅުނު ބަޔަކު ތިކަހަލަ ކުދި ކަންތައްވެސް ބޮޑުކޮށް ވާހަކަ ދައްކާނެ!\nތިޔަ ސްކޫލް ކަންތައްތައް ދަނީ ވަރަށް ގޯސް ކޮށް. ލާލޭ އާއި ބަލާފަ ސްކޫލް އެއްވެސް ކަމެއް ބޮޑެއް ނުވާނޭ ކުރިން ބުނި. ޢެކަމަކު ގްރޭޑް3ގެ ކުދިންގެ ޓެކްސް ފޮތްތަކަށްވެސް 4200 އެރި. މީ ލާލޭ ގްރޭޑް3ގެ ފޮތް ތަކަށްވުރެ ދެގުނަ ބޮޑު އަދަދެއް. ޢެޑިއުކޭޝަން އިން މިކަން ބަލަންޖެހޭ. ކުއްލިޔަކަށް ސްކޫލް ބަދަލުވީމާ ކުރިން ލާލޭ ގައި ކިޔެވި ކުދިން އެ ތިބީ މަޖުބޫރުފަ. މިހާރުގެ މެނޭޖްމެންޓުން ބޭނުން އެއްޗެއް އެ ހަދަނީ\n"ވަރަށް އަވަސް އަރުވާލައިގެން މިހުރިހާ ކަމެއް މިކުރަނީ. ކުރާއިރު، ގޯސް ކަމެއް ވެސް ކުރެވިދާނެ. އެކަމަކު މެނޭޖުމެންޓުން ޑީލު ކުރާ ގޮތް މުހިއްމީ. ގޯސް ފޮތްތަކެކޭ އަނބުރާ ގެންނާށެ ބުނީމަ ވެސް އަސްލު އެނގެނީ ކުޑަކޮށް އިހުމާލު އުޅޭކަން،"\n- ހަމައެއް ނުޖެހޭ!!!\nޗާޗަށް ކިޔާ ދިވެހި ނަމެއް އޮވޭ، ކިޔަނީ "ނަސާރާ ދީނުގެ ފައްޅި"\nމިއީ ލަންކާގެ ސޯޝަލް ސްޓަޑީސްގައި މައްސަލައެއް ނޫން. އެކަމަކު ދިވެހިރާއްޖޭގައި މައްސަލައެއް. ދިވެހިރާއްޖޭގައި އިތުރު ދީނެއް ނެތް ރަސްމީކޮށެއް. އެހެންވެ އެހެން ދީނެއްގެ ޝިޢާރެއް ފާޅު ކުރުން ސޯޝަލް ސްޓަޑީސްގެ ތެރެއަކަށް ނުލެވޭނެ.\nސަން އަށް ބުނެލަން އޮތީ، މިދައްކަނީ މަންހަޖެއްގެ ވާހަކަ، ހެޔޮ ނުބައި ވަކިވާންޖެހޭ، އެކަމަކު ދިވެހި މުޖުތަމަޢުގެ ވެލިއުސްތަކާ ފުށުއަރާ ކަންކަން ޢަޤީދާއާ ގުޅުން ހުރި ކަންކަން އެއީ، އެހެންވީމާ މުޅި އަހަރު އެފޮޓޯ ކުއްޖާގެ ތަޞައްވުރުގައި ހުންނާނެ، އެއީ ތަނެއްގެ މައުލޫމާތު ލިބުމާ ތަފާތުކަމެއް. އަހަރެމެންނަކީ މުސްލިމުން އެފަދަ ކުޑަކުދިން ކިޔަވާ މުޤައްރަރެއްގައި އެފަދަ ކަންކަން ނުހުންނާނެ ކަމަށް ބަލައިގެން އެ ޔަގީންކަމާއެކު އަހަރެމެންގެ ތެރެއިން ގިނަ ދިވެހިން ދަރިން ސްކޫލަށް ފޮނުވަނީ، ހުރިހާ މާނައެއްގައި ހިމާޔަތް ލިބޭނެކަމަށް ބަލައިގެން، މިއީ މެޖޯރިޓީ އޮތްގޮތް. އެކަން ދިފާޢުކުރާ މީހުން ކުރާނީ އެއްގޮތަކީ ސްކޫލު މެނޭޖުމަންޓުން އެކަން ކުރުން. އަނެއްގޮތަކީ، އެކަންކަން ހަގީގަތުގައިވެސް ވަރިހަމަ މީހުން އެފަދަ މީހުންނަށް ރާއްޖެއިން ބޭރުގެ ސްކޫލުތައް އެހެރީ. އަހަރެމެންގެ ގިނަ ބެލެނިވެރިންނަކަށް އެގޮތް ކަމަކު ނުދޭ. ހިތާމަ ހުރިކަމަކީ، ތިޔަ ސްކޫލު ބިޑު ކާމިޔާބު ކުރުމާއެކު ހަދައިގެން އުޅުނު ވައިބަރ ގްރޫޕުގައި ފުރަތަމަވެސް ކުރިކަމަކީ ބެލެނިވެރިންނަށް އިންޒާރު ދިނުން. ތިމަންމެނާ ބެހޭގޮތުން ހަގީގަތާ ޚިލާފު ވާހަކަ ދައްކަންޏާ ގާނޫނީ ފިޔަވަޅު އަޅާނަމޭ. އެހެން ބުނެ ބެލެނިވެރިންނަށް ބިރުދެއްކީ ބައެއް ފަނޑިޔާރުންނާ ނުފޫޒު ގަދަ މީހުން ތިބުމުން. އޭގެ މާނައަކީ، ތިޔަމީހުން ކޮންމެ ގޮތަކަށް ކަންކުރިއަސް އަހަރެމެންގެ ދަރިންގެ މެދުގައި ކިތަންމެ ބޮޑު ތަފާތު ކުރުމެއް ކުރިއަސް ޒިންމާދާރު ކުރެވޭނެ ބައެއް ނޫނޭ އެއީކީ. މިހާރު އެފެންނަނީ އެކަމުގެ އަލާމާތް ބެލެނިވެރިއަކު ހިތްހަމަ ނުޖެހުން ފާޅުކުރީމާ ބެލެނިވެރިންނާ ސްކޫލު މެނޭޖުމަންޓު ހިމެނޭ ވައިބަރ ގްރޫޕުން ބޭރުކުރީ، އެ ބެލެނިވެރިޔާ ހުތުރު އެއްޗެއް ނުކިޔާ. ގްރޫޕުން ބޭރުކުރީ ސީދާ މެނޭޖުމަންޓުން ގްރޫޕު އެޑްމިން ކޮންޓްރޯލުކުރާނީ މެނޭޖްމަންޓުން. ވީމާ މިގޮތަށް ކަންތައް ކުރާތީ ވަރަށް ބޮޑަށް ކަންބޮޑުވޭ. އަހަރެމެންވެސް ގަބޫލުކުރަން އިންސާނުން އަތުން ގޯސް ހެދޭނީ. އެކަމަކު އެޑިއުކޭޝަނުން ސްކޫލަކަށް ހުއްދަ ދޭއިރު އެމީހުންގެވެސް ޒިންމާ އެބައޮތް އެތަނުގައި ކިޔަވައިދޭ ކޮންޓެންޓު ބަލާ ޗެކްކުރުމުގެ. އެކަން އެނގެންވާނީ ބެލެނިވެރިންގެ އަތްމައްޗަށް ފޮތް އެރީމައެއް ނޫން. އުއްމީދުކުރަން ސްކޫލު މެނޭޖްމަންޓުގެ އީގޯ ދޫކޮށް ބެލެނިވެރިންނަށްވެސް އިހުތިރާމާއެކު ކަންކުރަން. ސަން އަށް މައްސަލައަކަށް ނުވިއަސް އަހަރެމެންނަށް މައްސަލައެއް. އައުގުރާނަވެސް އެެއީ އައުގުރާނަކަން އެނގެން ޖެހޭނެ. ނަމަވެސް ސްކޫލު މަންހަޖުގައި އެހިމަނައިގެންނެއް ނޫން. އަދި އެކަން ދެނެގަތުމަށް އޮންނާނެ ވަކި އުމުރެއްވެސް ގްރޭޑް ތިނެއް ނޫން އެއުމުރަކީ، އަހަރެމެން ދަރިން ފޮނުވަނީ އެތަނަށް ކޮމްޕެރެޓިވް ރިލިޖަން ކިޔަވައިދޭކަށް ނޫން. ރަނގަޅު ތަޢުލީމާ ތަރުބިޔަތު ދޭން. އެނގޭ ބެލެނިވެރިންގެ ތެރޭގައި އެއީ މައްސަލައަކަށް ނުވާ އަދި އެކަމަށް ބޭނުންވެފައި ތިބި ބަޔަކުވެސް ތިބެދާނެކަން. އެކަމަކު ގިނަ މީހުންނެއް ނޫން.\nމިޒަމާނުގަ އިމާރާތެއްގެ ފޮޓޯއެއް ހުރުމަކީ މައްސަލައެއްނޫން އަދި އަހަރެމެންގެ މުސްލިމުންގެ އަގީދާއަށް އަސަރުކުރާނެ ކަމެއްވެސްނޫން. މިހާރު ގޫގުލް ކޮށްލާއިރަށް ނާންނަ އިމާރާެތެއްގެ ފޮޓޮއެއް ނުހުންނާނެ. އިމާރާތަތައްވެސް ދަރިވަރުންނަށް ފޮރުވައިގެން ސެންސަރުކޮށްގެން އުޅުމަކީ ދީނެއްނޫނ.ް ގިނަ ދިވެހިންނަކީ ރާއްޖޭން ބޭރަށް ކުދިން ގޮވައިގެންފާ މީހުން ޗުއްޓީއާ އެހެން ކަންކަމު. މިހެންދާއިރު ވަކި އިމާރާތެއް ފެންނައިރަށް އެތަން ފޮރުވާ ލޯމަރާކަށް ނާންގާ. އެހެންނޫނަސް ދިވެހިން އެއަށްވުރެ ހޭލުންތެރިކަންނޭގެ މިހާރު އިމާރާތެއް ފެނިފަ ދީނުން ބޭރުވާވަރަށްވުރެ.\nތީ އެއްވެސް މައްސަލައެއް ނުން!\nއެކަމަކު، އުފެދޭ ސުވާލުތައް ގިނަ!\n1. ކްރިސްޓިއަން ދީނަކީ ސޯށަލް ސްޓަޑީސްގެ ބައެއްތތޯއެވެ؟ އެހެންކަމައް ވަންޏާ، އިސްލާމްދީނާ އެދީނުގެ މަޢުލޫމާތާ އިސްލާމީ ޙަޞާރާތްތަކުގެ ވާހަކަޔާ ފޮޓޯތައްވެސް ސޯށަލް ސްޓަޑީސް ފޮތުގައި ހިމަނަންޖެހޭނެ!\nތީކީ މައްސަލައެއް ނޫން. ތަން ތަން ފާހަގަ ކުރުމާއި އެހެން މީހުންގެ އުޅުމާއި ގުޅުން ދަސްކުރާ އިރު އިނގެންޖެހޭ މައުލޫމާތު ތަކެއް.\nރާރްޖޭން ބޭރަށް ނުދާ ދިވެހިން މަދު، އަދި އެގައުމުތަކުންވެސް ތިފެންނާނެ. ކުދިން ބަލާ އިނގިރޭސި ފިލމް، ބޮޑެތި މީހުންގެ ޑްރާމާއިންވެސް ތިފެންނާނެ.


Theluge Viyafaariah bandharun3bimeh dhookuranee | Ungoofaaru\nބަނޑޭރިގަނޑު/ޙަބަރު/ތެލުގެ ވިޔަފާރިއަށް ބަނދަރުން ވަގުތީ3ބިމެއް ދޫކުރަނީ\nއިބްރާހީމް ޒަޔާން4ނޮވެމްބަރ 2018\n0 236 1 މިނެޓުން ކިޔާލެވޭ\nވަގުތީ ބިންދޫކުރާ ސަރަހައްދު\nތެލުގެ ވިޔަފާރިއަށް ބަނދަރުން ބިން ދޫކުރުމަށް އުނގޫފާރު ކައުންސިލުން ނިންމައިފިއެވެ. މިމަސައްކަތަށް ބިން ދޫކުރުމަށް ހަމަޖެހިފައިވަނީ އުނގޫފާރު ރައްޔިތުންގެ ވިޔަފާރީގެ ސިމެންތި ގުދަނުގެ އުތުރުން3ބިމެވެ.\nމިކަމަށް ފުރުސަތު ހުޅުވާލުމަށް އުނގޫފާރު ކައުންސިލުން ކޮށްފައިވާ އިއުލާނު ތިރީގައި މިވަނީއެވެ.\nސިމެންތި ގުދަނާއި ފްލެޓް އިމާރާތާއި ދޭތެރެއިން ދޫކުރެވޭ ވަގުތީ 1650 އަކަފޫޓްގެ3ކުލީބިމާއި ގުޅޭ\nއުނގޫފާރު ރައްޔިތުންގެ ސިމެންތި ގުދަނާއި ފްލެޓާއި ދޭތެރެއިން 1650 އަކަފޫޓްގެ3ކުލީބިން ތެލުގެ މަސައްކަތައް ދޫކުރުމަށް ބޭނުންވެއްޖެއެވެ. ތެލުގެ މަސައްކަތް ކުރުމަށް އެދި ކުރިމަތިލެވޭނީ 1 ބިމަށެވެ. ތެލުގެ މަސައްކަތައް ކުލީބިން ބޭނުންވާ ފަރާތްތަކަށް މަޢުލޫމާތު ދިނުމަށް ހަމަޖެހިފައިވަނީ 12 ނޮވެމްބަރ 2018 ވާ ހޯމަ ދުވަހުގެ 12:30 ގައި ކައުންސިލް އިދާރާގައެވެ. އެސްޓިމޭޓް ބަލައިގަތުމަށް ހަމަޖެހިފައިވަނީ 15 ނޮވެމްބަރ 2018ވާ ބުރާސްފަތި ދުވަހުގެ 12:30 ގައި ކައުންސިލް އިދާރާގައެވެ.\nތެލުގެ މަސައްކަތަށް ވަގުތީ ކުލީބިން ހޯދުމަށް ޝައުގުވެރިވާ ފަރާތްތަކުގެ ތެރެއިން އެއްވެސް ބޭފުޅަކަށް މަޢުލޫމާތު ސާފުކުރެއްވުމަށް ވަޑައިގެންނެވެން ނެތްފަދަ ޙާލަތެއް ދިމާވެއްޖެނަމަ ބަދަލުގައި ބޭފުޅަކު ފޮނުއްވާނަމަ ބަދަލުގައި ފޮނުއްވިކަން އެގޭ ސިޓީއެއް ، އަދި ކުންފުންޏަކުން ފޮނުއްވާނަމަ އެއީ ކޮންކުންފުންޏެއް ތަމްސީލު ކުރުމަށްކަން އެނގޭނެ ކުންފުނީގެ ލެޓަރހެޑުގައި ލިޔެފައިވާ ސިޓީއެއް ހިއްޕަވައިގެން ވަޑައިގެން ދެއްވުން އެދި ދަންނަވަމެވެ. އަދި ހުށަހަޅާ ފަރާތަކީ ކުންފުންޏެއް ނުވަތަ ޕާރޓްނާޝިޕެއް ނުވަތަ އަމިއްލަފަރުދުންގެ ވިޔަފާރި އަކުންނަމަ އެތަނެއްގެ ރަޖިސްޓްރީގެ ކޮޕީ ހުށަހަޅަންވާނެއެވެ.\nމިމަސައްކަތަށް އެދި ހުށައަޅާ އަންދާސީ ހިސާބް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. މި މަސައްކަތަށް އެދި ހުށައަޅުއްވާ ސިޓީއުރައިގެ ބޭރުގައި ” އުނގޫފާރު ކައުންސިލުން ތެލުގެ މަސައްކަތަށް ދޫކުރާ ވަގުތީ ކުލީބިމަށް އެދި ” މިހެންލިޔެފައި އޮންނަންވާނެއެވެ. އަދި މީގެ އިތުރުން އަންދާސީ ހިސާބް ހުށައަޅާ ފަރާތުގެ ނަމާއި، އެޑުރެސް އަދި ފޯން ނަމްބަރ ސިޓީއުރާގެ ބޭރުގައި އޮންނަން ވާނެއެވެ.\nތިރީގައި އެވަނީ ތެލުގެ މަސައްކަތައް ދޫކުރެވޭ ވަގުތީ ކުލީބިމަށް އެދޭފަރާތްތަކަށް މާކުސް ދިނުމަށް ހަމަޖެހިފައިވާގޮތެވެ.\nތެލުގެ ވިޔަފާރި ކުރަމުންދާ ފަރާތެއް ކަމުގައިވާނަމަ: % 40\nތެލުގެ މަސައްކަތަށް ދޫކުރެވޭ ބިމުގައި އިމާރާތްނިންމާ ޚިދުމަތްދޭނެ މުއްދަތައް: % 60\n26 ސަފަރު 1440\n04 ނޮވެމްބަރ 2018


Resort ge gothuga dhookuraa rahthah October mahu aamu kuranee | Mihaaru\nޓޫރިޒަމް މިނިސްޓަރު އަލީ ވަހީދު މިއަދު ބޭއްވި ނޫސްވެރިންގެ ބައްދަލުކުރެއްވުމުގައި ވާހަކަދައްކަވަނީ--ފޮޓޯ:ނިޝާން އަލީ/މިހާރު\nރިސޯޓުތަކުގެ ގޮތުގައި ދޫކުރާ ރަށްތައް އޮކްޓޫބަރު މަހު އިއުލާނު ކުރަނީ\n21 އޯގަސްޓް 2019 - 13:243comments\nރިސޯޓުގެ ގޮތުގައި ދޫކުރަން ބޭނުންވާ ރަށްތަކާ ގުޅިގެން ޓޫރިޒަމް މިނިސްޓްރީ އަށް އިކޮނޮމިކް ކައުންސިލްގެ ލަފާ ލިބިފައިވާ ކަމަށާއި އަމާޒަކީ އޮކްޓޫބަރު މަހުގެ ތެރޭ އެ ރަށްތަކުގެ މައުލޫމާތުތައް ހާމަކުރުން ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި އަލީ ވަހީދު ވިދާޅުވީ، ރިސޯޓުގެ ގޮތުގައި ތަރައްގީ ކުރަން ނިންމާފައިވާ ރަށްތަކުގެ އެންވަޔަރްމަންޓް އެސެސްމެންޓަކާއި ސޯޝިއޯ އިކޮނޮމިކް އެސެސްމެންޓެއް ހެދުމަށް ނިންމާފައިވާ ކަމަށެވެ.\nމިކަން ކުރާނެ ކޮންސަލްޓެންޓުން ހޯދުމަށް ޓޫރިޒަމް މިނިސްޓްރީން މިހާރު ވަނީ އިއުލާނުކޮށްފަ އެވެ.\n"މި ސަރުކާރު އައީ ތިމާވެށީގެ ވައުދާ އެއްކޮށް. ސަސްޓެއިނަބަލް ޓޫރިޒަމެއް ގެނައުމަށް. މީގެ ކުރިން ރަށްތައް ކަނޑައެޅުމުގައި މަސްވެރިން އެންދަމާތޯ، ކައިރި ރަށްތަކުގެ މީހުންގެ ހިޔާލު ވެސް ހޯދައިފައެއް ނެތް،" އޭނާ ވިދާޅުވި އެވެ.\nއަލީ ވަހީދު ވިދާޅުވީ، ކޮންސަލްޓެންޓުންގެ ދިރާސާތައް ނިންމުމަށްފަހު، ވޯލްޑް ޓޫރިޒަމް ދުވަހާ ގުޅިގެން ބާއްވާ ބޮޑު ހަފްލާގައި އެ ރަށްތަކުގެ ތަފްސީލުތައް އިއުލާނު ކުރާނެ ކަމަށެވެ. ވޯލްޑް ޓޫރިޒަމް ދުވަހަކީ ސެޕްޓެމްބަރު 27 ވަނަ ދުވަހެވެ. މި ދުވަހާ ގުޅިގެން ބާއްވާ ހަފްލާ އޮންނަނީ އޮކްޓޫބަރު4ވަނަ ދުވަހު އެވެ.\nއަލީ ވަހީދު ވިދާޅުވީ، ރިސޯޓުގެ ގޮތުގައި ތަރައްގީ ކުރާ ރަށްތަކުގެ މައުލޫމާތު އާންމު ކުރާ އިރު އުތުރުގެ އަތޮޅުތައް ހިމެނޭނެ ކަމަށާއި ރާއްޖޭގެ އަތޮޅުތަކުގެ ތެރެއިން ޓޫރިޒަމް ފުޅާކުރަން ޖެހޭ ސަރަހައްދުތަކަށް ހާއްސަ އިސްކަމެއް ދެވޭނެ ކަމަށެވެ. އަދި އަލަށް ކަނޑައަޅާ ރިސޯޓުތަކުގެ ގޮތުގައި މާލެ ސަރަހައްދުގެ އެއްވެސް ރަށެއް ނުހިމެނޭ ކަމަށް އޭނާ ވިދާޅުވި އެވެ.\n"ރައީސް ބޭނުންފުޅުވޭ، ރިސޯޓުގެ ގޮތުގައި ރަށްތައް ކަނޑައަޅާ އިރު އެ ކަނޑައަޅާ ރަށަކީ ރައްޔިތުން ބޭނުން ވެގެން އެ ސަރަހައްދެއްގައި އަޅާ ރިސޯޓަކަށް ހަދަން،" އޭނާ ވިދާޅުވި އެވެ.\nއަލީ ވަހީދު ވިދާޅުވީ، ރިސޯޓުގެ އިތުރުން މީހުން ދިރިއުޅޭ ރަށްރަށުގައި ޓޫރިޒަމްގެ ބޭނުމަށް ބިން ދޫކުރުމަށްޓަކައި ކައުންސިލްތަކުން ޕްލޭނިން މިނިސްޓްރީއާ ގުޅިގެން ލޭންޑް ޔޫސް ޕްލޭނެއް އެކުލަވާލަން ޖެހޭ ކަމަށެވެ. އަދި އެފަދަ ޕްލޭނަކާ އެކު ކައުންސިލްތަކުން އައުމުން، ރަށްރަށުން ވެސް ޓޫރިޒަމްގެ ބޭނުމަށް ބިން ދޫކުރާނެ ކަމަށް އޭނާ ވިދާޅުވި އެވެ.


SunOnline: Nidhumuge kurin mi baavaiythah kaifinama rangalhah nidhaaleveyne\nނިދުމުގެ ކުރިން މި ބާވަތްތައް ކައިފިނަމަ ރަނގަޅަށް ނިދާލެވޭނެ!\nއައިމިނަތު ލުބާ 16 Sep 2021, 08:07\nރަނގަޅަށް ނިދާލުމަށްޓަކައި ސިއްހަތަށް ފައިދާހުރި ކާނާ ކެއުން މުހިއްމު---\nޒުވާނުންގެ އެންމެ ބޮޑު ޝަކުވާއަކަށް ވަނީ ކިތަންމެ ކުރިން އެނދުމައްޗަށް ނިދަން އެރިޔަސް އަވަހަށް ނުނިދޭ މައްސަލައެވެ. މަންމަމެން ބުނާތީ އަޑުއަހަމެވެ. ބާލީސް ދޮށަށް ލެވެންޑާ މަލުގެ ފިޔަލެއް ލުމަށްފަހު ފޯނާ ނުކުޅެ އޮތިއްޔާ އަވަހަށް ނިދޭނެއެވެ.\nސްލީޕް އެކްސްޕާޓް ސެމީ މާގޯ ބުނާގޮތުގައި ރަނގަޅަށް ނިދާލެވޭނީ ނިދުމުގެ ކުރިން ސިއްހަތަށް ފައިދާ ހުރި ބައެއް ކާނާ ކާލުމުންނެވެ. މާގޯ ބުނާގޮތުގައި ރަނގަޅަށް ނިދާލެވޭނީ ހަމައެކަނި ރަނގަޅު ކާއެއްޗެހި ކައިގެންނެއް ނޫނެވެ. ދުވާލު ވަގުތުގައި އެ މީހާ ކުރާ ބައެއް ނޭދެވޭ އަމަލުތަކުގެ ސަބަބުން ވެސް ނިންޖަށް ހުރަސް އެޅެއެވެ.\nސިމްބާ ސްލީޕް އިން ކުރި ރީސާޗެއްގައި 69 އިންސައްތަ މީހުންނަށް ނުނިދެނީ ކުޅި އެއްޗެހި ކައިގެން ހުރުމުންނާއި ކެފެއިންގެ ބާވަތްތައް ބޭނުން ކުރުމުގެ އިތުރުން ރާ ބުއިމުގެ ސަބަބުންނެވެ.\nނިދުމުގެ ކުރިން ދޮންކެޔޮވަކެއް ކާލުމުން ހަށިގަނޑުގެ މަސްތަކަށް އަރާމު ލިބިގެންދާނެއެވެ. އަދި ދޮންކެޔޮލުގައި ހިމެނޭ މެލޮޓޮނިން އާ ސެރެޓޮނިން މާއްދާގެ ސަބަބުން މީހާ އަށް ނިދީގެ އަސަރު ފޯރުކޮށްދޭނެއެވެ. ހަމައެއާއެކު އަލްމަންޑް އަކީ ވެސް ރަނގަޅަށް ނިދާލުމަށްޓަކައި ކާލެވިދާނެ އެއް ބާވަތެވެ. މާގޯ ބުނާގޮތުގައި އަލްމަންޑް ކެއުމުގެ ސަބަބުން ނާރުތަކުގެ ލޭ ހިނގުމުން ފަސޭހަވެ ހަށިގަނޑަށް އަރާމު ލިބިގެންދެއެވެ.\nނިދުމުގެ ކުރިން މޭޒުމަތީ ސަމުސާގެ މާމުއި ބޭނުން ކުރުމަކީ ވެސް އަވަހަށް ނިދޭނެ ކަމެކެވެ. މާމުއި ބޭނުން ކުރުމުން ސިކުނޑީގައި ހުންނަ ބޭކާރު މާއްދާތައް މަދުކޮށްދެއެވެ. އަދި ވިޓަމިންސްގެ ބާވަތްތައް ގިނަ އޯޓްސް ކެއުމުން ވެސް އަވަހަށް ނިދޭ ކަމަށް މާގޯ ބުނެއެވެ.\nނިދުމުގެ ކުރިން ނުކާންވީ ބައެއް ކާނާގެ ތެރޭގައި ޗީޒް، ކުޅި އެއްޗެހި، ކޮފީ އަދި ތެލުގެ ބާވަތްތައް ހިމެނޭ ކާނާތައް ހިމެނެއެވެ.


November 09, 2020 55\nބްރިޖު މަޝްރޫއަށް އިންޑިއާއިން އެހީދިނުމަށް ސޮއިކޮށްފި\nމާލެ-ވިލިމާލެ އަދި ތިލަފުށްޓާއި ގުޅިފަޅު ގުޅުވައިލާ، "ގްރޭޓާ މާލެ ކަނެކްޓިވިޓީ ޕްރޮޖެކްޓް" އަށް އިންޑިއާ އިން 100 މިލިއަން ޑޮލަރުގެ ހިލޭ އެހީ ދިނުމުގެ އެމްއޯޔޫއެއްގައި ދެ ގައުމުން މިއަދު ސޮއިކޮށްފި އެވެ.\nNovember 01, 2020 8\nރާއްޖެ-އިިންޑިއާގެ ގުޅުން ޝާހިދުގެ ފޮޓޯތަކުން\nރާއްޖެ އާއި އިންޑިއާއަކީ ޒަމާނުއްސުރެ ގުޅުން ބަދަހި ދެ ގައުމެވެ. ދެ ގައުމުގެ ދެމެދު އޮތްގުޅުން ފޮރިން މިނިސްޓަރު އަބްދުﷲ ޝާހިދު ދެއްކެވީ ދެ ގައުމުގެ ގުޅުމަށް މިއަދު 55 އަހަރު ފުރުމުގެ މުނާސަބަތުގައި އޭނާ އާންމު ކުރެއްވި ފޮޓޯތަކުންނެވެ.\nSeptember 26, 2020 80\nމިިއީ ބޮޑުތިލަދުންމަތީގެ ބޮޑު ތަރައްގީގެ ފެށުން: ޝާހިދު\nއިންޑިއާގެ ކޮޗިން އާއި ރާއްޖެއާ ދެމެދު އަލަށް ފެށި ކޯގާ ބޯޓުގެ ފުރަތަމަ ދަތުރުގައި މިއަދު ހދ. ކުޅުދުއްފުއްޓަށް އައުމާ އެކު މިއީ ބޮޑުތިލަދުންމަތި ބޮޑުކޮށް ތަރައްގީ ކުރުމުގެ ފެށުން ކަމަށް، ފޮރިން މިނިސްޓަރު އަބްދުﷲ ޝާހިދު ސިފަކުރައްވައިފި އެވެ.\nމާލެ ސިޓީ ކައުންސިލަށް އިންޑިއާއިން 16 ވެހިކަލް ދީފި\nއިންޑިއާއިން މާލެ ސިޓީ ކައުންސިލަށް މިއަދު ފަސް ވެހިކަލް ހަދިޔާކޮށް، މާލޭގެ އެކި ކަންކަމަށް އިންޑިއާ ސަރުކާރުން ދޭން ނިންމާފައިވާ 16 ވެހިކަލް ހަވާލުކުރުމުގެ މަޝްރޫއު ނިންމާލައިފި އެވެ.


ލޭމަނާވުން އަދި ލޭގަނޑުވުން | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު ލޭމަނާވުން އަދި ލޭގަނޑުވުން\nލޭމަނާވުން އަދި ލޭގަނޑުވުން\n* ލޭގަނޑުވުމަށް ބޭނުންވާ މާއްދާތައް\n* ލޭގަނޑުވުމަށް ބޭނުންވާ މާއްދާތައް ބެހިފައިވާގޮތް\n* ލޭމަނާކުރުމުގައި ވިޓަމިން ކޭ ގެ ދައުރު\n* ލޭގަނޑުވުމުގެ މަސައްކަތް ހިނގާގޮތް ނުވަތަ ލޭގަނޑުވުމުގެ ނަޒަރިއްޔާ\n* ލޭގަނޑުވުމަށް ބަދަލު ގެންނަ ކަންތައްތައް\n* ލޭގަނޑުވުން އަދި ލޭމަނާވުމަށް ހުރަސްއަޅާ ބޭސްތައް\n* ލޭ ދިޔާކަންމަތީ ގަނޑުވިޔަނުދީ ދެމެހެއްޓުން\n* ފިބްރިން ބައިބައި ކުރުން ނުވަތަ ހަލާކުރުމުގެ ނިޒާމް\nލޭމަނާވުމާއި ލޭގަނޑުވުމަކީ ހަށިގަނޑުގެ މަސައްކަތްތަކުގެ ތެރޭގައި ވަރަށް މުހިއްމު ދައުރެއް އަދާކުރާ ދެކަމެވެ.\nލޭހޮޅިއެއް ނުވަތަ ލޭނާރެއް ކަނޑައިގެން ދިއުމުން ނުވަތަ ލިބޭ ގެއްލުމެއްގެ ސަބަބުން ބޭރުވަމުންދާ ލޭ ހުއްޓުވުމާއި، އެލޭބޭރުވުން މަނާކުރުމަށް ހިގާ މަސައްކަތްތަކަށް ''ހީމޯސްޓެސިސް'' (Hemostasis)އޭ ކިޔައެވެ. އަދި ލޭގަނޑުކޮށްލުމަށް ހިންގާ މަސައްކަތަށް ކިޔަނީ ''ކޮއަގިޔުލޭޝަން''(Coagulation) އެވެ.\nމިގޮތުން ލޭމަނާކުރުމަށް އަންނަނިވި މަރުހަލާތައް ކަނޑަތު ކުރެއެވެ.\n(ހ) ލޭހޮޅީގެ މަގު ހިމަކޮށް، ހަނިކޮށްލުން(Vasoconstriction)\nލޭހޮޅީގެ މަގު ހިމަކޮށް، ހަނިކޮށްލަން މެދުވެރިވާ ކަންތައްތަކެއް ވެއެވެ. އޭގެ ތެރޭގައި އަނިޔާއާއި، ވިދިގެން އިހްސާސްކުރެވޭ ތަދުގެ ސަބަބުން އުފެދޭ ''ނާރވް ރިފްލެކްސް''(Nerve reflex)އާއި، އަނިޔާ ލިބުނު ލޭހޮޅީގެ ފާރުގައިވާ މަސްތައް ފިތިކުރުގެޅުމާއި، އަދި ޕްލޭޓްލިޓް އިން ''ސިރަޓޮނިން''(Serotonin)އާއި، ''ތްރޮމްބޮކްސޭންއޭ2''(thromboxaneA2)\nބޭރުކުރުން ހިމެނެއެވެ. ފަހުން މިބުނެވުނު ދެ މާއްދާ އަކީ ވެސް ލޭހޮޅިތައް ފިއްތައި ހަނިކޮށްލާ ދެމާއްދާ އެވެ.\n(ށ) ޕްލޭޓްލެޓް ޕްލަގް އުފެދުން(Formation of platelet plug)\nލޭހޮޅިއަކަށް އަނިޔާލިބި ހަލާކުވުމުން ލޭހޮޅީގެ ބަތާނަފަށު(Endothelium)ގެ ދަށުގައިވާ ''ކޮލަޖެން''(Collagen) އޭކިޔާ ފައިބަރުތައް ހާމަވެ ފެންނަން ހުރެއެވެ. ނަތީޖާއެއްގެ ގޮތުން ޕްލޭޓްލިޓް ތައް ކޮލަޖެން ފައިބަރު ތަކާއި ތަތްވުން(Platelet adhesion) ކުރިމަތިކުރުވައެވެ. މިބުނި ބީދައިން ޕްލޭޓްލެޓްތައް ލޭހޮޅިގެ ބަތާނައިގައިވާ ''ކޮލަޖެން''ތަކާއި، ތަތްވުމަށް އެހީތެރިވެދޭ މާއްދާއެއް ޕްލޭޓްލެޓްތަކުން ބޭރުކުރެއެވެ. މިމާއްދާއަށް ކިޔަނީ ''ވޮން ވިލެބްރޭންޑް ފެކްޓަރ''(Von Willebrand factor)އެވެ. މިމާއްދާ ލޭހޮޅީގެ ފާރުގައިވެސް ހުރެއެވެ. ލޭހޮޅިއަކަށް އަނިޔާ ލިބޭތާ މަދު ސިކުންތުކޮޅެއްގެ ތެރޭގައި ޕްލޭޓްލެޓްތައް ލޭހޮޅީގެ ފާރުގައި ތަތްވެއެވެ.\nޕްލޭޓްލިޓް ކޮލަޖެން އާއި، ތަތްވެ، ލާމެހުމާއި ގުޅިގެން ޕްލޭޓްލެޓް ހަރަކާތްތެރިވާން(Platelet activation)ފަށައެވެ. ހަރަކާތްތެރި ނުވަތަ ހީވާގިވެފައިވާ ޕްލޭޓްލެޓްތައް ބޮޑުވެ، ސޫޑޯޕޯޑިއާ(Pseudopodia)ގެ ސިފަޔަށް ބަދަލުވެެއެވެ. އެއަށް ފަހު ޕްލޭޓްލެޓް އިން ވަރަށް ގިނަ މާއްދާތައް ބޭރުކުރަން ފަށައެވެ. މިގޮތުން ''އެޑިނޮސީން ޑައިފޮސްފޭޓް'' (ADP)،''ސިރަޓޮނިން''(Serotonin)،''ޕާމިއެބިލިޓީފެކްޓަރ''(Permeability factor)ތައް، ކެލްސިއަމް،ޕްލޭޓްލެޓް ފެކްޓަރ-3 (Platelet fator-3)، އަދި ބައެއް އެންޒައިމްތަކާއި. މިނޫނަސް ބައެއް އެހެނިހެން ފެކްޓަރތައް ވެސް ބޭރުކުރެއެވެ.\nޕްލޭޓްލެޓްތަކުން ބޭރުކުރެވުނު ''އެޑިނޮސީން ޑައިފޮސްފޭޓް''އާއި، އަނިޔާ ލިބިފައިވާ ހިސާބުގައި އުފެދޭ ''ތްރޮމްބިން'' (thrombin)ކިޔާ އެންޒައިމެއް ގުޅިގެން ކައިރީގައިވާ އެހެން ޕްލޭޓްލެޓްތައް ހަރަކާތްތެރި(Activate) ކުރުވައެވެ. ފަހުން މިބުނި އުސޫލުން ހަރަކާތްތެރި ކުރެވުނު ޕްލޭޓްލެޓްތައް ކުރިން ހަރަކާތްތެރިކުރެވިފައިވާ ޕްލޭޓްލެޓް ތަކާއި، ތަތްވެ، މަސްހުނިވުމަށް ކިޔަނީ ''ޕްލޭޓްލެޓް އެގްރިގޭޝަން''(Platelet aggregation)އެވެ. މިގޮތުގެ މަތީން އެޑިނޮސީން ޑައިފޮސްފޭޓް އެހެން ޕްލޭޓްލެޓްތައް ހަރަކާތްތެރިކުރުވުމުގައި ދެމިހުރެއެވެ. ނަތީޖާއެއްގެ ގޮތުން ''ދޫ ޕްލޭޓްލެޓް ޕްލަގް''(Loose platelet plug)އެއް އުފެދެއެވެ. ކުދިކުދި އަނިޔާތަކުގެ ސަބަބުން އަންނަ ލޭ ހުއްޓުވަނީ މިގޮތަށް ''ޕްލަގް'' އުފެދުމުންނެވެ.\nއިސްވެ ބަޔާންކުރެވުނު ފަދައިން ޕްލޭޓްލެޓްތައް ތަތްވެ، މަސްހުނިވުން ނުވަތަ ޖަމާވެ، އެކަތިގަނޑަކަށްވުން (ޕްލޭޓްލެޓް އެގްރިގޭޝަން''(Platelet aggregation)ކުރިއަރުވާ، އަވަސްކޮށްދޭ ނުވަތަ އެކަމަށް ބާރުއަޅާ މާއްދާއެއް ވެއެވެ. އެއީ ''ޕްލޭޓްލެޓް އެކްޓިވޭޝަން ފެކްޓަރ''(PAF)އެވެ. މިމާއްދާ ބޭރުކުރަނީ ޕްލޭޓްލެޓްތަކުންނާއި، ނޫޓްރަފިލް އަދި މޮނޯސައިޓް ތަކުންނެވެ. ހަމަމިހެން ''ތްރޮމްބޮކްސޭން-އޭ2''(ThromboxaneA2)އަކީ ވެސް މިމަސައްކަތަށް އެހީތެރިވެދޭ މާއްދާ އެކެވެ.\n(ނ) ގަނޑުލޭކޮޅެއް އުފެދުން(Formation of blood clot)ަ ލޭގަނޑުވުން(Blood coagulation)\nފިބްރިން ތްރެޑް(Fibrin thread)ތައް ޕްލޭޓްލެޓް ޕްލަގް ގައި ޖަމާވާ ހިނދު ''ޕްލަގް'' ހަރުވެގެން ދެއެވެ. މިގޮތަށް ހަރުވުމަކީ ބޮޑެތި ހޮޅިތަކުން ބޭރުވާ ލޭމަނާކުރުމުގައި އެހީތެރިވެދޭ ކަމެކެވެ.ލޭގަނޑުވަނީ ''ފިބްރިން ތްރެޑް''ތަކާއި، ލޭގެ ސެލްތަކާއި، އެއްވެގެން ''ދާގަނޑު''(Network)އެއް އުފެދުމުންނެވެ. ލޭގަނޑުވުމުގެ ތެރޭގައި ހިގާ އެންމެ މުހިއްމު ކަމަކީ ތްރޮމްބިން(Thrombin)ކިޔާ އެންޒައިމެއްގެ އެހީގައި ''ފިބްރިނަޖެން''(Fibrinogen)ކިޔާ ޕްރޮޓީންއެއް ''ފިބްރިން''(Fibrin)ކިޔާ ޕްރޮޓީން އަކަށް ބަދަލު ވުމެވެ. ފިބްރިނަޖެން އަކީ ދައުރުވާ ލޭގައި ހިމެނޭ ޕްރޮޓީން އެކެވެ. ތްރޮމްބިން އުފެދެނީ ގެއްލުން ލިބިފައިވާ ހިސާބުގައި ''ޕްރޯތްރޮމްބިން''(Prothrombin)ކިޔާ މާއްދާއަކުންނެވެ.\nގަނޑުލޭކޮޅު ހިނދުން(Clot retraction)\nގަނޑުލޭކޮޅެއް އުފެދޭތާ މަދު މިނިޓްކޮޅެއްގެ ފަހުން އެލޭކޮޅު ހިނދެން ފަށައެވެ. އެއަށްފަހު 60-20މިނިޓާއި ދެމެދުގެ ވަގުތެއްގައި އޭގެ އަސްލު ސައިޒުގެ ދެބައިކުޅަ ބަޔަށްވުރެ ކުޑަވެގެން ދެއެވެ. އެއަށްފަހު ގަނޑުނުވެ ހުންނަ ރީދޫ ދިޔަ (Serum)އެއް ހަލާކުވި ތަނުން ބޭރުވެގެން ދެއެވެ. ލޭކޮޅު ހިނދި، ސީރަމް ބޭރުވުމުން، ލޭހޮޅިން ކަޑައިގެން ދިޔަ ތަނުގެ ދެކޮޅު ދެމި، ގާތްވެއެވެ. މިކަމުގެ ސަބަބުން ލޭބޭރުވިޔަނުދީ ހިފަހައްޓައި ދެއެވެ. ގަބޫލުކުރެވިފައިވާ ގޮތުގައި ލޭކޮޅު ހިނދެން ދިމާވަނީ ޕްލޭޓްލިޓްތަކުން ބޭރުކުރާ ''ރެޓްރެކްޓޯޒައިމް'' (Retractozyme) ކިޔާ މާއްދާއެއްގެ ސަބަބުންނެވެ. ހަމަމިހެން ޕްލޭޓްލިޓްތައް ވެސް ފިބްރިން ތްރެޑްތަކާއި ތަތްވާ ހިނދު އޭގެ ޒާތުގައި ކުރުވެ،ފިތޭކަމަށް ހޯދިފައި ވެއެވެ. އެއީ ތްރޮމްބިން އާއި، ކެލްސިއަމްގެ ސަބަބުން ޕްލޭޓްލިޓްގައި ހިމެނޭ ޕްރޮޓީންތައް ކަމުގައިވާ ''އެކްޓިން''(Actin) އަދި ''މިއޯސިން''(Myosin) ހަރަކާތްތެރި ކުރުވާތީ އެވެ.\n(ރ) ހަލާކުވެފައިވާ ލޭހޮޅި ރަގަޅުކުރުން(Repair of damaged blood vessel)\nޕްލޭޓްލެޓްތަކުން ބޭރުކުރާ ''ޕްލޭޓްލެޓް-ޑެރައިވްޑް ގްރޯތުފެކްޓަރ''(PDGF)ކިޔާ މާއްދާއަކުން "ފައިބްރޯބްލާސްޓް ތަކާއި،\nލޭހޮޅީގެ ބަތާނަ(Endothelium)އަދި މަސްތަކުގެ ސެލްތައް ބޮޑުވެ، އިތުރުވުމަށް ބާރުއަޅައެވެ. މިގޮތުން ބޮޑުވާ ސެލްތައް މަޑުމަޑުން ގަނޑުލޭކޮޅުގެ ތެރެއަށް ވަދެ، އެއްހަފްތާ ނުވަތަ ދެހަފްތާގެ ތެރޭގައި ''ފައިބްރަސް ޓިޝޫ''(Fibrous tissue)އަކަށް ބަދަލު ކޮށްލައެވެ. ހަލާކުވެފައިވާ ލޭހޮޅި ރަގަޅުވަނީ މިގޮތުގެ މަތީންނެވެ.\nލޭމަނާކުރުމުގެ މަސައްކަތުގައި ބައިވެރިވާ މިމާއްދާ ބޭރު ކުރަނީ ޕްލޭޓްލިޓްތަކުންނެވެ.މިއީ ''ޕްރޮސްޓަގްލޭންޑިންއާ- ގުޅުންހުރި މާއްދާ''(Prostaglandin-related substance) އެކެވެ. ލޭހޮޅިތައް ފިއްތައި ހަނިކޮށްލުމުގެ އިތުރުން ޕްލޭޓްލެޓްތައް ޖަމާވެ، އެކަތިގަނޑަކަށްވުމަށް ބާރުއަޅައެވެ. މިމާއްދާ އުފެދިގެން އަންނަގޮތް މިތާގައި ބަޔާންކޮށްލަމެވެ.\n(ހ) ''ޕްލޭޓްލެޓް އެކްޓިވޭޝަން ފެކްޓަރ''(PAF) ޕްލޭޓްލެޓްގައި ހިމެނޭ ''ފޮސްފޯލިޕޭޒް-ސީ''(Phospholipase-C) ކިޔާ އެންޒައިމެއް ހީވާގި(Activate)ނުވަތަ ހަރަކާތްތެރި ކުރުވުމުން ''ޑައިއަސިލް ގްލިސެރޯލް''(DAG) އުފެދެއެވެ.\n(ށ) ޑައިއަސިލް ގްލިސެރޯލް(DAG) ޕްލޭޓްލެޓްގައި ހިމެނޭ ގްރެނިއޫލް(Granule)ތަކުގެ އެތެރޭގައިވާ ތަކެތި ބޭރުކުރުމަށް މެދުވެރިކުރުވައެވެ. ނަތީޖާއެއްގެ ގޮތުން ޕްލޭޓްލެޓްގެ ސައިޓަޕްލާޒަމްގައި ކެލްސިއަމް އެކުލެވޭ މިންވަރު މަތިވެގެން ދެއެވެ.\n(ނ) ޑައިއަސިލް ގްލިސެރޯލް(DAG)އާއި، ކެލްސިއަމް ގުޅިގެން ''ފޮސްފޯލިޕޭޒް-އޭ2''(Phospholipase-A2) ކިޔާ އެންޒައިމެއް ހީވާގި ކުރުވައެވެ. އެއާއި ގުޅިގެން ޕްލޭޓްލެޓްގެ ބޭރުފަށަލަ(Membrane)ތެރޭގައި ހުންނަ ފޮސްފޯލިޕިޑް ތަކުން ''އެރަކައިޑޮނިކް އެސިޑް''(Arachidonic acid)ބޭރުކުރަން ފަށައެވެ.\n(ރ)''ސައިކްލޯއޮކްސިޖިނޭޒް''(Cyclooxygenase) ކިޔާ އެންޒައިމެއްގެ އެހީގައި އެރަކައިޑޮނިކް އެސިޑް ''ޕްރޮސްޓަގްލޭންޑިން-އެޗް2''(PGH2)އަށް ބަދަލުވެއެވެ.\n(ބ) ''ތްރޮމްބޮކްސޭން ސިންތިޓޭޒް''(Thromboxane synthetase)ކިޔާ އެންޒައިމެއްގެ އެހީގައި ''ޕްރޮސްޓަގްލޭންޑިންް-އެޗް2''(PGH2) ''ތްރޮމްބޮކްސޭން-އޭ2''(Thromboxane-A2)އަށް ބަދަލުވެއެވެ. އެއަށްފަހު ''ތްރޮމްބޮކްސޭން-ބީ2''(Thromboxane-B2)އަށް ބަދަލުވެއެވެ.\nނޯޓް: ލޭހޮޅީގެ ފާރުގެ ތެރޭގައި ވެސް އެރަކައިޑޮނިކް އެސިޑް އިން ''ޕްރޮސްޓަގްލޭންޑިން-އެޗް2''(PGH2) އުފެދެއެވެ. އެއަށްފަހު ''ޕްރޮސްޓަސައިކްލިން ސިންތިޓޭޒް''(Prostacyclin synthetase) ކިޔާ އެންޒައިމެއްގެ އެހީގައި ''ޕްރޮސްޓަގްލޭންޑިން-އައި2''(PGI2) ނުވަތަ ''ޕްރޮސްޓަސައިކްލިން''(Prostacyclin)އަށް ބަދަލުވެއެވެ. ޕްރޮސްޓަސައިކްލިން ޕްލޭޓްލެޓްތައް ޖަމާވެ އެކަތިގަނޑަށްވުމަށް ހުރަސްއެޅުމުގެ އިތުރުން ލޭހޮޅިތަކުގެ ޖާގަ ފުޅާކޮށް ތަނަވަސްކޮށް ލައެވެ. މިކަމުގެ ސަބަބުން ލޭހޮޅި ހަނިވިޔަނުދީ ހިފަހައްޓައެވެ.\nނޯޓް: ޕްލޭޓްލެޓްތަކުގައި ހުންނަ ''ސައިކްލޯއޮކްސިޖެނޭޒް'' އެންޒައިމްގެ މަސައްކަތް އެސްޕިރިން ހުއްޓުވާލައެވެ. އެއާއި، ގުޅިގެން ''ތްރޮމްބޮކްސޭން-އޭ2'' އުފެދޭ މިންވަރު ދަށްވެ، ޕްލޭޓްލެޓްތައް ޖަމާވެ އެކަތިގަނޑަކަށްވުން ވެސް ހުއްޓިގެން ދެއެވެ. މިސަބަބާއި ހުރެ، އެސްޕިރިންގެ މަދު ޑޯޒަކުން ވެސް ލޭހޮޅިތަކުގެ އެތެރޭގައި ލޭގަނޑުވުން ހިމާޔަތް ކޮށްދެއެވެ.\nލޭގަނޑުވުމަށް ބޭނުންވާ މާއްދާތައް (Blood clotting factors)\nމިމާއްދާތަކަކީ ލޭގަނޑުވުމުގެ ތެރޭގައި ހިގާ އެކިއެކި ރިއެކްޝަން ތަކުގައި ބައިވެރިވާ މާއްދާތަކެވެ.\nމާއްދާ އަށް ކިޔާ ނަން މާއްދާ\nޓިޝޫ ތްރޮމްބޯޕްލާސްޓިން(TPL)/ ޓިޝޫ ފެކްޓަރ މާއްދާ-3\nކެލްސިއަމް އަޔަން (Ca++) މާއްދާ-4\nޕްރޯއެކްސިލެރިން / ލޭބައިލް ފެކްޓަރ މާއްދާ-5\nޕްރޯކޮންވާޓިން / ސްޓެބްލް ފެކްޓަރ މާއްދާ-7\nއެންޓި ހީމޯފިލިކް ގްލޯބިއުލިން(AHG) ފެކްޓަރ މާއްދާ-8\nކްރިސްމަސް ފެކްޓަރ މާއްދާ-9\nސްޓްއާޓް ޕްރޯވަރ ފެކްޓަރ މާއްދާ-10\nޕްލަސްމާ ތްރޮމްބޯޕްލާސްޓިން އެންޓިސިޑެންޓް(PTA) މާއްދާ-11\nހީޖްމޭން ފެކްޓަރ / ގްލާސް ފެކްޓަރ / ކޮންޓެކްޓް ފެކްޓަރ މާއްދާ-12\nފިބްރިން-ސްޓެބިލައިޒިންގ ފެކްޓަރ / ލޭކީ-ލޮރޭންޑް ފެކްޓަރ މާއްދާ-13\nފިޓްޒެގެރަލްޑް ފެކްޓަރ ހައިމޮލިކިއުލާ ވެއިޓް ކައިނިނޯޖެން\nފްލެޝަރ ފެކްޓަރ ޕްރީކެލިކްރީން\nޕްލޭޓްލެޓް ތްރޮމްބޯޕްލާސްޓިން ޕްލޭޓްލެޓް ފެކްޓަރ-3\nމާއްދާ-8އާއި ގުޅޭ އެންޓިޖެން ވޮން ވިލެބްރޭންޑް ފެކްޓަރ\n1- ފިބްރިނޯޖެން(Fibrinogen) (މާއްދާ-1)\nފައިބްރިނަޖަން އަކީ ލޭަގަނޑުކުރުމުގައި ބައިވެރިވާ މާއްދާ އެކެވެ. ފިބްރިނޯޖެން އަކީ ޕްލާޒްމާގައި އެކުލެވޭ ފަސޭހައިން ގިރިގެންދާ ޕްރޮޓީން އެކެވެ. ލޭގަނޑުވުމުގެ މަސައްކަތުގައި ތްރޮމްބިންގެ އެހީގައި ފިބްރިނޯޖެން ފިބްރިން އަށް ބަދަލުވެއެވެ. ފިބްރިނޯޖެން ނެތްނަމަ ލޭގަނޑެއް ނުވާނެއެވެ.\n2- ޕްރޯތްރޮމްބިން(Prothrombin) (މާއްދާ-2)\nމިއީ ''އަލްފާ-1ގްލޯބިއުލިން''(alpha-1-globulin)އެކެވެ. ގްލޯބިއުލިން އަކީ ޕްލާޒްމާގައި ހިމެނޭ ޕްރޮޓީންގެ ބާވަތެކެވެ. ތްރޮމްބިން އުފައްދަނީ ފުރަމޭގައި އުފެދޭ މިމާއްދާއިންނެވެ. ފުރަމޭގެ ބަލިތަކުގައި މިމާއްދާ އުފައްދާ މިންވަރު މަދުވެ، ލޭގައި ޕްރޯތްރޮމްބިން މަދުވުން(Hypoprothrombinemia) އެކަށީގެންވެއެވެ. މިމާއްދާ އުފެދުން ބިނާވެފައި އޮންނަނީ ވިޓަމިން-ކޭ ހުންނަ މިންވަރެއްގެ މައްޗަށެވެ. ހީވާގި ނުވާ(Inactive) ޕްރޯތްރޮމްބިން ތްރޮމްބިން އަށް ބަދަލުވަނީ ''ޕްރޯތްރޮމްބިން އެކްޓިވޭޓަރ''(Prothrombin activator)ކިޔާ މާއްދާއެއްގެ އެހީގައެވެ. ތަބީއީގޮތެއްގައި ލޭގެ ކޮންމެ ޑެސިލިޓަރެެއްގައި 15މިލިގްރާމްގެ ޕްރޯތްރޮމްބިން އެކުލެވިގެން ވެއެވެ.\n3- ޓިޝޫ ތްރޮމްބޯޕްލާސްޓިން(Tissue thromboplastin) (މާއްދާ-3)\nމިއީ ފޮސްފަރަސް އާއި، ލިޕިޑް އެކުވެގެން އުފެދޭ ޕްރޮޓީން އެކެވެ. މާއްދާ5،7،10، ކެލްސިއަމް،އަދިޕޮސްފޯލިޕިޑް ހުންނަ ހާލަތުގައި މިމާއްދާ ޕްރޯތްރޮމްބިން ތްރޮމްބިން އަށް ބަދަލުކުރުވައެވެ.\n4- ކެލްސިއަމް އަޔަން(Ca++) (މާއްދާ-4)\nކެލްސިއަމް އަކީ ލޭގަނޑުވުމުގައި ޝާމިލްވާ ވަރަށް މުހިއްމު މާއްދާއެކެވެ. ޕްރޯތްރޮމްބިން އެކްޓިވޭޓަރ އުފެދުމަށާއި، ޕްރޯތްރޮމްބިން ތްރޮމްބިން އަށް ބަދަލުވުމަށާއި، އަދި ފިބްރިން އުފެދުމަށް ކެލްސިއަމްގެ އެހީތެރިކަން ބޭނުން ވެއެވެ. ތަބީއީ ގޮތެއްގައި ލޭގެ ކޮންމެ ޑެސިލިޓަރެއްގައި 11-9މިލިގްރާމްގެ ކެލްސިއަމް ހުރެއެވެ. ނަމަވެސް ލޭގެ ކޮންމެ ޑެސިލިޓަރެއްގައި 4މިލިގްރާމްގެ ކެލްސިއަމް އަށްވުރެ، ދަށްނުވާނަމަ ލޭގަނޑުވުމަށް ހުރަހެއް ކުރިމައްޗެއް ނުވާނެއެވެ.\nކެލްސިއަމް މަދުވެއްޖެނަމަ ''ޓެޓަނީ''(Tetany)ކިޔާ ބައްޔެއް ކުރިމަތި ކުރުވައެވެ. މިމައްސަލަ ކުރިމަތިވަނީ ކެލްސިއަމްގެ މިންވަރު ކޮންމެ ޑެސިލިޓަރެއްގައި 7މިލިގްރާމް އަށްވުރެ ދަށްވެއްޖެ ނަމައެވެ. މިހާލަތުގައި ނޭވާލާ ނިޒާމުގެ މަސްތައް ހަރުވެ، ނޭވާލުމަށްއުދަގޫވެ، އެންމެ ފަހުން މަރުވުމަކީ ވެސް އެކަށީގެންވާ ކަމެކެވެ. އެހެން ކަމުން ކުރިންބުނި ދަރަޖައަށް ލޭގެ ކެލްސިއަމް ކްލިނިކަލް ގޮތުން ވާސިލެއް ނުވާނެއެވެ.\n5- ޕްރޯއެކްސިލެރިން(Proaccelerin) (މާއްދާ-5)\nމިއީ ފަސޭހައިން ގިރިގެންދާ ''ބީޓާ ގްލޯބިއުލިން''(Beta-globulin)އެކެވެ. ޕްރޯއެކްސިލެރިން މަދުވެއްޖެނަމަ ''ޕެރަހީމޯފިލިއާ''(Parahemophilia)އާ ކިޔާ ލޭހިލުމުގެ ހާލަތަކަށް ވާސިލްވެއެވެ.މިއީ ވަރަށް މަދުން ނޫނީ ކުރިމަތިވާ ކަމެއް ނޫނެވެ. ސީރަމްގައި ޕްރޯއެކްސިލެރިން އެއް ނުހުންނާނެއެވެ. އެއީ ލޭގަނޑުވުމުގެ މަސައްކަތުގައި ޕްރޯއެކްސިލެރިންގެ ބޭނުން ހިފި ހުސްވެދާތީއެވެ.\n6- ޕްރޯކޮންވާރޓިން(Proconvertin) (މާއްދާ-7)\nމިއީ ''އަލްފާ-1-ގްލޯބިއުލިން ޕްރޯއެންޒައިމް''(Alpha-1-globulin proenzyme)އެކެވެ. ''ޕްރޯތްރޮމްބިން އެކްޓިވޭޓަރ''(Prothrombin activator)ކިޔާ މާއްދާއެއް ''ޓިޝޫ އެކްސްޓްރެކްޓް''(Tissue extract)އިން އުފެއްދުމަށް ޕްރޯކޮންވާޓިންގެ ބޭނުން ހިފައެވެ. ލޭގަނޑުވުމުގައި މިމާއްދާ ބޭނުންކުރެވި ހުސްވެގެނެއް ނުދެއެވެ. ނަތީޖާއެއްގެ ގޮތުން ސީރަމް އަދި ޕްލާޒްމާ ގައި ވެސް މިމާއްދާ ހުރެއެވެ. ތަބީއީ ގޮތެއްގައި ލޭގައި މިމާއްދާ މަދުވުން(Hypoconvertinemia) ކުރިމަތިވަނީ ވަރަށް ނާދިރު ކޮށެވެ. ނަމަވެސް ލޭގަނޑުވުން މަނާކުރާ ނުވަތަ ހުރަސްއަޅާ ބޭސް(Anticoagulant drug)ތަކުގެ ތެރެއިން ބައެއް ވައްތަރުތަކުގެ ބޭސް ބޭނުންކުރުމުން މިމާއްދާ މަދުވެ، ލޭހިލޭގޮތް މެދުވެރި ވެއެވެ.\n7- އެންޓި ހީމޯފިލިކް ގްލޯބިޔުލިން ފެކްޓަރ(Antihemophilic globulin factor) (މާއްދާ-8)\nމިއީ ''ބީޓާ-2ގްލޯބިއުލިން''(Beta-2-globulin)އެކެވެ. ލޭގެ ބައިތަކުން ''ޕްރޯތްރޮމްބިން އެކްޓިވޭޓަރ'' އުފެއްދުމަށް މިމާއްދާގެ ބޭނުންހިފައެވެ. ލޭގަނޑުވުމުގެ މަސައްކަތުގެ މިމާއްދާ ބޭނުންކުރެވި ހުސްވެދާތީ ސީރަމްގައި މިމާއްދާއެއް ނުހުރެއެވެ. އުފެދުމުގައި މިމާއްދާ ނުހުންނަ ނަމަ ''ހީމޯފިލިއާ-އޭ''(Hemophilia-A) ކިޔާ ބައްޔެއް ކުރިމަތި ކުރުވައެވެ.\n8- ކްރިސްމަސް ފެކްޓަރ(Christmas factor) (މާއްދާ-9)\nމިއީ ''އަލްފާ-1-ގްލޯބިއުލިން ޕްރޯއެންޒައިމް''(Alpha-1-globulin proenzyme)އެކެވެ. ލޭގެ ބައިތަކުން ''ޕްރޯތްރޮމްބިން އެކްޓިވޭޓަރ'' އުފެއްދުމަށް މިމާއްދާގެ ބޭނުންހިފައެވެ. މިމާއްދާ ނެތްނަމަ ''ކްރިސްމަސް ބަލި'' (Christmas disease)ނުވަތަ ''ހީމޯފިލިއާ-ބީ''(Hemophilia-B) ޖެހެއެވެ.\n9- ސްޓްއާޓް ޕްރޯވަރ ފެކްޓަރ(Stuart prower factor) (މާއްދާ-10): މިއީ ''އަލްފާ-1-ގްލޯބިއުލިން ޕްރޯއެންޒައިމް''(Alpha-1-globulin proenzyme)އެކެވެ. މިމާއްދާ އުފެދެނީ ފުރަމޭ ގައެވެ. އުފެދުމުގައި މިމާއްދާ ނުހުންނަމަ ލޭހިލުމުގެ ހާލަތަކަށް ވާސިލްވެއެވެ. ސީރަމް އަދި ޕްލާޒްމާގައި ވެސް މިމާއްދާ ހުރެއެވެ.\n10- ޕްލާޒްމާ ތްރޮމްބޯޕްލާސްޓިން އެންޓިސިޑެންޓް( PTA) (މާއްދާ-11): މިއީ ''ގާމާ ގްލޯބިއުލިން ޕްރޯއެންޒައިމް''(Gama-globulin proenzyme)އެކެވެ. ލޭގެ ބައިތަކުން ''ޕްރޯތްރޮމްބިން އެކްޓިވޭޓަރ'' އުފެއްދުމަށް މިމާއްދާގެ ބޭނުންހިފައެވެ.އުފެދުމުގައި މިމާއްދާ ނުހުންނަމަ ލޭހިލުމުގެ ހާލަތަކަށް ވާސިލްވެއެވެ. ސީރަމް އަދި ޕްލާޒްމާގައި ވެސް މިމާއްދާ ހުރެއެވެ.\n11- ހީޖްމޭން ފެކްޓަރ(Hegeman factor) (މާއްދާ-12): މިއީ ''ބީޓާ ގްލޯބިއުލިން ޕްރޯއެންޒައިމް''(Beta-globulin proenzyme)އެކެވެ. ލޭގެ ބައިތަކުން ''ޕްރޯތްރޮމްބިން އެކްޓިވޭޓަރ'' އުފެއްދުމަށް މިމާއްދާގެ ބޭނުންހިފައެވެ. ސީރަމް އަދި ޕްލާޒްމާގައި ވެސް މިމާއްދާ ހުރެއެވެ.\n12- ފިބްރިން-ސްޓެބިލައިޒިންގ ފެކްޓަރ(Fibrin-stabilizing factor) (މާއްދާ-13) : މިއީ ''ބީޓާ ގްލޯބިޔުލިން''(Beta-globulin)އެކެވެ. އުފެދުމުގައި މިމާއްދާ ނުހުންނަމަ ލޭހިލުމުގެ ހާލަތަކަށް ވާސިލްވެއެވެ. ފިބްރިން ހަލާކުވެދިޔަނުދީ ސާބިތުކަންމަތީ ދަމަހައްޓަނީ މިމާއްދާ އެވެ.\n13- ހައިމޮލިކިއުލާ ވެއިޓް ކައިނިނޯޖެން(HMWK) : މިއީ ''އަލްފާ ގްލޯބިޔުލިން''(Alpha-globulin) އެކެވެ. މާއްދާ-11،އަދި މާއްދާ-12 ހަރަކާތްތެރި ކުރުވުމުގައި މިމާއްދާ ބައިވެރި ވެއެވެ.\n14- ޕްރިކެލިކްރީން(Prekallikrein) މިއީ ''ބީޓާ ގްލޯބިޔުލިން ޕްރޯއެންޒައިމް''(Beta-globulin proenzyme)އެކެވެ. މިމާއްދާ ހަރަކާތްތެރި ކުރުވުމުގައި ''ފިބްރިން-ސްޓެބިލައިޒިންގ ފެކްޓަރ''(Fibrin-stabilizing factor) ބައިވެރިވެއެވެ. ''ޕްލާޒްމާ ތްރޮމްބޯޕްލާސްޓިން އެންޓިސިޑެންޓް''(PTA) އަދި ''ހީޖްމޭން ފެކްޓަރ''(Hegeman factor) ހަރަކާތްތެރި ކުރުވުމުގައި މިމާއްދާ އެހީތެރިވެދެއެވެ.\n15- ޕްލޭޓްލެޓް ފެކްޓަރ-3 (Platelet factor-3) : މިއީ ޕްލޭޓްލެޓްތަކުގައި ހުންނަ ލޭގަނޑުވުމުގައި ބައިވެރިވާ މުހިއްމު މާއްދާ އެކެވެ. މިމާއްދާ އުފެދިގެންވަނީ ފޮސްފަރަސްއާއި، ލިޕިޑް އެކުވެގެންނެވެ. މިމާއްދާ ލޭގަނޑުވުމުގައި ހިމެނޭ ރިއެކްޝަންތަކުގެ ތެރެއިން ތަފާތު 3ރިއެކްޝަނެއްގައި ޝާމިލްވެއެވެ.\n16- ވޮން ވިލެބްރޭންޑް ފެކްޓަރ(Von Willebrand factor): މިއީ ލޭހޮޅިގެ ބަތާނައިގެ ސެލް (Endothelial cell)ތަކާއި، ޕްލޭޓްލެޓްތަކުން އުފައްދާ ޕްރޮޓީން އެކެވެ. ޕްލޭޓްލެޓްތައް ތަބީޢީ ގޮތެއްގައި ލޭހޮޅީގެ ގެއްލުން ލިބިފައިވާ ހިސާބުގައި ތަތްވުމަށް މިއީ ވަރަށް މުހިއްމު މާއްދާ އެކެވެ.\nލޭގަނޑުވުމަށް ބޭނުންވާ މާއްދާތައް ބެހިފައިވާގޮތް\nލޭގަނޑުވުމަށް ބޭނުންވާ މާއްދާތައް އަންނަނިވި 5ގުރޫޕަށް ބެހިފައިވެއެވެ.\n1- ޕްރޯތްރޮމްބިން ގުރޫޕް: މިގުރޫޕްގައި ހިމެނެނީ މާއްދާ2،މާއްދާ7،މާއްދާ9، އަދި މާއްދާ 10އެކެވެ. މިހުރިހާ މާއްދާތަކަކީ ވެސް ފުރަމޭގައި ވިޓަމިންކޭ އެކުލެވޭ މިންވަރެއްގެ މައްޗަށް ބިނާވެގެން އުފެދޭ މާއްދާތަކެކެވެ. އެހެން ކަމުން އަންނަނިވި ހާލަތްތަކުގައި މިމާއްދާތައް މަދުވެއެވެ.\n(ހ) ވިޓަމިންކޭ މަދުވުމަށް މެދުވެރިވާ ހުރިހާ ހާލަތްތައް\n(ށ) މާބޮޑަށް ފުރަމޭ ހަލާކުވުން: ފުރަމޭ ހަލާކުވުމުން ފިތް(Gall bladder)ނުވަތަ ޗިސްމޭ އިން ބައިލް(Bile) އުފެއްދުން މަދުކޮށް، ފުރަމޭގެ ހަތާތަކުން ވިޓަމިންކޭގެ ބޭނުންހިފުން ފޭލްކޮށްލައެވެ.\n(ނ) ދިގުމުއްދަތަކަށް ޑައިކިއުމަރޯލް އެކުލެވޭ ބޭސް ބޭނުންކުރުން: މިބާވަތުގެ ބޭސް ބޭނުންކުރުމުން ފުރަމޭގެ ހަތާތަކުން ވިޓަމިންކޭގެ ބޭނުން ހިފުން މަނާކުރެއެވެ.\n2- ފިބްރިނޯޖެން ގުރޫޕް: މިގުރޫޕްގައި ހިމެނެނީ މާއްދާ1، މާއްދާ5،މާއްދާ8، އަދި މާއްދާ13 އެވެ. މިހުރިހާ މާއްދާތަކެއް ހީވާގިކުރުމަށް ތްރޮމްބިން ބޭނުންވެއެވެ. މާއްދާ13 އަދި މާއްދާ8ގެ ވަކި ބަޔެއް ފިޔަވައި އެހެން ހުރިހާ މާއްދާތަކެއް ވެސް އުފެދެނީ ފުރަމޭގައެވެ. ކުރިން ބުނި ވަކި ދެބައި އުފެދެނީ ޕްލޭޓްލެޓްތަކުގައެވެ.\n3- ކޮންޓެކްޓް ގުރޫޕް: މިގުރޫޕްގައި ހިމެނެނީ މާއްދާ11 އަދި މާއްދާ12އެވެ. މި ދެމާއްދާ ވެސް އުފެދެނީ ފުރަމޭގައެވެ.\n4- ކެލްސިއަމް (މާއްދާ4)\n5- ތްރޮމްބޯޕްލާސްޓިން ( މާއްދާ3)\nލޭމަނާކުރުމުގައި ވިޓަމިން ކޭ ގެ ދައުރު\nވިޓަމިންކޭ އަކީ ''ސަރުބީއަށް ގިރޭ ނުވަތަ ތެލަށް ގިރޭ ''(Fat soluble) ވިޓަމިންތަކުގެ ތެރެއިން ވިޓަމިނެކެވެ. އެހެންކަމުން ކުޑަގޮހޮރުގެ ތެރެއިން ހަށިގަނޑަށް ވިޓަމިންކޭ ނެގުމަށް(ދެމުމަށް) ބައިލް(Bile) ބޭނުންވެއެވެ. ވިޓަމިންކޭ އަކީ ''ގުލޫޓަމިކް އެސިޑް'' (Glutamic acid) ''ގާމާ ކަރބޮކްސީ ގުލޫޓަމިކް އެސިޑް''(Gamma-carboxyglutamic acid)އަށް ބަދަލުކުރުވާ އެންޒައިމްއަށް ބޭނުންވާ، އަދި މިރިއެކްޝަން ހިގުން އަވަސްކުރުވާ ''ކޯފެކްޓަރ''(Cofactor) އެކެވެ. ލޭގަނޑުވުމަށް ބޭނުންވާ ޕްރޮޓީން ތަކުގެ ތެރެއިން 6މާއްދާއެއް ލޭގެ ތެރެއަށް ފޯރުމުގެ ކުރިން އިސްވެ ބަޔާންކުރެވުނު ގުލޫޓަމިކް އެސިޑް ގާމާ ކަރބޮކްސީ ގުލޫޓަމިކް އެސިޑް އަށް ބަދަލުވުމުގެ ރިއެކްޝަން ހިގުމަކީ ބޭނުންތެރިކަމެކެވެ.\nއެހެން ގޮތަކަށް ބުނާނަމަ އެމާއްދާތައް ލެޔަށް ވާސިލްވުމުގެ ކުރިން މިބުނި ރިއެކްޝަން ހިގަންޖެހެއެވެ. ކުރިންބުނެވުނު މާއްދާތަކަކީ މާއްދާ2، މާއްދާ7،މާއްދާ9، އަދި މާއްދާ10އާއި، ޕްރޮޓީން-ސީ އަދި ޕްރޮޓީން-އެސް އެވެ. މާއްދާ2،7،9،10، މިމާއްދާތައް ފުރަމޭގައި އުފެދުމަށް ވިޓަމިންކޭ ބޭނުންވެއެވެ. އެހެންކަމުން ވިޓަމިންކޭ މަދުވެއްޖެ ނަމަ ލޭބޭރުވާން ނުވަތަ ލޭހިލޭގޮތް މެދުވެރިވެއެވެ.\nލޭގަނޑުވުމުގެ މަސައްކަތް ހިނގާގޮތް ނުވަތަ ލޭގަނޑުވުމުގެ ނަޒަރިއްޔާ\nލޭގަނޑުވުމުގައި ތަފާތު ރިއެކްޝަންތައް އެކުލެވޭ މަރުހަލާތަކެއް ނުވަތަ ސިލްސިލާތަކެއް ބައިވެރިވެއެވެ. މިމަރުހަލާތަކުގައި ހަރަކާތްތެރިނުވާ(ހީވާގިނުވާ) އެންޒައިމްތައް ހީވާގި ކުރުވައެވެ. އަދި މިގޮތުން ހީވާގި ކުރެވޭ އެންޒައިމްތައް ހީވާގި ނޫން އެހެން އެންޒައިމްތައް ހީވާގި ކުރުވައެވެ. މިރިއެކްޝަންތައް ހިގަނީ ތަފާތު ދެ ނިޒާމެއްގެ ދަށުންނެވެ.\n(ހ) ބޭރުގައި ލޭގަނޑުވުން ހިންގާ ނިޒާމް(Extrinsic pathway)\nމިނިޒާމުގެ ދަށުން ލޭގަނޑުވަނީ ލޭހޮޅީގެ ފާރާއި، އޭގެ ވަށައިގެންވާ ޓިޝޫތަކަށް ގެއްލުން ލިބިފައިވާ ނަމައެވެ. 20-15އާއި ދެމެދުގެ ސިކުންތުކޮޅެއްގެ ތެރޭގައި ފަށާ މިމަސައްކަތް ( ލޭގަނޑުވުން) ހަމަ އެހާމެ، މަދު ސިކުންތުކޮޅެއްގެ ތެރޭގައި ނިމެއެވެ. މިނިޒާމުގެ ދަށުން ލޭގަނޑުވާގޮތް ތިރީގައި މިވަނީއެވެ.\n1- ގެއްލުން ލިބިފައިވާ ޓިޝޫތަކުން ''ޓިޝޫ ތްރޮމްބޯ ޕްލާސްޓިން''(މާއްދާ3) ބޭރުކުރަން ފަށައެވެ. އެއަށްފަހު މިމާއްދާ ''ޕްރޯކޮންވާޓިން''(މާއްދާ7) ހީވާގި ކުރުވައެވެ.\n2- ހީވާގި ކުރެވުނު މާއްދާ7އާއި، މާއްދާ3، (ނޫނީ ޕްލޭޓްލެޓް ފެކްޓަރ-3) އަދި ކެލްސިއަމް ގުޅިގެން ''ސްޓްއާޓް ޕްރޯވަރ ފެކްޓަރ''(މާއްދާ10) ހީވާގި ކުރުވައެވެ.\n3- ''ޕްރޯތްރޮމްބިން އެކްޓިވޭޓަރ''( މާއްދާ10އޭ) ޕްރޯތްރޮމްބިން ތްރޮމްބިން އަށް ބަދަލުކުރެއެވެ. މިގޮތަށް ބަދަލުކުރުމަށް ކެލްސިއަމް، މާއްދާ5، މާއްދާ3 (ނޫނީ ޕްލޭޓްލެޓް ފެކްޓަރ-3) ހުންނަށް ޖެހެއެވެ. ޕްރޯތްރޮމްބިން އަކީ ފުރަމޭއިން އުފައްދާ އަލްފާ ގްލޯބިއުލިން އެކެވެ. ޕްރޯއެކްސިލެރިން(މާއްދާ5) ފުރަތަމަ ހުންނަނީ ހީވާގި ނުވެއެވެ. ނަމަވެސް ލޭގަނޑުވުމުގެ މަސައްކަތް ފެށޭހިނދު ތްރޮމްބިން މާއްދާ5 ހީވާގި ކުރުވައެވެ.\n4- ތްރޮމްބިން ފަސޭހައިން ގިރިގެންދާ ފިބްރިނޯޖެން ފަސޭހައިން ގިރިގެން ނުދާ ފިބްރިން އަށް ބަދަލު ކޮށްލައެވެ. މިގޮތަށް ބަދަލުކުރާއިރު ފިބްރިނޯޖެންގެ ކޮންމެ މޮލިކިއުލްއަކުން ދެޖޯޑް ''ޕޮލިޕެޕްޓައިޑް''(Polypeptide) ވަކިކުރުވައެވެ. މަދު ސިކުންތުކޮޅެއްގެ ތެރޭގައި ގިނަ ފިބްރިން މޮލިކިއުލްތައް ''ދިގު ފިބްރިން ތްރެޑް''ތަކަކަށް ބަދަލުވެގެން ދެއެވެ. މިފިބްރިން ތްރެޑްތައް އެކި ދިމާލަށް ދައުރުކޮށް ލޭގެ ތަފާތު ހަތާތަކާއި އެއްވެގެން ''ކްލޮޓް ރެޓިކިއުލަމް''(Clot reticulum)އެއް ނުވަތަ ގަނޑުލޭކޮޅެއް އުފައްދައެވެ.\n5- ގަނޑުލޭކޮޅު(clot) ފުރަތަމަ ހުންނަނީ މަޑުކޮށް ދޫކޮށެވެ. ފަހުން މިގަނޑުލޭކޮޅު ހަރުކޮށް ވަރުގަދަކުރަނީ ކެލްސިއަމްގެ އެހީއާއެކު މާއްދާ13 އެވެ. މިއަށް މިގަނޑުލޭކޮޅު ލޭހޮޅީގެ ގެއްލުން ލިބިފައިވާ ހިސާބުގައި ތަތްވެ، ހިނދެއެވެ. ނަތީޖާއެއްގެ ގޮތުން ލޭބޭރުވުން ނުވަތަ ލޭއައުން ހުއްޓިގެން ދެއެވެ.\n(ށ) އެތެރޭގައި ލޭގަނޑުވުން ހިންގާ ނިޒާމް(Intrinsic pathway)\nމިނިޒާމްގެ ދަށުން ލޭގަނޑުވަނީ ޓިޝޫއަށް ގެއްލުން ލިބިފައި ނުވާނަމަ އެވެ. މިގޮތަށް ހަށިގަނޑުން ބޭރުގައި (ޓިއުބުގައި) އަދި ހަށިގަނޑުގެ ތެރޭގައި ( ލޭހިގާ މަގުގައި ނުވަތަ ލޭގެ އާރުގައި ) ވެސް ލޭގަނޑުވެދާނެއެވެ. ހަށިގަނޑުން ބޭރުގައި ނުވަތަ ޓިއުބުގައި(In vitro) ލޭގަނޑުވަނީ ނެގެޓިވް އިލެކްޓްރިކް ޗާޖްހުރި، ތެތް ސަތަހައަކަށް ލޭ ހުށަހެޅޭ ހިނދުއެވެ. މިސާލަކަށް ބިއްލޫރު ޓެސްޓް ޓިއުބަަކަށް ލޭ އެޅުމުންނެވެ. ހަށިގަނޑުގެ ތެރޭގައި މިނިޒާމުގެ ދަށުން ލޭގަނޑުވަނީ ލޭގެ އާރުގައި ލޭގަނޑުވުން (Intravascular clotting) ކުރިމަތި ވުމުންނެވެ. މިގޮތަށް ލޭގެ ބައިތައް އެކުލެވިގެން ހަރުބޮޑިވަރެއް(Solid mass) އުފެދުމަށް ''ތްރޮމްބޯސިސް'' (Thrombosis)އޭ ކިޔައެވެ. ލޭގެ އާރުގައި ނުވަތަ ލޭހޮޅީގެ ތެރޭގައި ލޭގަނޑުވުން(ތްރޮމްބޯސިސް) ކުރިމަތިވަނީ ލޭ ހަލާކުވެފައިވާ ބަތާނައިގެ ހަތާތައް ނުވަތަ ބަތާނައިގެ ދަށުގައިވާ ކޮލަޖެން ފައިބަރުތަކަށް ހުށަހެޅުމުންނެވެ. އެކެއް ނުވަތަ ދެމިނެޓެއްހާއިރުގެ ތެރޭގައި ފެށޭ މިމަސައްކަތް ނިމެނީ 6-3އާއި ދެމެދުގެ ވަގުތެއްގައެވެ.މިނިޒާމުގެ ދަށުން ލޭގަނޑުވާގޮތް ތިރީގައި މިވަނީއެވެ.\n1- ބިއްލޫރި ނުވަތަ ކޮލަޖެން ފައިބަރ ފަދަ މާއްދާތަކަށް ލޭ ހުށަހެޅުމުން ދެކަމެއް މެދުވެރިވެއެވެ.\n(ހ) މާއްދާ12 (ހީޖްމޭން ފެކްޓަރ) ހަރަކާތްތެރި(ހީވާގި) ކުރުން : މިމާއްދާ ހީވާގިވަނީ މޮލިކުލްތަކުގެ ބަރުދަން މަތި ކައިނިނޯޖެން(HMWK)އަދި ޕްރިކެލިކްރީން ގެ އެހީގައެވެ.\n(ށ) ޕްލޭޓްލެޓްތައް ޖަމާވެ، އެކަތިގަނޑަކަށްވުމާއި، ޕްލޭޓްލެޓް ފެކްޓަރ-3 ބޭރުކުރުން\n2- މާއްދާ12އޭ (ހީވާގި ކުރެވުނު މާއްދާ12) މާއްދާ11(PTA) ހީވާގި ކުރުވައެވެ. މިމާއްދާ ހީވާގިވަނީ މޮލިކުލްތަކުގެ ބަރުދަން މަތި ކައިނިނޯޖެން(HMWK)ގެ އެހީގައެވެ.\n3- މާއްދާ11އޭ ( ހީވާގި ކުރެވުނު މާއްދާ11) މާއްދާ9(ކްރިސްމަސް ފެކްޓަރ) ހީވާގި ކުރުވައެވެ. ހަމަމިހެން މާއްދާ7އޭ ވެސް މިމާއްދާ ހީވާގިކުރުވައެވެ.\n4- މާއްދާ9އޭ ( ހީވާގި ކުރެވުނު މާއްދާ9) މާއްދާ8އޭ އާއި ގުޅިގެން ޕްލޭޓްލެޓް ފެކްޓަރ-3 އަދި ކެލްސިއަމް ވުޖޫދުވެގެންވާ ހާލަތުގައި ''އެކުވެންޏެއް''(Complex) އުފައްދައެވެ. މިއެކުވެނިން މާއްދާ10 (ސްޓްއާޓް ޕްރޯވާ ފެކްޓަރ) ހީވާގި ކުރުވައެވެ.\n5- ބާކީ މަރުހަލާތައް ހިގަނީ ކުރިން ބަޔާންކުރެވުނު ނިޒާމްގައިވާ ފަހު 3ފިޔަވަޅާއި އެއްގޮތަށެވެ.\nލޭގަނޑުވުމަށް ބަދަލު ގެންނަ ކަންތައްތައް (Factors affecting blood clotting)\n(ހ) ލޭގަނޑުވުން އަވަސްކުރާ ކަންތައްތައް\n1- ހަށިގަނޑުން ބޭރުގައި(In vitro)\n(ހ) ލޭ ހޫނުވުން\n(ށ) ނެގެޓިވް އިލެކްޓްރިކް ޗާޖް ހުރި ސަތަހައެއްގައި ( ބިއްލޫރި ފަދަ ) ލޭ ޖެހުން\n(ނ) ލޭގެ ތެރެއަށް އެހެން އެއްޗެއް ވެއްޓުން ނުވަތަ އެޅުން\n2- ހަށިގަނޑުގެ ތެރޭގައި(In vivo)\n(ހ) ލޭދައުރުވުން މަޑުޖެހިލުން\n(ށ) ލޭހޮޅީގެ ބަތާނަ އަށް ގެއްލުން ލިބުން\n(ނ) ވިޓަމިންކޭ ނުވަތަ އެޑްރިނަލިން އިންޖެކްޝަން ޖެހުން\n(ށ) ލޭގަނޑުވުން ލަސްކުރުވާ ކަންތައްތައް\n(ހ) ސުން ޑިގްރީ ސެލްޒިއެސް އަށް ލޭ ފިނިކުރުން\n(ށ) ޕަރަފިން ނުވަތަ ސިލިކޯން ފަދަ މާއްދާއެއްގެ ފަށަލައެއް އެތެރެއިން ލެވިފައިވާ ޓިއުބަކަށް ލޭއެޅުން\n(ނ) ލެއިން ފިބްރިން ތްރެޑްތައް ވަކިކުރުން\n(ރ) ލޭގެ ތެރެއަށް ހެޕަރިން ފޯރުކުރުވުން ނުވަތަ އެޅުން\n(ބ) ލޭގައި ކެލްސިއަމް އެކުލެވޭ މިންވަރު ވަރަށް ބޮޑަށް ދަށްވުން\n(ހ) ވިޓަމިންކޭ މަދުވުން\n(ށ) އެސްޕިރިންގެ މަދު ޑޯޒެއް ބޭނުންކުރުން\n(ނ) ހެޕަރިން ނުވަތަ ޑައިކިއުމަރޯލް ފަދަ މާއްދާއެއް ލޭގެެތެރެއަށް ވާސިލްވުން\nލޭގަނޑުވުން އަދި ލޭމަނާވުމަށް ހުރަސްއަޅާ ބޭސްތައް (Anticoagulants)\n(ހ) ހަށިގަނޑުން ބޭރުގައި (In vitro)ލޭގަނޑުވުން ހުއްޓުވާ ބޭސްތައް\n1- ސޯޑިއަމް އޮކްސަލޭޓް(Sodium oxalate): ސޯޑިއަމް އޮކްސަލޭޓް ކެލްސިއަމްއާއި އެެއްވެގެން ކެލްސިއަމް އޮކްސަލޭޓް(Ca++ Oxalate) އުފެދެއެވެ. ނަތީޖާއެއްގެ ގޮތުން ލޭގެ ކެލްސިއަމް ދަށްވެ، ލޭގަނޑުވުމަށް ހުރަސް އަޅައެވެ.\n2- ޗިލޭޓިންގ އެޖެންޓްތައް(Chelating agents): މިސާލަކަށް ''ސޯޑިއަމް ސައިޓްރޭޓް''(Na citrate) . މިފަދަ މާއްދާތައް ކެލްސިއަމް އާއެއްވުމުން ''އަޔޮނައިޒްޑް''ނޫން ކެލްސިއަމް އުފެދި ލޭގައި ކެލްސިއަމް ހުރި މިންވަރު ދަށްވެއެވެ.\n3- ހެޕަރިން(Heparin): މިއީ ހަށިގަނޑުބޭރުގަޔާއި، އެތެރޭގައި ވެސް ލޭގަނޑުވުން ހުއްޓުވުމަށް ބޭނުން ކުރާ މާއްދާ އެކެވެ.\n(ށ) ހަށިގަނޑުގެ ތެރޭގައި(In vivo)ލޭގަނޑުވުން ހުއްޓުވާ ބޭސްތައް\nހެފަރިން އަކީ ''ސަލްފޭޓް''(Sulphate) ހިމެނިގެން އުފެދިފައިވާ ''މިއުކޯޕޮލިސެކަރައިޑް''(Mucopolysaccharide) އެކެވެ. ތަބީޢީ ގޮތެއްގައި ''ބޭސަފިލް''(Basophil)އިންނާއި، ''މަސްޓް ސެލް''(Mast cell)އޭ ކިޔާ ސެލްތަކަކުން ހެޕަރިން އުފައްދައެވެ. ހެޕަރިން ހަށިގަނޑަށް ފޯރުކޮށްދެވެނީ ހަންގަޑުގެ ދަށަށް(Subcutaneous)ޖަހާ އިންޖެކްޝަން އަކުން ނުވަތަ ލޭގެ ތެރެއަށް އައިވީގެ ޒަރީއާއިން ފޮނުވާލައިގެންނެވެ. މަސްގަނޑުތެރެއަށް(Intramuscular)ޖަހާ އިންޖެކްޝަން އަކުން ހެޕަރިން ހަށިގަނޑަށް ފޯރުވުމަކީ ރަގަޅު ކަމެއް ނޫނެވެ. އެއީ ފަހަރެއްގައި އިންޖެކްޝަން ޖަހާތަން ދުޅަވެ، ''ހީމަޓޯމާ''(Hematoma) އުފެދިދާނެތީއެވެ.\n(ހ) އެންޓިތްރޮމްބިން3 (Antithrombin3)އަދި ''އެންޓިފެކްޓަރ10އޭ''(Antifactor10-A) ގެ ހަރަކާތްތައް ހެޕަރިން އަވަސްކުރުވައެވެ. ނުވަތަ އެހަރަކާތްތައް ފަސޭހަކުރުވައެވެ. ހަމަމިހެން މާއްދާ2، އަދި މާއްދާ9 ގެ ހަރަކާތްތައް ހުއްޓުވުމަކަށް ގެނެއެވެ.\nފުރަމޭއިން ބޭރުކުރާ ''ހެޕަރިން ކޯފެކްޓަރ2''(Heparin cofactor2)ކިޔާ މާއްދާއަކާއި ގުޅިގެން ޕްރޯތްރޮމްބިން އިން ތްރޮމްބިން އުފެދުމަށް ހުރަސްއަޅައެވެ. ހަމަމިހެން ތްރޮމްބިންގެ ވަޒީފާ އަށް ވެސް ހުރަސްއަޅައެވެ.\n''ފިބްރިން ބައިބައިވެގެން ދިއުން''(Fibrinolysis) އަވަސްކޮށް އެކަމަށް ހެޕަރިން ބާރުއަޅައެވެ.\n(ށ) ''ލިޕޯޕްރޮޓިން ލިޕޭޒް''(Lipoprotein lipase)ކިޔާ އެންޒަައިމެއްގެ ''ކޯފެކްޓަރ''ގެ ގޮތުގައި ހެޕަރިން ހަރަކާތްތެރި ވެއެވެ. މިބުނި އެންޒައިމްގެ މަސައްކަތަކީ ހަށިގަނޑުގައި އިތުރުވެފައި ހުންނަ ސަރުބީތައް ވިރުމެވެ. އެހެންކަމުން ނުސީދާގޮތެއްގައި ލޭގައި ސަރުބީ އެކުލެވޭ މިންވަރު ހެޕަރިން ދަށްކޮށްދެއެވެ. މިކަމުގެ ސަބަބުން ލޭހޮޅީގެ ފާރުގައި ސަރުބީ ޖަމާވުން، އަދި ލޭހޮޅި ހަރުވުން(Arterisclerosis) ފަދަ ކަންކަމުން ހިމާޔަތްކޮށްދެއެވެ. މިމަސައްކަތަށް ''ސާފުކުރުމުގެ ބާރު''(Clearing effect)އޭ ކިޔައެވެ.\n2- އިދިކޮޅު ވަޒީފާ ލިބިގެންވާ މާއްދާ (Antidote)\n''ޕްރޯޓަމިން ސަލްފޭޓް''(Protamine sulphate)އަކީ ހެޕަރިންގެ އެންޓިޑޯޓްއެވެ. ހަށިގަނޑުގައި ހެޕަރިން އޯވަޑޯޒް ވާހިނދު އެކަން ރަގަޅުކުރުމަށް މިމާއްދާ ބޭނުން ކުރެވެއެވެ.\nޑައިކިޔުމެރޯލް އުފެދެނީ ''ކިޔޫމެރިން''(Coumarin)ކިޔާ މާއްދާ އަކުންނެވެ. ކިޔޫމެރިން އަކީ ''ޓޮންކާ ބީން'' ކިޔާ ތޮޅިއަކުން ނެގޭ އެއްޗެކެވެ. ކެމިކަލްގޮތުން ޑައިކިޔޫމެރޯލްގެ އޮނިގަނޑު ވިޓަމިންކޭ އާއި ވަރަށް އެއްގޮތެވެ.\nޑައިކިޔުމެރޯލްގެ ވަޒީފާ : ފުރަމޭގައި ވިޓަމިންކޭ ގެ މަސައްކަތަށް ޑައިކިޔޫމެރޯލް ހުރަސް އަޅައެވެ. މިއާއެކު އެމާއްދާތަކެއް އުފެދުމަށް ވިޓަމިންކޭ ބޭނުންވާ މާއްދާތައް ކަމުގައިވާ މާއްދާ2، މާއްދާ7، މާއްދާ9، އަދި މާއްދާ10 އުފެދުމަށް ހުރަސްއެޅެއެވެ. މިއާވިދިގެން ލޭގަނޑުވުމަށް ހޭދަވާަގުތާއި، ''ޕްރޯތްރޮމްބިން ޓައިމް'' ދިގުވެގެން ދެއެވެ.\nޑައިކިޔޫމެރޯލް މަސައްކަތްކުރަނީ ހަމައެކަނި ހަށިގަނޑުގެ ތެރޭގައެވެ. އަދި ހަށިގަނޑަށް ފޯރުވެނީ އަގައިގެ ޒަރީއާ އިންނެވެ. ޑައިކިޔޫމެރޯލް ބޭނުންކުރުމަށް ފަހު އޭގެ އަސަރު ފެންނަނީ 1 ނުވަތަ2ދުވަހުގެ ތެރޭގައެވެ. އަދި އޭގެ އަސަރު ކުޑަދުވަސްކޮޅަކަށް ދެމިހުރެއެވެ.\nތިރީގައި މިވާ ޓޭބަލްއިން ހެޕަރިން އާއި ޑައިކިޔޫމެރޯލްގެ ތަފާތު ދައްކައިދެއެވެ.\nގަސްގަހާ ގެހި ދިރޭތަކެތި މަސްދަރު / އަސްލު\nބޭސްގުޅަ / އަގައިގެ ޒަރީއާއިން އިންޖެކްޝަން ނުވަތަ އައިވީ ހަށިގަނޑަށް ފޯރުކޮށްދެވޭ ގޮތް\nލަސް އަވަސް ބޭހުގެ އަސަރު ފެންނަށް ނަގާވަގުތު\nދިގު ކުރު ބޭހުގެ އަސަރު ދެމިހުންނަ މުއްދަތު\nވިޓަމިންކޭ ޕްރޯޓަމިން އިދިކޮޅު ވަޒީފާ އަދާކުރާ މާއްދާ\nހަށިގަނޑުގެ ތެރޭގައި އެކަނި ހަށިގަނޑުން އެތޭރެގަޔާއި ބޭރުގައި ބޭހުގެ އަސަރުކުރާ ތަން\nލިބިފައެއް ނުވޭ ލިބިގެންވޭ ސާފުކުރުމުގެ ބާރު\nވިޓަމިންކޭގެވަޒީފާ ފުރަމޭގައި މަނާކު އެންޓިތްރޮމްބިން3ގެމަސައްކަތަށްބާރުއެޅުން ބޭސް މަސައްކަތްކުރާ ގޮތް\nލޭ ދިޔާކަންމަތީ ގަނޑުވިޔަނުދީ ދެމެހެއްޓުން\nލޭގަނޑުވިޔަނުދީ ދިޔާކަންމަތީ ދަމަހައްޓަނީ އަންނަނިވި ސިފަތައް ލެޔާއި ލޭހޮޅިތަކުގައި ވާތީއެވެ.\n(ހ) ލޭހޮޅީގައި ލޭދައުރުވާ މިންވަރު އަވަސްވުމާއި، ލޭހޮޅީގެ ބަތާނަ އޮމާންވެފައި، ސަލާމަތުން ހުރުން: މިކަމުގެ ސަބަބުން އަންނަނިވި ކަންތައްތަކަށް ހުރަސްއަޅައެވެ.\n1- ލޭގަނޑުވުމުގައި ބައިވެރިވާ މާއްދާތައް ޖަމާވެ، ގިނަވުން\n2- ޕްލޭޓްލެޓްތައް ތަތްވެ، އެކަތިގަނޑަކަށްވުން\n(ށ) ލޭގަނޑުވުމުގައި ބައިވެރިވާ ތަފާތު މާއްދާތައް އޭގެ ހަރަކާތްތެރި ނޫން(inactive) ގޮތުގައި އުފެއްދުން\n(ނ) ލޭގަނޑުވުމުގައި ބައިވެރިވާ ތަފާތު މާއްދާތައް އެކުލެވޭ މިންވަރު މަދުވުމާއި، އެމާއްދާތައް '' ރެޓިކިއުލޯ އިންޑޯތީލިއަލް ނިޒާމް''އިން ބަލައިގަންނަލެއް އަވަސްވުން\n(ރ) ހެޕަރިން އާއި، އެންޓިތްރޮމްބިން3 ހުރުން\n(ބ) އުފެދޭ ކޮންމެ ތްރޮމްބިންއެއް ފިބްރިން ތްރެޑްތަކަށް ދެމުން\n(ޅ) ތްރޮމްބޮކްސޭން އޭ2 އާއި، ޕްރޮސްޓަގްލަންޑިން އައި2 އާއިދެމެދު ހުންނަ ހަމަހަމަކަން\n(ކ) ފިބްރިން ބައިބައި ކުރުމުގެ ނިޒާމް(Fibrinolytic system)އިން އުފެދޭ ކުދި ގަނޑުލޭކޮޅުތައް ނައްތާލުން\nފިބްރިން ބައިބައި ކުރުން ނުވަތަ ހަލާކުރުމުގެ ނިޒާމް (Fibrinolytic system)\nފުރަމޭ އިން ''ޕްލާޒްމިނޯޖެން''(Plasminogen)ކިޔާ ހީވާގިކަމެއްނެތް ނުވަތަ ހަރަކާތްތެރިނޫން(Inactive) ގްލޯބިއުލިން އެއް އުފައްދައެވެ. އެއަށް ފަހު ''ޕްލާޒްމިން''(Plasmin)ކިޔާ ހީވާގި(active) އެންޒައިމަކަށް ބަދަލުވެއެވެ. މިބީދައިން ޕްލާޒްމިނޯޖެން ޕްލާޒްމިން އަށް ބަދަލުވަނީ ތްރޮމްބިން އާއި، ހަލާކުވެފައިވާ ޓިޝޫތަކާއި، ލޭހޮޅިތަކުގެ ބަތާނައިން ބޭރުކުރާ ''ޓިޝޫ ޕްލާޒްމިނޯޖެން އެކްޓިވޭޓަރ''(tissue plasminogen activator) ކިޔާ މާއްދާއެއްގެ އެހީގައެވެ. ޕްލާޒްމިން ފިބްރިން އާއި، ފިބްރިނޯޖެން ބައިބައިކޮށް ކުދިކުދި ކުރުވައެވެ. ފުރަމޭއިން ''ޓިޝޫ ޕްލާޒްމިނޯޖެން އެކްޓިވޭޓަރ'' އަށް ހުރަސްއަޅާ މާއްދާއެއް ވެސް ބޭރުކުރެއެވެ. މިމާއްދާއަށް ކިޔަނީ ''އެންޓި ޕްލާޒްމިން'' (Antiplasmin)އެވެ.\nސިކުނޑީގައިވާ ކުދިލޭހޮޅިތައް ނޫން އެހެން ހުރިހާ ލޭހޮޅިތަކެއްގެ ބަތާނައިގައިވާ ހަތާތަކުން''ތްރޮމްބޯމޮޑިއުލިން''\n(Thrombomodulin)ކިޔާ ޕްރޮޓީންއެއް އުފައްދައެވެ. މިޕްރޮޓީން ތްރޮމްބިން އާއި އެއްވެގެން ''ތްރޮމްބޯމޮޑިއުލިން-ތްރޮމްބިން ކޮމްޕްލެކްސް''(Thrombomodulin-thrombin complex) ކިޔާ އެކުވެންޏެއް އުފައްދައެވެ. މިބުނި ގޮތަށް އުފެދުނު އެކުވެނި ''ލޭމަނާވުމާއި ލޭގަނޑުވުމަށް ހުރަސްއަޅާ މާއްދާ''(Anticoagulant)އެއްގެ ގޮތުގައި މަސައްކަތްކުރާގޮތް ތިރީގައި މިވަނީއެވެ.\nބަޔާންކުރެވުނު އެކުވެނި ''ޕްރޮޓީން-ސީ''(Protein-C) ހީވާގިކުރުވައެވެ. އަދި ހީވާގިކުރެވުނު ޕްރޮޓީން-ސީ(APC) ޕްރޮޓީން-އެސް(Protein-S)ގެ އެހީގައި ލޭގަނޑުވުމުގައި ބައިވެރިވާ މާއްދާ5، މާއްދާ8 އަދި އެންޓިޕްލާޒްމިން ގެހަރަކާތްތައް ހުއްޓުވުމަކަށް ގެނެއެވެ. ލޭގަނޑުވުމުގައި ބައިވެރިވާ މާއްދާ5، މާއްދާ8 ގެ މަސައްކަތް ހުއްޓުމަކަށް ގެނައުމުން ލޭގަނޑުވުމުގެ މަސައްކަތަށް ހުރަސް އަޅައެވެ. މާނައަކީ ލޭގަނޑުވިޔަ ނުދީ ހިފަހައްޓައެވެ. އަދި އެންޓިޕްލާޒްމިންގެ މަސައްކަތް ހުއްޓުމަކަށް ގެނައުމުން ޕްލާޒްމިން އުފެދޭ މިންވަރު މަތިވެ، ފިބްރިންތައް ބައިބައިވެ ކުދިކުދިކުރުމުގައި އެހީއަކަށް ވެގެން ދެއެވެ. ޕްރޮޓިން-ސީ އަދި ޕްރޮޓީން-އެސް އުފެދެނީ ފުރަމޭގެ ތެރޭގައެވެ. މިދެޕްރޮޓީން އުފެދުމަށް ވެސް ވިޓަމިންކޭ ބޭނުން ވެއެވެ.\nތްރޮމްބިން ގެ ވަޒީފާ އަކީ ކޮބާ ؟\n(ހ) ފިބްރިނޯޖެން ފިބްރިން އަށް ބަދަލުކުރުން\n(ށ) ލޭގަނޑުވުމުގައި ބައިވެރިވާ މާއްދާތައް ހީވާގި ކުރުވުން ( މާއްދާ5،8،13 އަދި މާއްދާ 9،10،11،12)\n(ނ) ޕްލޭޓްލެޓްގެ މަސައްކަތް ހަލުވިކުރުން\n(ރ) ގަނޑުލޭކޮޅު ހިނދުމަށް އެހީތެރިވުން\n(ބ) ޕްރޮޓީން-ސީ ހީވާގި ކުރުމުގައި ބައިވެރިވުން\n(ޅ) ޕްލާޒްމިނޯޖެން ޕްލާޒްމިން އަށް ބަދަލުކުރުން


SunOnline: Quang Hai balikoh Dhagandey govaigen dhivehin final ah\nކުއެންގް ހައި ބަލިކޮށް ދަގަނޑޭ ގޮވައިގެން ދިވެހިން ފައިނަލަށް\nޢަބްދުﷲ އައިމަން 22 Nov 2020, 13:05\nއެސްޓީއޯ މާލޭ ލީގުގައި ނިއު ރޭޑިއަންޓް ސްޕޯޓްސް ކްލަބު އާއި މާޒިޔާ ސްޕޯޓްސް އެންޑް ރެކްރިއޭޝަން ބައްދަލު ކުރި މެޗުގެ ތެރެއިން---ސަން ފޮޓޯ/ މުހައްމަދު އަފްރާޙް\nއޭއެފްސީ މިހާރު ކުރިއަށްގެންދާ ބްރެކެޓް ޗެލެންޖުގައި ޖުމުލަ 32 ކުޅުންތެރިން ވާދަކުރި އިރު، މި ޗެލެންޖުގައި އޭއެފްސީ ޗެލެންޖްކަޕުގައި ޖަހާފައިހުރި މޮޅެތި ސޯލޯ ގޯލުތަކެވެ. ނޮކް އައުޓް އުސޫލުން އެއް ކުޅުންތެރިޔަކު އަނެއް ކުޅުންތެރިޔަކު ވާދަކުރި އިރު، ދެން އޮތް ރައުންޑަށް ކޮލިފައިވާނީ ސަޕޯޓަރުންގެ އެންމެ ގިނަ ވޯޓް ލިބޭ ކުޅުންތެރިޔާ އެވެ.\nއެގޮތުން އެކި ސްޓޭޖްތައް ފަހަނައަޅާ، ފައިނަލުގެ ދެ ޖާގަ މިހާރު ވަނީ ކަށަވަރު ވެފަ އެވެ. އެ ޗެލެންޖުގެ ފައިނަލުގެ ފުރަތަމަ ޖާގަ ހޮންކޮންގްގެ ޗޭން ސިއު ކީ 2015 ވަނަ އަހަރު ސައުތު ޗައިނާ އޭއޭއަށް ޖަހައިދިން ގޯލާ އެކު ހޮވިފައިވާ އިރު، އޭނާއާ ވާދަކުރުމަށް ނުކުންނާނީ އަޝްފާގު އެވެ.\nބްރެކެޓް ޗެލެންޖްގައި ހިމެނޭ ދަގަނޑޭގެ ގޯލަކީ 2013 ވަނަ އަހަރުގެ އޭއެފްސީ ކަޕުގެ ގްރޫޕް ސްޓޭޖުގައި ނިއު ރޭޑިއަންޓުގެ ޖާޒީގައި އިންޑޮނީޝިއާގެ ޕާސިބޯ ކޮޅަށް އޭނާ ޖެހި ގޯލެވެ. ދަގަނޑޭ 2013 ވަނަ އަހަރުގެ އޭއެފްސީ ކަޕުގައި ނިއު އަށް ޖަހައިދިން އެ ގޯލް ވަނީ އޭއެފްސީ ކަޕުގައި ޖަހާފައިވާ ސޯލޯ ގޯލްތަކުގެ ތެރެއިން އެންމެ މަގުބޫލު ގޯލަކަށް މިދިޔަ ޖޫން މަހު ވެސް ހޮވިފަ އެވެ.\nއަޝްފާގާ ދެކޮޅަށް ސެމީ އަދި ކުއާރޓާގައި ވެސް ވާދަވެެރި ދެކުޅުންތެރިން ދިމާވި އިރު، އެ ދެކުޅުންތެރިންވެސް ވަނީ ވޯޓުލުމަށް ލިބުނު ދެ ދުވަހުގެ ތެރޭގައި އެކި ފަހަރު މަތިން އަޝްފާގަށް ވުރެން ކުރިއަށް ޖައްސާލައިފަ އެވެ. އެހެން ނަމަވެސް ދިވެހިން އަޝްފާގަށް އަޅާލި ވޯޓުތައް އިތުރުކޮށް ޕޯލް ނިމެންވީއިރު އަޝްފާގު ވަނީ ފަރަގު ބޮޑު ކޮށްފަ އެވެ.\nދަގަނޑޭ އަށް ވޯޓު ހޯދައިދިނުމަށް ގިނަ ބަޔަކު އަންނަނީ ސޯޝަލް މީޑިއާ ކެމްޕެއިންތައް ބާއްވަމުންނެވެ. އޭގެ ތެރޭގައި ކުޅިވަރުގެ އިތުރުން އެކި އެކި ދާއިރާގައި ފާހަގަކޮށްލެވޭ މީހުންނާއި ކްލަބް ޖަމިއްޔާތައް ވެސް ހިމެނެ އެވެ. ކުއާޓާ ފައިނަލުގައި ދަގަނޑޭ އަށް ކާމިޔާބުވުމުން އޭނާ ވަނީ އެކަމަށްޓަކައި ސަޕޯޓަރުންނަށް ވަރަށް ބޮޑަށް ޝުކުރުއަދާކޮށްފަ އެވެ.


Haadharu in fennaany kon baeh? | Mihaaru\nމުނިފޫހިފިލުވުން / އެމްއެންޑީއެފް\nއެމްއެންޑީއެފްގެ ފުރަތަމަ ފީޗާ ފިލްމް "ހާދަރު"\n14 ޖުލައި 2016 - 05:37\n"ހާދަރު" ހާއްސަ އެއް ސަބަބަކީ މިއީ ގައުމީ ދިފާއީ ބާރުން ގެނެސްދޭ ފުރަތަމަ ފީޗާ ފިލްމަށްވުމެވެ.\nފިލްމުގެ ވާހަކައިގެ އަސްލަކީ ނޮވެމްބަރު 3، 1988 ގައި ތަމަޅައިންގެ ބަޔަކު ރާއްޖެ އަށް ދިން ހަމަލާ އެވެ. މިއީ ފިލްމް ބަލާލަން ދާން ޖެހޭ އެންމެ މުހިއްމު އެއް ސަބަބެވެ.\nފިލްމުގެ ވާހަކަ ލިޔެފައި ވަނީ ރާއްޖޭގައި އެންމެ މަޝްހޫރު އެއް ވާހަކަ ލިތުންތެރިޔާ ބިންމާ އިބްރާހީމް ވަހީދެވެ. އެހެންވެ އެކްޝަން ތުރިލާއެއްގެ ގޮތުގައި އަންނަ "ހާދަރު" އިން ވަރަށް ފުރިހަމަ ވާހަކައެއް ފެނިގެން ދާނެ ކަމަށް ގަބޫލު ކުރެވެ އެވެ.\n"ހާދަރު" ގެ ހުސައިންގެ ރޯލުން ފެނިގެންދާ ޝައްމޫން.\nބިންމާގެ ވާހަކަ ބައްޓަންކޮށްފައި އޮންނާނެ ގޮތާއި އޭގެ ޑައިލޮގްތައް ހުންނާނެ ގޮތް މިހާރު ވެސް ހިތަށް ގެނަޔަސް، ފިލްމު ބަލާލަން ކެތްތެރިކަން ކުޑަ ވާނެ އެވެ. މިއީ 18 އަހަރުން މަތީގެ މީހުންނަށް ހާއްސަ ފިލްމެކެވެ.\nމި ފިލްމް ޑައިރެކްޓްކޮށްފައި ވަނީ އަޝްހަރު ވަހީދެވެ. އޭނައަކީ އޮފީސް ޓެލެޑްރާމާ މުބާރާތުގައި ސިފައިންގެއަށް މޮޅު އެހާމެ ރީތި ޑްރާމާތަކެއް ބެލުންތެރިންނާ ހަމައަށް ގެނެސް ދީފައިވާ ޑައިރެކްޓަރެކެވެ. "ހާދަރު" ގެ ދެ ޓްރެއިލާއެއް ވެސް މިހާރު ބެލުންތެރިންނަށް ވާނީ ފެނިފަ އެވެ.\n"ހާދަރު" ގައި މަނާލްގެ ރޯލް ކުޅެފައިވާ ޝާއިގާ.\nބިންމާ ކުރެހި މަންޒަރުތަކުގައި އަޝްހަރު ވަރަށް ރަނގަޅަށް ކުލަ ޖައްސައިފައިވާކަން ޓްރެއިލާތަކުން ހެކިކޮށް ދެ އެވެ.\nދެން އޮތީ ފިލްމުގެ ކާސްޓުންގެ ވާހަކަ އެވެ. "ހާދަރު" އަކީ ސިފައިންގެ ފިލްމަކަށްވާތީ ރާއްޖޭގެ މަޝްހޫރު އެއްވެސް ތަރިއެއް ފިލްމުން ފެންނާނެ ކަމަށް އުންމީދުކޮށްގެން ނުވާނެ އެވެ. ފިލްމުގެ މައިގަނޑު ކާސްޓަކީ ހަމަ ސިފައިންގެ އޮފިސަރުންނެވެ. އެ މީހުންނަކީ އެކްޓް ކުރަން އާ ބައެއް ނޫނެވެ. ޑްރާމާތަކުން އެކަން ބެލުންތެރިންނަށް ތަޖުރިބާ ކުރެވިފަ އެވެ.\n"ހާދަރު" ގައި ޒިޔައްޓޭގެ ރޯލުން ފެނިގެންދާ ސައީދު.\n"ހާދަރު" ގެ ވާހަކަ އެނބުރެނީ ގައުމަށްޓަކައި ގުރުބާންވާ ޒުވާނެއްގެ ވަށައިގެންނެވެ. ފިލްމުގެ އެ ރޯލުން ފެނިގެން ދާނީ މުހައްމަދު ޝައްމޫނެވެ. އޭނާގެ ކެރެކްޓާގެ ނަމަކީ ހުސައިން އެވެ. އެހެންވެ ހުސައިންގެ ކެރެކްޓާއަކީ "ހާދަރު" ގެ ޓެގްލައިން ބުނާހެން ގައުމަށް ބޭނުންވާ ކަހަލަ ތެދުވެރި ވާޖިބެއް އަދާކުރާ ޒުވާނެއްގެ ރޯލެވެ.\nހުސައިންގެ ބައިވެރިޔާގެ ގޮތުގައި ފިލްމުން ފެނިގެން ދާނީ ޝައިގާ ހުސައިނެވެ. އޭނާގެ ކެރެކްޓާގެ ނަމަކީ މަނާލެވެ.\n"ހާދަރު" ގައި ސުދާގެ ރޯލް ކުޅެފައިވާ ޝަބާނާ.\nފިލްމުގެ މުހިއްމު އިތުރު ކާސްޓުންނަށް ބަލާއިރު ވިލަންއެއްގެ ރޯލުން ފެނިގެންދާ މުހައްމަދު ސައީދަކީ "ހާދަރު" ގެ އެންމެ ވަރުގަދަ އެއް ކެރެކްޓާ އަށް ވާނެ އެވެ. އޭނާ ފެނިގެން ދާނީ ނިޔައްޓޭގެ ރޯލުންނެވެ.\nފަސީހް މުހައްމަދު ރަޝީދުގެ ރޯލުން ފެނިގެންދާއިރު ޝަބާނާ މުހައްމަދު ފެނިގެން ދާނީ ސުދާގެ ކެރެކްޓާއިންނެވެ.\n"ހާދަރު" ގައި ރަޝީދުގެ ރޯލުން ފެނިގެންދާ ފަސީހް.\nމިއީ ބޮޑު ކާސްޓެއް ފެނިގެންދާ ފިލްމުގެ ބައެއް އެކްޓަރުންގެ ތައާރަފެކެވެ. މިކަހަލަ ކިތަންމެ އަދި އެހާމެ ޝައުގުވެރި ރޯލްތަކެއް "ހާދަރު" އިން ފެނިގެން ދާނެ އެވެ.\nމި ފިލްމު ޝޫޓްކޮށްފައި ވަނީ ލ. އަތޮޅާއި މާލޭގަ އެވެ.\n"ހާދަރު" ގެ ޓްރެއިލާއެއް\nމި މަހުގެ 16 ވަނަ ދުވަހުގެ ރޭ އޮލިމްޕަހާ އެކު "ހާދަރު" ހަތަރު އަތޮޅެއްގައި ޕްރިމިއާ ކުރާނެ އެވެ. ފިލްމްގެ ޓިކެޓް މިހާރު އަންނަނީ ވިއްކަމުންނެވެ.\nއަދި މި މަހުގެ 22 ވަނަ ދުވަހު ޝްވެކް ސިނަމާ އަށް "ހާދަރު" އަންނާނެ އެވެ.\nއެމްއެންޑީއެފް ދިވެހި ފިލްމް އިންޑަސްޓްރީ\n"ހާދަރު" ގެ ހުސައިންގެ ރޯލުން ފެނިގެންދާ ޝައްމޫން. ރަނގަޅު ގޮތަކީ "ހާދަރު" ގެ ހުސައިންގެ ރޯލުން ފެނިގެންދާ ޝަހުމް\nކާކު މިޔުޒިކް ހެދީ ހާދަރަށް؟\nސިފައިން ފިލްމުކުޅޭން، ފުލުހުން ސުލަހަވެރި މުޒާހަރާ ހުއްޓުވަން، ގޭންގްތަކުން މީހުންމަހަރަށް، ސަރުކާރުތެރިއިން ކޮރަޕްޝަން ހިންގަން، ޖުޑީޝަރީން ހައްގުތައް ނެތިކުަރަން، މަޖިޅުން ރަޝްވަތު ނަގަން. ވަޓް އަ ނޭޝަން ދިސް އިޒް.!!!!!!!!!!!!!!1\nދަޢުލަތުގެ ރުފިޔާ ހަރަދު ކުށްގެން އުފައްދާ ފިލްމެއް ނޫން ކަމަށް ބުނެފަ އެބަ އޮތް ދެއްތޯ؟\nތިޔަ މީހުން ބައިތިއްބަންވީ ފިލްމުކުޅޭށާ ޑްރާމާކުޅެ މަޖާކުރަން. ދައުލަތުން ބޮޑު ހަރަދުކޮށްފައި، ރައްޔިތުންގެ ފައިސާއިން ކާންދީ ބޯންދީ އަދި އެހެނިހެން އިނާޔަތްތައް ނަގައިގެން ފިލްމުކުޅެ، ވޮލީ ކުޅެ ހެދުމުން އޮންނާނީ ގައުމު ދިފާއުކުރެވިފަ.\nނޮވެމްބަރ3ގައި ވީގޮތް އިނގޭ. މީގެން ފެންނާނީ ފޮނި ކަނޑާ ތަން.


Covid-19: Bali jehunu meehunge adhadhu 30 million ah araifi - AO News\nއިންޑިއާގެ ދިއްލީގެ ހޮސްޕިޓަލެއްގައި ބަލި މީހަކަށް ފަރުވާދެނީ. --ފޮޓޯ: ރޮއިޓާސް\nމިހާރު މުޅި ދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) އަށް ޕޮޒިޓިވްވި މީހުންގެ އަދަދު 30 މިލިއަނަށް އަރައިފިއެވެ.\nދުނިޔެއަށް ކުރިމަތިވެފައިވާ ބަލާޢާފާތެއްގެ ގޮތުގައި ޑަބްލިއުއެޗްއޯ އިން ސިފަކުރާ މި ބަލިމަޑުކަމާ ގުޅިގެން މިހާތަނަށް 947،034 މަރުވި މީހުން މަރުވެފައިވާއިރު، ވޭތުވެދިޔަ 24 ގަޑިއިރުގެ ތެރޭގައި އެކަނިވެސް މުޅި ދުނިޔޭން 300،000 ލައްކަ އަށްވުރެ ގިނަ މީހުން މި ބައްޔަށް ޕޮޒިޓިވްވެފައިވެއެވެ. މި ބަލީން މިހާތަނަށް ރަނގަޅުވި މީހުންގެ އަދަދަކީ 21,794,093 އެވެ.\nޗައިނާގެ ވޫހާން ސިޓީން މިދިޔަ އަހަރުގެ ޑިސެންބަރު 31 ވަނަ ދުވަހު އުފަންވި ކޮވިޑް-19ގެ ނުރައްކާ މިހާރު އެންމެ ބޮޑު ގައުމުތަކުގެ ތެރޭގައި ހިމެނެނީ އެމެރިކާގެ އިތުރުން އިންޑިއާ އާއި ބްރެޒިލެވެ. ކުރީން ޔޫރަޕްގައި މި ބަލިމަޑުކަމާ ގުޅިގެން ނުރައްކާތެރި ހާލަތަށް ދިޔަ ގިނަ ގައުމުތަކުގައި ބަލިން ކޮންޓްރޯލްވުމާ ގާތަށް ޖެހިލިނަމަވެސް، މިހާރު ބައެއް ގައުމުތަކުގައި މި ބަލީޖެހޭ މީހުންގެ އަދަދު އަންނަނީ އިތުރުވަމުންނެވެ.\nމިހާތަނަށްއައިއިރު މުޅި ދުނިޔޭން އެންމެ ގިނަ އަދަދެއްގެ މީހުން މި ބައްޔަށް ޕޮޒިޓިވްވެފައިވަނީ އެމެރިކާ އިންނެވެ. އެ ގައުމުން ކޮވިޑް-19 އަށް ޕޮޒިޓިވްވި މީހުންގެ އަދަދު 6.84 މިލިއަނަށް އަރާފައިވާއިރު، މަރުވި މީހުންގެ އަދަދު ވަނީ ދެ ލައްކައަށްވުރެ އިތުރުވެފައެވެ.\nމިހާރު މި ބަލި އެންމެ ހަލުވި ސްޕީޑެއްގައި ފެތުރެމުން އަންނަ އިންޑިއާގެ 5.1 މިލިއަން މީހުން ޕޮޒިޓިވްވެ، 83 ހާހަށްވުރެ ގިނަ މީހުން ވަނީ މަރުވެފައެވެ. އިންޑިއާގައި ވޭތުވެދިޔަ ދެ ދުވަހު އެވްރެޖްގޮތެއްގައި ބަލިޖެހޭމީހުންގެ އަދަދުވެސް އުޅުނީ 90 ހާހަށްވުރެ މަތީގައެވެ. ދެން އެންމެ ހާލަތު ގޯސްކޮށް އުޅޭ ބްރެޒިލުން 4.4 މިލިއަން މީހުންނަށް ބަލިޖެހިފައިވާއިރު، 134،000 އެއްހާ މީހުން ވަނީ މަރުވެފައެވެ.\nޔޫރަޕުން ކޮވިޑް-19ގެ ނުރައްކާ އެންމެ ބޮޑު ރަޝިޔާގެ މިލިއަނެއްހާ މީހުން ޕޮޒިޓިވްވެ، 19،061 މީހުން ވަނީ މަރުވެފައެވެ. މީގެކުރީން، މި ބަލި ކޮންޓްރޯލްކުރެވިފައިވާ ގައުމުތަކުގެ ތެރޭގައި ސްޕެއިނުގައި އަލުން ބަލިޖެހޭ މީހުންގެ އަދަދު އިތުރުވަމުން އަންނައިރު، މިހާތަނަށް އެ ގައުމުން ޕޮޒިޓިވްވި މީހުންގެ އަދަދަކީ 614،360 އެވެ. އަދި އެ ގައުމުގައި ވޭތުވެދިޔަ ދެ ދުވަހު އެވްރެޖްކޮށް ބަލިޖެހޭ މީހުންގެ އަދަދު އުޅުނީ ނުވަ ހާހަށްވުރެ މަތީގައެވެ.\nއެފްރިކާ ބައްރުން މި ބަލި މިހާރު އެންމެ ބޮޑަށް ފެތުރެމުން އަންނަނީ ދެކުނު އެފްރިކާގެ އިތުރުން މޮރޮކޯގައެވެ. ދެކުނު އެފްރިކާ އިން މި ބައްޔަށް ޕޮޒިޓިވްވި މީހުންގެ އަދަދު 650،000 އަށްވުރެ އިތުރުވެ، މަރުވި މީހުންގެ އަދަދު ވަނީ 15 ހާހަށްވުރެ މައްޗަށް ގޮސްފައެވެ. އަދި މޮރޮކޯ އިން 92 ހާހެއްހާ މީހުން ޕޮޒިޓިވްވެ، 1،686 މީހުން ވަނީ މަރުވެފައެވެ. ކުރީން މި ބަލި އެންމެ ބޮޑަށް ފެތުރެމުންދިޔަ އެއް ގައުމު ކަމަށްވާ މިސްރުން ޕޮޒިޓިވްވި މީހުންގެ އަދަދަކީ 101،500 އެވެ. އަދި އެ ގައުމުގައި މިހާރު އެވްރެޖްކޮށް ދުވާލަކު އަލަށް ބަލިޖެހޭ މީހުންގެ އަދަދު އުޅެނީ 200 އަށްވުރެ ދަށުގައެވެ.\nދުނިޔޭގެ އެހެން ގައުމުތަކެކޭ އެއްފަދައިން ރާއްޖޭގައި ވެސް ކޮވިޑް-19ގެ ނުރައްކާ މިހާރު ބޮޑުވެފައިވާއިރު، މިހާތަނަށް އައިއިރު 9,494 އެއްހާ މީހުން މި ބައްޔަށް ޕޮޒިޓިވްވެ، 33 މީހުން ވަނީ މަރުވެފައެވެ. އަދި މި ބަލީން ރަނގަޅުވި މީހުންގެ އަދަދަކީ 8,033 އެވެ.


MIRA ah midhiya aharu 15 billion rufiyaa\nމިދިޔަ އަހަރު ރާއްޖެ އައި ފަތުރުވެރިންތަކެއް ވެލާނާ އިންޓަނޭޝަނަލް އެއާޕޯޓުގައި. އާމްދަނީ އިތުރުވުމުގައި އެންމެ ބޮޑު ހިއްސާއެއް ވަނީ ފަތުރުވެރިކަމުގެ ދާއިރާ އިން -- ފޮޓޯ: އަވަސް\nދައުލަތުގެ ޓެކްސް އިދާރާ -- މީރާ އަށް މިދިޔަ އަހަރު އާމްދަނީގެ ގޮތުގައި 15.7 ބިލިއަން ރުފިޔާ ލިބިއްޖެ އެވެ.\nމީރާ އިން މިއަދު އާންމުކޮށްފައިވާ އާމްދަނީގެ ތަފާސްހިސާބުތަކުން ދައްކާ ގޮތުގައި މީރާ އަށް މިދިޔަ އަހަރު އާމްދަނީގެ ގޮތުގައި ލިބުނު 15.7 ބިލިއަން ރުފިޔާ އަކީ 2020 ވަނަ އަހަރު މީރާ އަށް ލިބުނު އާމްދަނީއާ އަޅާބަލާއިރު 5.2 ބިލިއަން ރުފިޔާ އިތުރު އަދަދެކެވެ. މީރާ އަށް 2020 ވަނަ އަހަރު ލިބުނީ 10.5 ބިލިއަން ރުފިޔާ އެވެ.\nމީރާ އަށް މިދިޔަ އަހަރު ލިބުނު އާމްދަނީގެ ތެރެއިން ރުފިޔާ އިން ލިބުނީ 6.1 ބިލިއަން އެވެ. އެމެރިކާ ޑޮލަރުގެ ގޮތުގައި 624.98 މިލިއަން ލިބިފައިވެ އެވެ.\nމީރާ އަށް މިދިޔަ އަހަރު ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީ އެވެ. އެއީ ލިބުނު އާމްދަނީގެ 49.7 ޕަސަންޓް ނުވަތަ 7.8 ބިލިއަން ރުފިޔާ އެވެ.\nދެވަނަ އަށް އެންމެ ބޮޑު އާމްދަނީއެއް ލިބިފައިވަނީ އިންކަމް ޓެކްސްއިންނެވެ. އެއީ ލިބުނު އާމްދަނީގެ 17.1 ޕަސަންޓް ނުވަތަ 2.7 ބިލިއަން ރުފިޔާ އެވެ. ތިންވަނަ އަށް އެންމެ ބޮޑު އާމްދަނީއެއް ލިބިފައިވަނީ ފަތުރުވެރިކަމުގެ ބޭނުމަށް ދޫކޮށްފައިވާ ބިމު ކުލިންނެވެ. އެއީ މިދިޔަ އަހަރު ލިބުނު އާމްދަނީގެ 13.1 ޕަސަންޓް ނުވަތަ 2.06 ބިލިއަން ރުފިޔާ އެވެ.\nމިދިޔަ އަހަރު އާމްދަނީގެ ގޮތުގައި ލިބުނު ބައެއް އިތުރު އަދަދުތައް\nއެއާޕޯޓް ޑިވެލޮޕްމަންޓް ފީ - 478.7 މިލިއަން ރުފިޔާ\nއެއާޕޯޓް ސާވިސް ޗާޖު - 469.3 މިލިއަން ރުފިޔާ\nގްރީން ޓެކްސް - 802.1 މިލިއަން ރުފިޔާ\nވޯކްޕަމިޓް ފީ - 324.7 މިލިއަން ރުފިޔާ\nލީސް ޕީރިއަޑް އެކްސްޓެންޝަން ފީ - 230.2 މިލިއަން ރުފިޔާ\nޖޫރިމަނާ - 184.1 މިލިއަން ރުފިޔާ\nމީރާ އަށް މިދިޔަ ޑިސެމްބަރު މަހު ލިބުނު އާމްދަނީ އަށް ބަލާއިރު 2.02 ބިލިއަން ރުފިޔާ ލިބިފައިވެ އެވެ. މިއީ މިދިޔަ އަހަރުގެ ޑިސެމްބަރު މަހު ލިބުނު 1.03 ބިލިއަން ރުފިޔާއާ އަޅާބަލާއިރު 986.8 މިލިއަން ރުފިޔާ އިތުރު އަދަދެކެވެ. މީރާ އަށް ޑިސެމްބަރު މަހު ލިބުނު އާމްދަނީ އަކީ ކުރިން ލިބޭނެ ކަމަށް ލަފާކުރި އަދަދަށް ވުރެ 45 ޕަސަންޓް އިތުރު އަދަދެކެވެ.\nމީރާއިން ބުނީ 2020 ވަނަ އަހަރާ އަޅާ ބަލާއިރު މިދިޔަ އަހަރު މީރާ އަށް ލިބުނު އާމްދަނީ އިތުރުވުމުގެ މައިގަނޑު ސަބަބަކީ ޓީޖީއެސްޓީ، ޖީއެސްޓީ، އިންކަމް ޓެކްސް، ގްރީން ޓެކްސް، އެއާޕޯޓް ޓެކުހާއި އަދި ޖޫރިމަނާގެ ގޮތުގައި ލިބުނު އާމްދަނީ އިތުރުވުން ކަމަށެވެ. މީގެއިތުރުން 2020 ވަނަ އަހަރުގެ ނިޔަލަށް ރާއްޖެ އަށް ޒިޔާރަތް ކުރި އަދަދަށް ވުރެ ހަތަރު ގުނަ އިތުރު އަދަދަކަށް މިދިޔަ އަހަރު ފަތުރުވެރިން ރާއްޖެއަށް ޒިޔާރަތް ކުރުމަކީ ވެސް އާމްދަނީ އިތުރުވި ސަބަބެއް ކަމަށެވެ. އަދި މީގެކުރިން ލީސް ޕީރިއަޑް އެކްސްޓެންޝަން ފީގެ ގޮތުގައި އާއި ޓޫރިޒަމް ލޭންޑް ރެންޓްގެ ގޮތުގައި ނުލިބި ހުރި ފައިސާ ތަކެއް ލިބުމަކީ ވެސް މިދިޔަ އަހަރުގެ އާމްދަނީ އިތުރުވި ސަބަބެއް ކަމަށެވެ.\nމީރާއަށް މިދިޔަ މަހު 1.2 ބިލިއަން ރުފިޔާ


Office gai gas bahahtaa, balithakun dhuruve, stress filaane\nއޮފީހުގައި ގަސް ބަހައްޓާ، ބަލިތަކުން ދުރުވެ، ސްޓްރެސް ފިލާނެ!\nއޮފީސް މާހައުލުގައި ގަސްގަހާގެހި ހުރުމުން ކުދި ބަލިތައް ޖެހުމުން ދުރުކޮށްދީ، ސްޓްރެސް ފިލުވައިދޭން އެހީތެރިވެދޭ ކަމަށް ތަޖުރިބާކާރުން ބުނެފި އެވެ. ތަޖުރިބާކާރުން މިހެން ބުނެފައިވާނީ ތަފާތު ދިރާސާތައް ޝާއިރުކުރާ ނޫހެއް ކަމަށްވާ އޮސްޓުރޭލިއާގެ ދަ ކޮންވަޒޭޝަންގަ އެވެ.\nއުސް އިމާރަތްތަކުގައި އޮފީސް ހުންނަ މީހުނަށް މިއީ ކުރުން ރަނގަޅުކަމެކެވެ. އެއީ އާންމުކޮށް މިފަދަ އިމާރަތްތަކުގައި ސާފު ވައި ނުލިބުމާއި، އޮފީސްގައި ހުންނަ ފަރުނީޗަރުތަކުގެ ބޭނުންކޮށްފައި ހުންނަ ކެމިކަލްތަކުގެ ސަބަބުން އެކި ކަހަލަ ސިއްހީ މައްސަލަތައް ކުރިމަތިވާތީ އެވެ.\nތަޖުރިބާކާރުން ބުނި ގޮތުގައި އޮފީހުގައި ގަހެއް ހުރުމުން އެ މާހައުލެއްގެ ވައިގައި ހުރި ނުސާފުކަން ގަހުގެ އެހީގައި ސާފުކޮށްދެ އެވެ. އޮފީސް ފަރުނީޗަރާއި، އޮފީސް ސާފުކުރުމަށް ބޭނުންކުރާ އެކި ކަހަލަ ކެމިކަލްތަކުން އުފެދޭ ވިހަ މާއްދާތައް ގަހުން ދަމައިގަނެ، ސާފު ވައިގެ ގޮތުގައި މާހައުލަށް ބޭރުކޮށްލަ އެވެ.\nއޮފީސްތަކުގައި މިގޮތައް ބަހައްޓާ ގަސްތަކުގެ އަޑީގައި ވެސް ވިހަ މާއްދާތައް އުފައްދާ ބެކްޓީރިއާތައް އުޅެ އެވެ. އެހެންނަމަވެސް މި ގޮތައް ގަސްގަހާގެހިން އުފެދޭ ބެކްޓީރިއާތަކަކީ އޭގެން ފައިދާތަކެއްވެސް ކުރާނެ އެއްޗެއްކަމަށް މި ތަޖުރިބާކާރުން ދެކެ އެވެ. ސަބަބެއް ކަމަށް ވަނީ ގަސްގަހާގެހިން އުފެދޭ ބެކްޓީރިއާއިން ފަންގައި އަދި ޕެރެސައިޓްފަދަ ނުރައްކާތެރި މާއްދާތަކުން އުފެދޭ ބަލިތައް ޖެހުމުން ސަލާމަތްކޮށްދޭތީ އެވެ.\nއާންމުކޮށް މިގޮތައް އޮފީހުގައި ބެހެއްޓުން ރަނގަޅީ ފެހިކުލަ ގަދަ ގަސް ކަމަށް ތަޖުރިބާކާރުން ބުނެފައިވެ އެވެ. ކުދި ރުއް، އެލޯ ވެރާ، އިންގްލިޝް އައިވީ، އަދި ޕީސް ލިލީއަކީ މިގޮތައް ބަހައްޓަން އެންމެ ރަނގަޅު ވައްތަރުތަކުގެ ގަހެވެ.\nއޮފީސް މާހައުލު ތިމާވެއްޓާ ރައްޓެހި ގޮތަކަށް ހުރުމުން އޮފީހުގައި މަސައްކަތްކުރާ މީހުނަށް ހިތްހަމަޖެހިގެން މަސައްކަތްކުރެވޭނެ ކަމަށް އެހެން ދިރާސާތަކުން ވެސް ޔަގީންކޮށްދީފައިވެ އެވެ.\nތަޖުރިބާކާރުންގެ މި ބުނުމަށް މީގެ ކުރިން ނާސާގެ ސައިންޓިސްޓުންތަކެއް ހަދާފައިވާ ދިރާސާއަކުން ބާރު ދެ އެވެ. އެ ދިރާސާގައި ބުނެފައިވަނީ އެކި ކަހަލަ ގަސްގަހާގެހި ގޭގެ މާހައުލުގައި ހުރުމުން އެކި ކަހަލަ ސިއްހީ މައްސަލަތަކުން ރައްކާތެރިކޮށްދޭ ކަމަށެވެ.